Taxi driverun muzaahara ah nikunnanee\nޓެކްސީ އަދި ޕްރައިވެޓް ކާރުތައް ޕާކުކޮށްފައިވާ ސަރަހައްދެއް -- ފޮޓޯ: ސީއެންއެމް\nޓެކްސީ ޑްރައިވަރުން މުޒާހަރާ އަށް ނިކުންނަނީ\nމާލެ ސަރަހައްދުގައި ޓެކްސީ ދަތުރު ކުރެވޭނެ އަގުތައް ޓްރާންސްޕޯޓް އޮތޯރިޓީން ކަނޑައެޅުމާ އެކު، ޓެކްސީ ޑްރައިވަރުން މުޒާހަރާ އަށް ނިކުންނަން ތައްޔާރުވެއްޖެ އެވެ.\nއެނގިފައިވާ ގޮތުގައި ޓެކްސީ ޑްރައިވަރުން، އެ މީހުންގެ ކަންބޮޑުވުންތައް ހާމަކުރުމަށް މުޒާހަރާ އަށް ނިކުންނަން ނިންމާފައިވަނީ، އަލަށް ޓްރާންސްޕޯޓް އޮތޯރިޓީން އިއުލާނުކޮށްފައިވާ މާލޭ ސަރަހައްދުގައި ޓެކްސީ ދަތުރު ކުރެވޭނެ އަގުތަކަށް އަމަލު ކުރަން ފަށާ ދުވަސް ކަމަށްވާ، އަންނަ ބުދަ ދުވަހު އެވެ. އަދި މިހާރު ޑްރައިވަރުން އަންނަނީ މުޒާހަރާ އަށް ތައްޔާރުވުމުގެ އިންތިޒާމުތައް ހަމަޖައްސަމުންނެވެ.\n"ސީއެންއެމް" އަށް ވާހަކަދެއްކި ޓެކްސީ ޑްރައިވަރަކު ބުނީ، މުޒާހަރާ އަށް ނިކުންނަން ނިންމީ މާލޭ ސަރަހައްދުގައި ޓެކްސީ ދަތުރު ކުރެވޭނެ އެންމެ ބޮޑު އަގުގެ ގޮތުގައި ޓްރާންސްޕޯޓް އޮތޯރިޓީން ކަނޑައަޅާފައިވާ އަގުތައް ކުޑަވުމެވެ. އަދި އޭގެ އިތުރުން އަލަށް ހުއްދަދީފައިވާ ޓެކްސީ އެޕްލިކޭޝަންތަކުގައި ޕްރައިވެޓް ކާރުތައް ރެޖިސްޓްރީ ކޮށްގެން، ޓެކްސީ ކުރާތީ އޭގެ ސަބަބުން ޓެކްސީގެ ގޮތުގައި ރެޖިސްޓްރީ ކޮށްގެން ދުއްވާ ކާރުތަކަށް ޑިމާންޑް ކުޑަވުމަކީ ވެސް ވަރަށް ބޮޑު ކަންބޮޑުވުމެއް ކަމަށް ޑްރައިވަރުން ބުނެ އެވެ.\n- މާލެ އަދި ހުޅުމާލެ އެތެރޭގެ ދަތުރުތަކަށް 25ރ.\n- މާލެ-ހުޅުލެ ދަތުރުތަކަށް 60ރ.\n- ހުޅުލެ-މާލެ ދަތުރުގެ އަގު 60ރ.\n- ހުޅުމާލެ-ހުޅުލެ ދަތުރުގެ އަގު 60ރ.\n- ހުޅުލެ-ހުޅުމާލެ ދަތުރުގެ އަގު 60ރ.\n- މާލެ-ހުޅުމާލެ ދަތުރުގެ އަގު 75ރ.\n- ހުޅުމާލެ-މާލެ ދަތުރުގެ އަގު 75ރ.\nމިހާރު ބްރިޖް ހުރަސްކޮށް ކުރާ ޓެކްސީ ދަތުރުތަކަށް އެންމެ ކުޑަ އަގެއްގެ ގޮތުގައި ޑްރައިވަރުން ނަގަނީ 100ރ. އެވެ. އަދި ކުރިން އެ އަގު ކުޑަކުރި ނަމަވެސް، ޑްރައިވަރުން ނުހުރުން ފާޅުކުރުމުން ފަހުން އޮތީ، ކުރިން ކަނޑައެޅި އަގުތައް ބާތިލް ކޮށްފަ އެވެ.\nބުރާސްފަތި ދުވަހު އާ އަގުތައް ނެރުމާ އެކު އަނެއްކާ ވެސް ޑްރައިވަރުން މުޒާހަރާ އަށް ތައްޔާރުވެފައިވާއިރު، ޓެކްސީ ޑްރައިވަރުންނަކީ އެ މީހުން ބޭނުންވާ ގޮތަކަށް ކަންތައްތައް ނިންމާ ބައެއްގެ ގޮތުގައި ގިނަ ބަޔަކު ފާހަގަ ކުރެ އެވެ. އެގޮތުން މީގެ ކުރިން ވެސް ޓެކްސީ ޑްރައިވަރުން ވަނީ ޓެކްސީ ކުރުން ހުއްޓާލުން ފަދަ ކަންކަން ކޮށްގެން އެ މީހުން ބޭނުންވާ ގޮތަކަށް ކަންކަން ނިންމައިފަ އެވެ.\nމާލެ-މާލެ ދަތުރުގެ އަގު 10 ރުފިޔާ\nމާލޭ ގެ ކުލި ކޮންޓްރޯލް ކޮއްދޭން ސަރުކާރަށް ގޮވާލަމެވެ. ޓެކްސީތަކުގެ ފީކަނޑަ އެޅުމުގެކުރިން މީ ކުރަން ޖެހޭކަމެކެވެ.\nމި ފަހަރު ދޫ ދީގެން ނުވާނެ ކަމަށް ދެކެނީ! މީ ދެން ކޮންފަދަ ކަމެއްތަ އާއްމުންނަށް ދުއްޕާން ކުރަންވެގެން! ފިސާރި ބޮޑު ކުންފުންޏަކުން ޓެކްސީގެ ޚިދްމަތް ބަރާބަރަށް ފޯރުކޮށްދޭން ފެށީމަ ހުންނާނީ ރާކަނި މަސް ކެވިފަ!\nމިހާރު ޓްރާންސްޕޯރޓް މިނިސްޓްރީ ގެ ބޮޑުން ތިބޭނީ ރަޖާލައިގެން މުޒާހަރާ ކުރާބަޔަކު ކޮށްކޮށް ބައިތިއްބަބަލަ ރައްޔިތުންނަށްޓަކާ ނިންމާކަންތައްތައް ތަންފީޒުކުރަން ކެރެންޖެހޭނެ ނުނީ ގޭގަ ތިބެންވީނު ރަޖާއޮޅައިގެން


ހޯޑެއްދޫއާއި މަޑަވެލީގެ ޙާލަތު ވަރަށް ގާތުން މިދަނީ ބަލަމުން: ދާއިރާގެ މެމްބަރު\nމޫނިސާ ޢީސާ 12 ސެޕްޓެމްބަރ 2020\nހޯޑެއްދޫއާއި މަޑަވެލީގެ ޙާލަތު ވަރަށް ގާތުންބައްލަވަމުންގެންދަވާކަމަށް ރައްޔިތުންގެ މަޖިލީހުގެ އެ ދާއިރާގެ މެމްބަރު ޙުޞައިން ފިރުޝާން ވިދާޅުވެއްޖެއެވެ.\nފިރުޝާން ވިދާޅުވީ އޭނާ އަމިއްލައަށް އެދި ވަޑައިގެން ކޮވިޑާ ގުޅިގެން އުފައްދަވައިފައިވާ ޓާސްކް ފޯހުގައިވެސް އިންނަވާ ކަމަށެވެ. އެގޮތުން ދެރަށަށް ބޭނުންވާ ވަސީލަތްތައް ހޯއްދެވުމަށް ސަރުކާރާ ގުޅިގެން ގިނަ މަސައްކަތްތައް ކުރައްވަމުންދާ ކަމަށެވެ. ދެ ރަށުގެ ކައުންސިލަށްވެސް ކަންކަމުގައި އިރުޝާދު ދެއްވަމުންދާ ކަމަށެވެ.\nހޯމް ކަރަންޓީނުގައި ތިބި ހަތަރު މީހުން ބައްޔަށް ޕޮޒިޓިވް ވުމުން އިތުރު ބަޔަކަށް ބަލި ޖެހިފައިވޭތޯ އެޗްޕީއޭއާ ވާހަކަދައްކައިގެން ރެންޑަމް ސާމްޕަލް ނެގުމަށް ޓާސްކް ފޯހަށް ލަފާދެއްވިކަމަށް ފިރުޝާން ވިދާޅުވިއެވެ. ކަރަންޓީންގައި ތިއްބައި ޕޮޒިޓިވްވި ހަތަރު މީހުންގެ އިތުރުން ހޯޑެއްދޫއިން އިތުރު ދެމީހަކު ޕޮޒިޓިވް ވެފައިވާ ވަނީ އެގޮތުން ނެގުނު ތިން ސާމްޕަލެއްގެ ތެރެއިން ކަމަށް ފިރުޝާން ވިދާޅުވިއެވެ. ސާމްޕަލް ނެގި އިރު އެމީހުންގެ އަލާމާތްތައް ފެންނަން ފަށައިފައިވާކަމެއް ޔަޤީންކަމާމެދު އެނގިވަޑައި ނުގަންނަވާކަމަށް ވިދާޅުވިއެވެ.\n"އަޅުގަނޑުމެންނަށް ފެނުނީ މާލެއިންވެސް ފުރަތަމަ ބަލިފެނުނު އިރު ފެންނުނުގޮތަށް މީހުން ކަންބޮޑުވެ ހާސްވެ "ޕެނިކް" ވިތަން. އަމިއްލަ އަށް ކޮންޓެޓް ޓްރޭސިންނާ އެއްބާރުލުންދީ ޓެސްޓްވެސް ހަދަން ބޭނުންވިތަން. ކޮންޓެކްޓުންގެ ތެރެއިންނާއި ރެންޑަމް ސާމްޕަލްގެ ތެރެއިން މިހާތަނަށް ދުއިސައްތައާ ގާތަށް ސާމްޕަލް ނެގިފައިވާނެ. އެންމެ ބޮޑު ކަންބޮޑުވުމަކަށްވީ، މަޑަވެއްޔަށް ބަލި ގޮސްފިނަމަ ކޮމިޔުނިޓީ ސްޕެރަޑަކަށް ވެދާނެތީ. މަޑަވެއޔަކީ ހޯޑެއްދޫއާ އަޅާބަލާއިރު ތަންކޮޅެއް ބޮޑަށް ތޮއްޖެހިފައި އޮންނަރަށަކަށް ވުމުން ބަލިގޮސްފިނަ ގިނަ ބަޔަކަށް ބަލި ޖެހުމުގެ ފުރުޞަތު އޮވެދާނެތީ. އެހެންވެ އަޅުގަނޑުމެން އެންމެ ފުރަތަމަ ބެލީ ގުޅިފައި އޮންނަދެ ރަށަށް ވުމުން ދެރަށުގެ ދެމެދުގައި އޮތް މޫވްމަންޓް ހުއްޓުމަކަށް ގެންނަން" ފިރުޝާން ވިދާޅުވިއެވެ.\nހޯޑެއްދޫއަކީ ފުލުހުން ތިބޭ ރަށެއްނޫނެވެ. ނަމަވެސް ކޮވިޑާ ގުޅިގެން ހޯޑެއްދޫއާއި މަޑަވެލިވެސް އަދިވެސް އޮތީމޮނިޓަރިންގައި ކަމަށްވާނީ މިހާރު އެރަށުގައި ފުލުހުން ދަނީ ޙަރަކާތްތެރިވަމުންނެވެ. ފުލުހުންގެ އެހީތެރިކަން ހޯދި އެންމެ ބޮޑު އެއްސަބަބަކީ ދެރަށުގެ ދެމެދުގައި މީހުންގެ ހަރަކާތްތައް ހުއްޓުމަކަށް ގެނައުމަށް ކަމަށް ދާއިރާގެ މެމްބަރާއި ކައުންސިލުންވެސް ފާހަގަ ކުރެއްވިއެވެ.\nމެމްބަރ ފިރުޝާން ވިދާޅުވީ ހޯޑެއްދޫއަކީ ވަޞީލަތުގެ ގޮތުން ވަރަށް ދަތި ހާލުގައި އޮތް ރަށެއްކަމަށެވެ. ރަށުގެ ހެލްތް ސެންޓްރުގައި ހުންނަނީ ތިން ނަރުހުންނާއި އެންމެ ޑޮކްޓަރެއްކަމަށެވެ. އަދި ބަލިމީހުން އުފުލޭނެ ގޮތެއްވެސް ނެތް ކަމަށެވެ. އެހެންކަމުން ކުއްލި އަކަށް ގިނަޢަދަދެއްގެ ބަޔަކު ބައްޔަށް ޕޮޒިޓިވްވުމުން ވަރަށް ބޮޑު ކަންބޮޑުވުމެއް ލިބިވަޑައިގެންނެވިކަމަށެވެ. ނަމަވެއް ސަރުކާރާ އެކު ކުރެވުނު މަސައްކަތުގެ ނަތީޖާއެއްގެ ގޮތުން އިތުރު މެޑިކަލްޓީމަކާއި ވަޞީލަތްތައް ދަތި ނުވާވަރަށް ދެރަށަށް ވެސް ފޯރުކޮށް ދެއްވައިފައިވާކަމަށް ވިދާޅުވިއވެ. އަދި ބަލިމީހުން އުފުލުމަށް އެމްބިއުލާންސެއްވެސް މިހާރު ގެންގޮސފައިވާ ކަމަށް ފާހަގަކުރެއްވިވެ.\nހޯޑެއްދޫއާއި މަޑަވެލީ ކައުން ސިލުންވެސް ވަނީ ދާއިރާގެ މެމްބަރު ވަރަށް ބޮޑު އެއްބާރު ލުމެއް ލިބޭކަން ފާހަގަ ކުރައްވައިފައެވެ. ވާހަކަ ދައްކާ ލެވުނު ބައެއް އާއްމު ރައްޔިތުންވެސް މިކަން ވަނީ ފާހަގަކޮށްފައެވެ.\nހޯޑެއްދޫ ވެގެން ގޮސްފައިވަނީ މާލެ ފިޔަވައި އެންމެ ގިނަ ބަޔަކު ކޮވިޑަށް ޕޮޒިޓިވްވި ރަށަށެވެ. ހޯޑެއްދޫން މިހާތަނަށް 37 މީހަކު ކޮވިޑަށް ޕޮޒިޓިވްވެފައި ވެއެއެވެ. އެއީ ހޯމ ކަރަންޓީންނުން ޕޮޒޮޓިވްވި ހަތަރު މީހުންނާއި ބަލި މީހަކު ހުރެދާނެތޯ ބެލުމަށް ނެގި ރެންޑަމް ސާމްޕަލްތަކުން ޕޮޒިޓިވް ދެ މީހުންނާ އެމީހުންގެ ކޮންޓެކްޓުންގެ ތެރެއިން ޕޮޒިޓިވް މީހުންނެވެ. ހޯޑެއްދޫއިން ބަލި ޖެހިފައިވާ މީހުން ހިމެނެނެނީ އެންމެ ކްލަސްޓަރ އަކަށެވެ. މަޑަވެލިން މިހާތަނަށް 60 ވުރެ ގިނަ ސާމްޕަލް ނަގައިފައިވާ އިރު އަދި ޕޮޒިޓިވް މީހަކުފެނިފައެއް ނުވެއެވެ.\nއަރުޝީފަށް ނެގީ 12/09/2020 13:37\nއެންމެފަހުން އަޕްޑޭޓްކުރީ 12/09/2020 13:37\nއިބްރާހިމް ޒަކީ9މިނެޓު ކުރިން\nއާމިނަތު ޝިފްލީން 12 މިނެޓު ކުރިން


Secularism ge nurakkaa qaanoonee dhaairaa ah! – adduLIVE\nސެކިއުލަރިޒަމްގެ ނުރައްކާ ޤާނޫނީ ދާއިރާ އަށް!\n1 Jun 24, 2022, 06:59 އައްޑޫ ލައިވް\nޢަލްމާނީ ސެކިއުލާ ފިކުރަކީ ހަމައެކަނި ފޮތެއްގައި ލިޔެވިފައިވާ ފިކުރެއް ނޫނެވެ. އެއީ، އެ ފިކުރެއްގެ މައްޗަށް ލާޒިމުވެގެން އަންނަ ކަންކަމަކީ ޢަމަލީ މައިދާނުގައި ތަންފީޛު ވެސް ކުރާ ފިކުރެކެވެ. އޭގެ ޙަޤީޤީ މަޤްޞަދަކީ ވެސް އެއީއެވެ. ޢަލްމާނީ ފިކުރުގެ އެންމެ ބޮޑު ނުރައްކަލެއް އޮތް އެއް ދާއިރާއަކީ، ޤާނޫނީ ދާއިރާއެވެ. ތަޝްރީޢީ ދާއިރާއެވެ. ޤާނޫނު ހެދުމުގެ ދާއިރާއެވެ.\nއިސްލާމް ދީނަކީ ފުރިހަމަ ދީނެކެވެ. މުސްލިމުންގެ ތަޝްރީޢީ މަޞްދަރަކީ އިސްލާމްދީނެވެ. ދީނުގެ ޝަރީޢަތެވެ. ގިނަގުނަ ޙުކުމްފުޅުތަކަކާއި ޙައްދުތަކެއް އެކިއެކި ކަންކަމަށް އިސްލާމީ ޝަރީޢަތުގައި ކަނޑައަޅުއްވައިފައިވެއެވެ. އަދި އިސްލާމްދީނުގައި ވަކިގޮތަކަށް ކަނޑައަޅުއްވައިފައިނުވާ ކަންކަމަށް ޤާނޫނެއް ހަދާއިރު ބަލަންޖެހޭ މިންގަނޑުތަކާއި އުސޫލުތަކެއް ވެސް ލައްވައިފައިވެއެވެ.\nއެ މިންގަޑުތަކުގެ ތެރޭގައި، އިސްލާމީ ޝަރީޢަތުގެ އުސޫލުތަކާއި ގަވާއިދުތަކާއި މަޤާޞިދުއްޝަރިއްޔާގެ ހަމަތަކަށް ރިޢާޔަތް ކުރުމާއި، މަޞްލަޙަތާއި މަފްސަދަތަށް ރިޢާޔަތް ކުރުން ހިމެނިގެން ވެއެވެ. އެފަދަ ކަންކަމަށް ޙުކުމެއް ނެރޭނީ އިޖްތިހާދު ކުރެވޭ ފެންވަރުގެ ޢިލްމުވެރީންގެ ބެއްލެވުމުގެ ދަށުންނެވެ. އަދި އެއީ ވަކި ޚާއްޞަ ދާއިރާއަކަށް ހަދާ ޤާނޫނެއް ނަމަ، އެ ފަންނުތަކާއި އެ ދާއިރާތަކުގެ މީހުންނާ މަޝްވަރާ ކުރެވި، އިސްލާމްދީނާއި އެ ދީނުގެ މަތިވެރި އަސްލުތަކާ ފުށުނާރާ ގޮތެއްގެ މަތީންނެވެ. މިއީ އިސްލާމްދީނަކީ އެ ދައުލަތެއްގެ ދީން ކަމުގައި ކަނޑައެޅިފައި އޮންނަ ދައުލަތްތަކުގައި ކަންތައް ހިނގަންޖެހޭ ގޮތެވެ.\nޢަލްމާނީންގެ ވިސްނުން މިއާ މުޅިން އިދިކޮޅެވެ. ޢަލްމާނީން ދެކޭގޮތުގައި، ޤާނޫނެއް ނުވަތަ ގަވާއިދެއް ހަދާއިރު، ދީނުގައި އޮތީ ކީކޭތޯ ބެލުމަކީ ކޮށްގެން ވާނޭ ކަމެއް ނޫނެވެ. އެއީ ޢަލްމާނިއްޔަތުގެ އަސާސުތަކާއި ޖައުހަރާ ވެސް އިދިކޮޅު ކަމެކެވެ. އެހެނީ، ޢަލްމާނިއްޔަތަކީ އިންސާނީ ޙަޔާތުގެ މިކަހަލަ ކަންކަމަށް ޤާނޫނެއް ނުވަތަ ގަވާއިދެއް ކަނޑައަޅާ ނަމަ، ދީނީ އެއްވެސް މުޢުތަޤަދަކަށް ބަރޯސާވުމެއް ނެތި އެ ކަމެއް ކަނޑައެޅުމަށް ވަކާލާތު ކުރާ ފިކުރެކެވެ.\nދީނީ މުޢުތަޤަދެއްގެ އަލީގައި ހެދޭ ޤާނޫނާއި ގަވާއިދަކީ ދީން ސިޔާސަތުގެ ތެރެއަށް ވެއްދުމެވެ. އެބައިމީހުން ދެކޭގޮތުގައި، ސިޔާސަތުގެ ތެރެއަށް ދީން ވެއްދުމަކީ ބަޔަކަށް ހެދޭނޭ އެންމެ ބޮޑު ގޯހެވެ. އެބައިމީހުންގެ ނަޒަރުގައި، ދީން އޮތަސް އޮންނަންވާނީ އެ ބައެއްގެ އަމިއްލަ ޒާތީ ކަމެއްގެ ގޮތުގައެވެ.\nއަޅުކަމެއްގެ ގޮތުގައެވެ. ރޫޙާނީ ކަމެއްގެ ގޮތުގައެވެ. އެބައިމީހުން ދެކޭގޮތުން، ޤާނޫނެއް ހަދާއިރު ކަމަކަށް ރިޢާޔަތް ކުރެވޭ ނަމަ ކުރަން ޖެހޭނީ، މާއްދީ ފަލްސަފާތަކުގެ މައްޗަށް ހެދިފައިވާ ތަފާތު ޤަރާރުތަކާއި، ބައިނަލްއަޤްވާމީ މުޢާހަދާތަކާއި، ސާކިއުލާތަކުގެ މައްޗަށެވެ. އަދި ޢަލްމާނީ ދައުލަތްތަކުގައި އެ ކަންކަން ކުރެވެނީ ކިހިނަކުންތޯ ބެލުމަކީ ކޮންމެހެން ލާޒިމު ކަމެކެވެ. ދީނާ ބީރައްޓެހި، އިލްޙާދީ ފަލްސަފާތަކުގެ މައްޗަށް ރިޢާޔަތް ކުރެވި، އިންސާނީ ޙައްޤުތައް ކަމަށް އެބައިމީހުން ގަބޫލުކުރާ ޙައްޤުތަކާ ފުށުނާރާ ގޮތެއްގައެވެ.\nހިތާމަ އަކީ މި ހުރިހާ ޙަޤީޤަތްތަކެއް މިހެން ހުރި އިރު، މި ކަންކަން އޮޅުވައިލުމަށް ބައެއް މީހުން މަސައްކަތް ކުރަމުންދާ ކަމެވެ. ސެކިއުލަރިޒަމަކީ އިސްލާމްދީނާ ފުށުނާރާ ފިކުރެއް ކަމަށް ބުނަމުންދާ ދިޔުމެވެ. މިއީ ވަރަށް ބޮޑު އޮޅުވައިލުމެކެވެ. ސެކިއުލަރިޒަމް ގޮވައިލަނީ، ދީން އެއްފަރާތް ކުރުމަށެވެ. ދީނުގެ ޝަރީޢަތް އެއްފަރާތް ކުރުމަށެވެ.\nއިސްލާމް ދީނުގެ އަޙްކާމުތަކާއި ޤާނޫނުތަކާ ދެކޮޅުހަދާ ފިކުރެއް ނުވަތަ ނިޒާމެއް، އިސްލާމްދީނާ ފުށުނާރާނޭ ގޮތެއް އޮންނާނެތޯއެވެ؟ އެއީ ކުފުރަށް ގޮވައިލުން ކަމަށް ނުވާނޭ ގޮތެއް އޮންނާނެތޯއެވެ؟


Trump ah Facebook dhe aharah bandhu\nޓްރަމްޕްއަށް ފޭސްބުކް ދެއަހަރަށް ބަންދު\nއެމެރިކާގެ ކުރީގެ ރައީސް ޑޮނަލްޑް ޓްރަމްޕް: އެމަނިކުފާނަށް ފޭސްބުކާއި އިންސްޓާގްރާމް ދެ އަހަރަށް ބަންދު\nޑޮނަލްޑް ޓްރަމްޕަށް ދެ އަހަރަށް ފަހު ނޫނީ ފޭސްބުކާއި އިންސްޓާގްރާމް ދެން ބޭނުމެއް ނުކުރެއްވޭނެ އެވެ. ފޭސްބުކްގެ މެނޭޖްމަންޓުން ޓްރަމްޕަށް މި ފިޔަވަޅު އެޅީ މުޖުތަމައުގެ މަސްލަހަތު ގެއްލޭ ވާހަކަތައް ޕޯސްޓް ކުރެއްވުން އާންމު ކަމަކަށް ހެއްދެވުމުންނެވެ.\nފޭސްބުކުގެ މި ނިންމުމަށް ރުހިވަޑައި ނުގެން ޓްރަމްޕް ވިދާޅުވީ 2024 ގައި ރިޔާސީ އިންތިހާބުގައި ވާދަ ކުރައްވައި ރައީސް ކަމަށް ވަޑައިގަންނަވާނެ ކަމަށާއި މާކް ޒުކަބާގަށް ވައިޓް ހައުސްއިން ފެންތިއްކެއް ވެސް ނުދެއްވާނެ ކަމަށެވެ.\nމި އަހަރު ޖެނުއަރީގައި ޓްރަމްޕަށް ވަފާތެރި ސަޕޯޓަރުން އެމެރިކާގެ ގާނޫންހަދާ މަޖިލީހަށް ވަދެގަނެ ހިންގި ހަމަނުޖެހުންތަކުގައި ދައުލަތުގެ ކަރާމާތާއި މުދަލާއި ތަކެއްޗަށް އަދި އިންސާނުންގެ ފުރާނައަށް ވަނީ ނުރައްވެފަ އެވެ. ސަޕޯޓަރުންގެ މި އަމަލުތަކަށް ފޭސްބުކާއި އިންސްޓާގްރާމްގައި ޓްރަމްޕް ވަނީ ހިތްވަރު ދެއްވައި މޮޅުކަމެއް ކަމަށް ވިދާޅުވެފަ ލިޔުއްވާފަ އެވެ.\nފޭސްބުކް މެނޭޖްމަންޓުން ފުރަތަމަ ނިންމީ މުއްދަތެއް ނެތް ގޮތަށް ޓްރަމްޕްގެ އެކައުންޓް ބަންދު ކުރާށެވެ. އެހެން ނަމަވެސް އެއީ މާބޮޑު އަދަބެއް ކަމަށް "އޯވާސައިޓް ބޯޑް" އިން ކަނޑައެޅުމާ ގުޅިގެން އެ ނިންމުން އަލުން މުރާޖައާ ކުރީ އެވެ. ޓްރަމްޕްއަށް މިހާރު ފޭސްބުކުން އިއްވާފައި ވަނީ ދެއަހަރު ދުވަހުގެ ހުކުމެކެވެ. އެއީ އެންމެ ފުރަތަ އެކައުންޓް ބަންދުކުރި ތާރީހުން ފެށިގެން ޖެނުއަރީ 7، 2023 ގެ ނިޔަލަށެވެ.\nފޭސްބުކުން ބުނީ ޓްރަމްޕާ މެދު ގޮތެއް ނިންމަން ގިނަ މަޝްވަރާތަކެއް ކުރެވުނު ކަމަށާއި ކަނޑައަޅާފައި އެ އޮތީ ފޭސްބުކުން މެމްބަރަކަށް އަދަބެއް ދޭނަމަ ދެވެން އޮތް އެންމެ ބޮޑު އަދަބު ކަމަށެވެ. އަދި ބުނީ މުއްދަތުގެ ތެރޭގައި ވެސް މުއްދަތު އިތުރުކުރަން ޖެހިދާނެ ކަމަށާއި އެކައުންޓް ދޫކޮށްލުމަށް ފަހު ވެސް ފިތުނައާ ހަމަނުޖެހުމަށް ގޮވާލައްވާ ނަމަ މުއްދަތެއް ނެތް ގޮތަށް އެކައުންޓް ބަންދު ކުރާނެ ކަމަށެވެ.\nޓްރަމްޕްއަކީ ގޮތް ދޫކުރައްވާނެ ބޭފުޅެއް ނޫން ކަމަށް ވައިޓް ހައުސްގެ ތަރުޖަމަން ޖެން ސާކީ ވެސް ވަނީ ވިދާޅުވެފަ އެވެ. އޭނާ ވިދާޅުވީ ޒިބްރާއަކީ ގަޅި ބަދަލުކުރާ ޖަނަވާރެއް ނޫން ކަމަށެވެ. ޖެން ސާކީ އެވިދާޅުވީ ޒިބްރާއަކީ އެސޮރުގެ ހަށިގަނޑުގައި ހުންނަ ރޮނގުތައް ހުރި ގޮތް ނޫން ގޮތަކަށް ބަދަލު ކުރާ ޖަނަވާރެއް ނޫން ކަމެވެ. މާނައަކީ ޓްރަމް އެ އާދަ ދޫކޮށެއް ނުލައް ވާނެ އެވެ.\nފޭސްބުކުގެ މިނިންމުމަކީ ވަރަށް ޒިންމާދާރުކަން ކުޑަ އަދި ގޮތެއް ނެތް ނިންމުމެއް ކަމަށް ޓްރަމްޕް ވަނީ ސިފަ ކުރައްވާފަ އެވެ. އޭނާ ވިދާޅުވީ 2020 ގެ ރިޔާސީ އިންތިހާބުގައި އޭނާއަށް ވޯޓްދިން 75 މިލިއަން މީހުން ލަދުގަނެއްޖެ ކަމަށާއި އެމީހުންގެ ގަދަރު ކުޑަކޮށްފި ކަމަށެވެ.\nއެމެރިކާ ފޭސްބުކް ޑޮނަލްޑް ޓްރަމްޕް\nޓްރަމްޕް ޓީމުން ސޯޝަލް މީޑިއާ އެޕެއް


ޖޫން މަސްވެސް ނިމުނީއެވެ! — Ihavandhoo.com\nޖޫން މަސްވެސް ނިމުނީއެވެ!\n14 ޖުލައި 2015 8 މުހައްމަދު އަކްރަމް\nޖޫންމަހުގެ ކުރިން ގެވަޅުދީ ނިންމާނެކަމަށް ކައުންސިލަރު މުހައްމަދު ރަޝީދު (މުންޒިރު މޯޑް) ބުނުއްވުމުން، "ބުރޯ" ވެގުން އުޅުނު ޒުވާނުން އަދިވެސްތިބީ އެކަމުގެ އިންތިޒާރުގައެވެ. ކޮންމެއަކަސް ޖޫންމަސް ނިމި ޖުލައި މަސް ދެބާ ވަނީއެވެ. އަދިވެސް އިންތިޒާރުކުރާ އުފާވެރި ޙަަބަރު ލިބޭގޮތެއް ނުވެއެވެ.\nލިބުނަސް ލިބެމުންދަނީ ހިތާމަވެރި ހަބަރުތަކެވެ. ޝަރުޠު ހަމަވާ ހުރިހާ ފަރާތްތަކަށް ގޯތި ދެވޭކަށް ނެތްކަމުގެ ހަބަރެވެ. ކައުންސިލުން ދޫކުރުމަށް ނިންމާފައިވާ 100 ގޯތި ކައުންސިލްގެ އެއްވެސް މެންބަރަކަށް ނޭގި ލޭންޑް ސާރވޭ އޮތޯރިޓީއަށް ފޮނުވާއިގެން ކެންސަލް ކުރިކަމަށް އިދިކޮޅުމެންބަރުން، ކުރާ ތުހުމަތެވެ. ގެވަޅު ދޫކުރުން ވަނީ ވަކި މީހަކު ބުނެގެން މަޑު ޖައްސާލާފައި ކަމުގައި ކައުންސިލަރަކު ލިޔެފައި އޮއްވާވެސް ދުށީމެވެ. އަށެއްކަ އަހަރު ގެވަޅުގެ އިންތިޒާރީގައި ތިބި މީހުންނަށް މާޔޫސްކަން ނޫން އިތުރުކަމެއް ނެތީބާއެވެ.\nގެވަޅު ދިނުމުގެ ކަންތަކުގައި ކުޑަނަމަވެސް އުފާވެރި ހަބަރެއް ދެއްވި މުހައްމަދު ރަޝީދު (މުންޒިރު މޯޑް) އާއި، މިހާރު ގެވަޅުދިނުމުގެ ކަންތައް ކުރިޔަށްދާގޮތް އޮޅުން ފިލުވުމަށް، އެކި ވަސީލަތްތައް ބޭނުންކޮށްގެން ގުޅޭތޯ ކުރިމަސައްކަތް، އެބޭފުޅާ ޖަވާބު ނުދެއްވާތީ ކާމިޔާބުވާގޮތެއް ނުވިއެވެ. މިއަހަރުގެ ފެބުރުއަރީ މަހު އެބޭފުޅާ ވިދާޅުވީ ޖޫން މަހުގެ ކުރިން ގެވަޅު ދީ ނިންމާނެ ކަމަށާއި، "ހަމަ ނޭވާ ލާނީ އެކަން ކޮށްފައި" ކަމަށެވެ. އެބޭފުޅާގެ ހަބަރެއްނުވަނީ އަދިވެސް އެބޭފުޅާއަށް ހަމަނޭވާ ނުލެވޭތީ ކަމަށް ވެދާނެއެވެ.\nކޮންމެއަކަސް ގެވަޅު ދޭނެކަމުގެ އިންތިޒާރުގައި ތިބި ޒުވާނުން މިހާރުތިބީ މާޔޫސް ކަމުގައެވެ. "އޭރުވެސް އެނގޭ ބުރޯ ކުރީ ފޯލްސް ޕްރޮމިސްއެއްކަން، ދެން ވަރަށް ސަލާމޭ ބުނެވޭނީ" އިންތިޒާރުގައި ހުރި ޒުވާނަކު ބުންޏެވެ. ތަންކޮޅެއް ތައުލީމީ ޒުވާނަކު ބުނީ ގެވަޅު ދޭނެކަން ނުވަތަ ނޫންކަން ކައުންސިލުން މިހާރު ބުނެދޭން ޖެހޭކަމުގައެވެ. "އަހަރެމެންވެސް ޕްލޭންތައް މިހަދަނީ އެކަންކަމަށް ރިޔާޔަތްކޮށް، އެހެންވީމާ މީގަ ވާނުވާ އޮޅުންފިލުވާދޭން އެބަޖެހޭ" އޭނާ ބުންޏެވެ.\nތިޔަވާހަކަ ކިތައްމެވަރަކަށް ލިޔުނަސް ވާނެކަމެއް ހަރާމުން ހަރާމް!\n– 14 ޖުލައި 201550\nމިއޮތީ އަދީބު ޔަގީންވެފަތާ\nހެޔޮނުވާނެ ތިޔަ މޯޑުގެ ވާހަކަ ނުދައްކަބަލަ․ ބޮޑު އުނދަގުލެއް․\n2015 ވަނަ އަހަރުގެ އެންމެ ބޮޑު ފެއިލިއަރ․ މަރުހަބާ․\n– 14 ޖުލައި 201540\nރައްޔިތުން ހަނާވަނީ․ ކައުންސިލަރުން ސެލްފީ ނެގުމުގަ އަވަދިނެތި․\nމުންޒިރު މުހައްމަދު އަކީ އަގަ ފޮނިއެއް․․․․․އެބޭފުޅާ ދައްކާނީ ހުސް ދޮގު․․․․․\nސަރުކާރަށް އެކަންޏެއް ނޫން․ ކައުންސިލަށްވެސް ހުތުރުު․


Ras Online - އަޑުގަދަ މީހާ ރުއްގިނަވާ އުސޫލަށް ބަދަލެއް ނާދޭ؛ ރައްޔިތުންގެ ހުރީ ހުސް ޝަކުވާ\nއަޑުގަދަ މީހާ ރުއްގިނަވާ އުސޫލަށް ބަދަލެއް ނާދޭ؛ ރައްޔިތުންގެ ހުރީ ހުސް ޝަކުވާ\nމިދުހަތު އާދަމް 23 މޭ 2022 - 8:54\nއަޅުގަނޑު އުއްމީދު ކޮށްގެން ހުރީ ރާއްޖެއަށް މިހާ ތަރައްގީ އައިސް މީހުން ރޯފިލައި ލޯހުޅުވި ޑިމޮކްރެސީ ފައްކާވެ ރާއްޖޭގެ ހިންގުން ލާމަރުކަޒުވެ އަތޮޅުވެރިކަމާއި ކަތީބުކަމުގެ ސަގާފަތް އުވި ރަށުކައުންސިލްތަކާއި އަތޮޅު ކައުންސިލްތަކާ ސިޓީ ކައުންސިލްތައް ވުޖޫދުވުމުން ކުރީގައި ރަށްރަށުގައި އޮތް އަޑުގަދަމީހާ ރުއްގިނަވާ އުސޫލާއި މުއްސަނދިންނާއި ބާރުގަދަ އަޑުގަދަ މީހުންގެ ބާރު ރަށުގެ ވެރިކަމުގެ މައްޗަށް އޮންނަ އުސޫލު މިހާރު އޮންނާނީ ބަދަލުވެފައި ކަމަށެވެ. އެބުނާ ބޮޑުކެކުރިއާއި ކުޑަކެކުރީގެ އުސޫލާއި ބޭއިންސާފާއި ވަކި މީހަކަށް ވަކިގޮތެއް އޮންނަ ނަހަމަކަމުގެ ސަގާފަތް މިހާރު މާޒީވެ ހިނގައިދާނެ ކަމަށެވެ.\nނަމަވެސް ރަށްފުށުގެ އެސަގާފަތް އަދި ވެސް އެގޮތުގައި ދެމި އޮތްކަން ރާއްޖޭގެ އެންމެ ބޮޑު އެއް އަތޮޅުކަމަށްވާ ހައްދުންމައްޗަށް މިފަހަކުން އަޅުގަނޑު ކުރި ދަތުރުން އަޅުގަނޑަށް އެނގި ޔަގީންވެއްޖެއެވެ. އެރަށުން ބައްދަލުވި އަންހެނުންނާއި ފިރިހެނުންގެ ވެސް ހުރީ ހުސް ޝަކުވާއެވެ. އެމީހުންގެ ވާހަކަތަކުން އެނގުނީ އަދިވެސް އަތޮޅުވެރިންނާއި ކަތީބުން ވޯޓުފޮށި މަތީގައި އަތް އަޅައި ބަނޑުއަޅައި ހެދި ދުވަސްވަރުގެ ގިނަ ސަގާފަތްތައް އެގޮތުގައި ދެމި އެބައޮތް ކަމެވެ. އެއްގޮތަކަށް ވެސް މިދަންނަވަނީ މިއަދު ވޯޓު ލުމުގައި ކުޑަކާފާއި ބޮޑުކާފުގެ ސަގާފަތް އޮތް ވާހަކައެއް ނޫނެވެ. އަދި ކަތީބާ އަތޮޅުވެރިޔާ ހުންނަ ވާހަކައެއްވެސް ނޫނެވެ. މިދަންނަވަނީ އޭރުގެ ބައެއް އުސޫލުތަކާއި ސަގާފަތްތައް އެގޮތުގައި ހަމަ ދެމި އޮތް ވާހަކައެވެ. އަޑުއައްސަވާށެވެ. މިއީ ހަގީގަތްކަން ހެއްކާއި ދަލީލާއެކު އަޅުގަނޑު ދަންނަވާލަދޭނަމެވެ.\nއަޅުގަނޑާ ހައްދުންމަތީ ގަމުން ފުރަތަމަ ބައްދަލުވި މީހާއަކީ މާލޭގެ ރަށްވެއްސެކެވެ. ވަރަށް ހީވާގި ކަނބަލެކެވެ. އޭނާ ގަން މަތިމަރަދޫން ނަގާފައިވާ ގޯއްޗެއްގައި ތިން ބުރި އިމާރާތެއް ކުރަނީއެވެ. އެންމެ ޒަމާނީ ފަރުމާއަކަށެވެ. ގެ ހުރީ ނިމުމަކާއި ހަމައަށް ގޮސްފައެވެ. ތިރީ ބުރީގައި މީހުން ދިރިއުޅެވޭ ގޮތަށް ފުރިހަމަކޮށްފައެވެ. އެއާއިލާގެ ބަޔަކު އަބަދުހެން އެގޭގައި ތިބެއެވެ. އެކަމަކު އެމީހުންގެ ވެސް ހުރީ ހުސް ޝަކުވާއެވެ. ގެހަދައި ނިމެނީއެވެ. ނަމަވެސް އަދިވެސް އެހިސާބަށް ސާފު ބޯފެނުގެ ޚިދުމަތެއް ނުފޯރައެވެ. އެމީހުން ބުނާ ގޮތުން އަބަދުވެސް އިވޭ އަޑުތަކުން ހަމަ ހީވަނީ މާދަމާ ނޫނީ އަނެއް ދުވަހަކު އެ ޚިދުމަތް ލިބިދާނެ ހެނެވެ. ނަމަވެސް އަދި އަމަލީ ގޮތުން އެއްވެސް ކަމެއް ކުރާ ތަނެއް ނުފެނެއެވެ. އެހިސާބުގަނޑަކީ އާބަދުވާން ފަށާފައިވާ ހަމަ ވަރަށް ހިތްފަސޭހަ ހިސާބެކެވެ. މިއީ އޭނާ ނޫނަސް އެހިސާބުގައި ދިރިއުޅޭ ގިނަ މީހުންގެ ޝަކުވާއެވެ. އަދި މިމައްސަލަ އެކަންޏެއް ނޫނެވެ. ގިނަ ގެތަކެއް ހުރި އެމަގު އަދި ހަމަ އޮތީ ވަލެއްގެ ސިފައިގައެވެ. ދޭތެރެއަކުން ކައުންސިލުން ވާކޮށައި މަގު ހަދާލާ ކަމަށްވެއެވެ. ނަމަވެސް އާންމުކޮށް މަގު ހަދާ އުސޫލުން މަގު ނުހަދާތީ އަނެއްކާވެސް ވިނަފަޅައި ގަސްފަޅައި ވާވަނީއެވެ. ވާރޭކޮޅެއް ވެހިލާއިރަށް ޗަކަވަނީއެވެ.\nއެހިސާބުން ބައްދަލުވި ދެ އަންހެނުންކުރެ އެކެއްގެ ޝަކުވާއަކީ އެމަގުގައި ހުރި މަގުބައްތި އަނދާފައިވާތާ އެތައް ދުވަހެއް ވެފައިވާއިރު ވެސް ކައުންސިލުން ނުވަތަ ކަމާބެހޭ ފަރާތުން މަގުބައްތިގަނޑުވެސް ޖަހާނުލާ ވާހަކައެވެ. އޭނާ ބުނީ މިހާރު އެކަން ކޮށްދޭނެހެން ހީވާ އެންމެންގެ ކައިރީގައި އެޝަކުވާ ކުރެވިއްޖެ ކަމަށާއި ނަމަވެސް އެމީހުން ކަހާތަން ހިރުވައި ވެސް ނުލާ ކަމަށެވެ. ކުޑަކުދިންނާއި ދުވަސްވީ މީހުން ވެސް އުޅޭއިރު މިހާރު އިރުއޮއްސިއްޖެއްޔާ އެމީހުން ގޭބަންދުގައި ތިބެން ޖެހޭ ކަމުގެ ޝަކުވާއެވެ.\nދެން އޮތީ އެއްކަލަ އަޑުގަދަ މީހާގެ ރުއްގިނަވާ އުސޫލު އެ އަތޮޅުގައި އަދިވެސް ހަމަ އެގޮތުގައި އޮތް ވާހަކައެވެ. މި ޝަކުވާގެ ވާހަކަ މިދެންނެވި ދެއަންހެނުންގެ ތެރެއިން އެކަކު ވަރަށް ތަފުސީލުކޮށް ކިޔައިދިނެވެ. އޭނާއަކީ މިދެންނެވި އަޑުގަދަ މީހާގެ ނުވަތަ ބާރުގަދަ މީހާގެ ސަބަބުން ވަރަށް ބޮޑު ގެއްލުމަކާއި ކުރިމަތިލާން ޖެހިފައިވާ ވެސް މީހަކަށް ވާތީއެވެ.\nއޭނާ ދެއްކީ އޭނާގެ ގެއާއި ޖެހިގެން އޮތް ހުސް ގޯއްޗެއްގެ ވާހަކައެކެވެ. އޭނާ އެބުނާ ގޯއްޗަކީ އަދިވެސް ހަމަ ދިން ގޮތަށް އޮތް ތަނެކެވެ. ގަސްފަޅައި ވިނަ ފަޅައި ވަލަށް ވެފައި އޮތް ތަނެކެވެ. ވަށާ ފާރެއް ވެސް ނެތެވެ. އެތަން ސާފުނުކުރާތީ ދެފަރާތުގައާއި ކުރިމަތީގައި ހުރި ގެތަކުގައި ދިރިއުޅޭ މީހުންނަށް އެތަނުގައި އުފެދޭ މަދިރީގެ އުނދަގޫ ވެސް އިންތިހާއަށް ބޮޑެވެ. އެގޯތި އެހެން އޮންނަތާ މިހާރު ވިއްސަކަށް އަހަރު ވެދާނެ ކަމަށް ވެއެވެ. އެގޯއްޗަކީ ކުރިން މިދެންނެވި އަންހެން މީހާގެ ގޯތިން ބަޔަކާއި ޖެހިގެން އޮތް އެހެން ގޯއްޗެއްގެ ބައެއް ލައިގެން ފަހުން އެމީހަކަށް ދެއްވާފައިވާ ގޯއްޗެއް ކަމަށް ވެއެވެ.\nއެގޯތީގެ ވެރިއަކީކާކުތޯ ސުވާލުކޮށްލުމުން އޭނާ ދިނީ ފުރަތަމަ ވެސް އެމީހާގެ ތަޢާރަފެކެވެ. އެބުނާ މީހާއަކީ އޭރުގެ އަތޮޅުތަކާ ބެހޭ ވަޒީރާއި ވަރަށް އަރިސް އެއޮފީހުން ހުސް ގޮނޑިކޮޅެއް ވެސް ހުންނަ އަތޮޅުތަކާބެހޭ ވަޒީރާ ޚާއްޞަ ގުޅުމެއް އޮންނަ މީހެއް ކަމަށް އޭނާ ބުންޏެވެ. އަދި އޭނާއަކީ އަތޮޅުވެރިއާއާއެކު ރޭގަނޑުގެ ގިނަ ވަގުތުގައި އުޅުއްވާ އޭނާގެ އެހީތެރިއެއް ކަމަށާއި އޭނާއަކީ މުޅި އަތޮޅަށް ވެސް އަމުރު މައުރޫފު ހިންގަވާ ވަރަށް ބާރުގަދަ ބޭފުޅެއް ކަމަށް ބުންޏެވެ. އަދި ވެސް ހަމަ އެބާރު އެގޮތުގައި އެބައޮތްހޭ އަޅުގަނޑު ވަރަށް ހައިރާންވެފައި އަހާލީމާ، އަޅުގަނޑުގެ އަނގައިގާ އެއްބައި އޮއްވާ "އާނއެކޭ، އާނއެކޭ، އަދިވެސް އެހެން އެއުޅެނީ އެބާރު އޮތީމާ ނޫންހޭ،" އޭނާ ބުންޏެވެ.\nއަންހެން މީހާ ބުނި ގޮތުން އެއީ އެއަތޮޅު މުންޑޫއަށް ނިސްބަތްވާ މީހެކެވެ. އޭނާ ބުނި ގޮތުން އެއީ ކޮންމެވެސް މުޙަންމަދު ފުޅެކެވެ. މިދެންނެވި ގޯއްޗެއް އޭނާ ހޯދީ ސުނާމީގައި ލިބުނު ގެއްލުމުގެ ބަދަލުގައި އޭނާއަށް ލިބުނު ގޯތި ދަރިއެއްގެ ނަމަށް ބަދަލު ކުރުމަށްފަހު ކޯޓަށް ގޮސް އޭނާއަށް ގޯއްޗެއް ނުލިބޭ ކަމަށް ބުނެ އޭނާ ގޯތި ބޭނުންވަނީ ހަމަ މިދެންނެވި އަންހެން މީހާގެ ގެއާއި ޖެހިގެން އޮތް ތަނުން ކަމަށް ބުނެ ދަޢުވާ ކޮށްގެންނެވެ. މިދެންނެވި ބާރާއި އާރުގެ ބޭނުން ކޮށްގެން އޭނާ އެގޯތި ހޯދާފައި ކުރިން ދަރިފުޅުގެ ނަމަށް ބަދަލުކުރި ގޯތި ވެސް މިހާރު އޭނާގެ ނަމަށް އަނބުރާ އިއާދަކޮށް އޭނާގެ މިލްކިއްޔާތަށް އެފަދަ ތިން ހަތަރު ބިން އެރަށުން އިތުކޮށްފައިވާ ކަމަށް އަންހެން މީހާ ބުންޏެވެ.\nއަޅުގަނޑާ ބައްދަލުވި ގިނަ މީހުން ބުނާ ގޮތުން ގޯތި ގެދޮރު މައްސަލައިގައި އަދި ވެސް އެއަތޮޅުގައި އޮތީ އެއުސޫލެވެ. ގޯތި ނެގިތާ ވިހި ތިރީސް އަހަރުވެގެން ދިޔައިރުވެސް ވަށާފާރު ވެސް ރާނާ ނުލައި އެތައް ގޯއްޗެއް އެރަށުގެ މުހިންމު ސަރަހައްދު ތަކުގައި އެބަހުއްޓެވެ. އަދި ވަށާފާރު ރަނާލާފައި ދޫކޮށްލާފައި ހުރި އެތައް ގޯތި ތަކެއް ވެސް އެއަތޮޅުގެ އެއްފަސްކޮށް އޮންނަ ރަށްތަކުގެ މުހިންމު ސަރަހައްދު ތަކުގައި އެބަހުއްޓެވެ. ޑިމޮކްރެސީއާއި އިންސާފާއި ހަމަހަމަ ކަމާއި އައިސްގެން ކައުންސިލް ތަކާއި ހިންގުން ހަވާލު ކުރިއަސް ގިނަ ކަންކަން ހިނގާ އުސޫލަކަށް ބަދަލެއް ނާދެއޭ ދަންނަވަން މިޖެހުނީ އެހެން ވެގެންނެވެ. އޭނާ ބުނާ ގޮތުންނަމަ މިހާރު ދެން ވާގޮތަކީ ކައުންސިލުން ވަކި މީހަކަށް ވަކި ތަނަކުން ގޯއްޗެއް ދޭން ބޭނުން ވެއްޖެއްޔާ އެތަނެއްގައި އޮންނަ އެއްކަލަ "ގަވާޢިދާ ޚިލާފަށް އޮންނަ" ގޯތި ވަކިކުރަނީ އެވެ. އާދައިގެ "ރައްޔިތު މީހާ" އަށް، ނުވަތަ އަލަށް ގޯތި ބޭނުންވާ ޒުވާނުންނަށް ގޯތި ލިބެނީ ރަށުގެ ވަލުތެރެއިންނެވެ. މިއިން ޒަމާނަކު ދިރިއުޅެވޭ ވަރު ނުވާ ރަށުގެ ވަލު ސަރަހައްދުންނެވެ.\nއެހެންވީމާ އަޅުގަނޑަށް ވެސް ގަބޫލުކުރެވުނު ގޮތުގައި ލާމަރުކަޒުވެގެން ބަދަލުވީ ސިސްޓަމެވެ. ނުވަތަ ވެރިކަން ހިންގާ ނިޒާމެވެ. ކުރިން ވެސް އޮތް ގިނަ ސަގާފަތް ތަކެއް ބަދަލެއް ނުވެއެވެ. އަޑުގަދަ މީހާ އަދިވެސް ހަމަ ރުއްގިނައެވެ. މިދެންނެވި މުހަންމަދުފުޅު ކަހަލަ އެތައް މުހަންމަދު ފުޅެއް އެއަތޮޅުގައި އަދިވެސް އެބަ އުޅެއެވެ. އެމީހުންނަކާ ހަމައަކަށް އާ ސިސްޓަމްގެ އަތެއް ނުފޯރައެވެ.


ސެނެގާލް - ވިކިޕީޑިއާ\nMotto: "Un Peuple, Un But, Une Foi"ފަންވަތް:Nbsp(French)\nސެނެގާލަކީ ހުލަނގު އެފްރިކާއަށް ނިސްބަތްވާ ޤައުމެކެވެ.\nސެނެގާލްގެ ރަސްމީ ބަހަކީ ފަރަންސޭސި ބަހެވެ. އިނގިރޭސި ބަހުން މި ޤައުމުގެ މީހުންނަށް ކިޔަނީ ސެނެގާލީސްއެވެ. ޤައުމުގެ އެންމެ ބޮޑު ޝަހަރަކީ ޑާކާރެވެ. މި ޤައުމުގެ ވެރި ރަށަކީ ވެސް މިއީއެވެ. މި ޤައުމަކީ ސެމީ ޕްރެޒިޑެންޝަލް ރިޕަބްލިކެކެވެ. ޤައުމުގެ އާބާދީއަކީ 12 މިލިއަނެވެ. އެހެންކަމުން މިއީ ދުނިޔޭގައި 71 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 0.19 މިލިޔަން އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ sn. އެވެ. ކޯލިން ކޯޑަކީ +221 އެވެ. ފައިސާގެ ގޮތުން ބޭނުންކުރަނީ ސީ.އެފް.އޭ ފްރޭންކެވެ.\nސެނެގާލްގެ ނަން ނިސްބަތްވަނީ މި ޤައުމުގެ އުތުރުގައި އޮތް ސެނެގާލް ކޯރަށެވެ.\nސެނެގާލްގެ ހުޅަނގުގައި އޮތީ އެޓްލާންޓިކް މާކަނޑެވެ. އުތުރުގައި އޮތީ މުރިޓާނިޔާއެވެ. އިރުމަތީގައި އޮތީ މާލީއެވެ. ދެކުނުގައި އޮތީ ގިނީ އާއި ގިނީ ބިސާއުއެވެ. އަދި ގެންބިޔާގެ ތިން ފަރާތުގައި އޮތީ ވެސް ސެނެގާލެވެ. ގެންބިޔާގެ އަނެއް ފަރާތުގައި އޮތީ އެޓްލާންޓިކް މާކަނޑެވެ. ސެނެގާލުގެ މޫސުމަކީ ޓްރޮޕިކަލް މޫސުމެކެވެ. ޑާކާރަށް އަހަރަކު ވާރޭ ވެހޭ މިންވަރަށް ބަލާއިރު 600 މިލިމީޓަރުގެ ވާރޭ ވެހެއެވެ. ހޫނު މިން އެންމެ މައްޗަށް ދަނީ 27 ޑިގްރީ ސެލްސިއަސްއަށް ކަމުގައިވާ އިރު އެންމެ ދަށަށް ދަނީ 17 ޑިގްރީ ސެލްސިއަސްއަށެވެ.\nއާސާރީ ހޯދުންތަކުން ދައްކާ ގޮތުގައި ޕްރީހިސްޓޯރިކް ޒަމާނޭ ކިޔޭ ހިސާބުން ފެށިގެން ވެސް ސެނެގާލްގައި މީހުން ވަނީ ވަޒަންވެރިވެފައެވެ. އިރުމަތީ ސެނެގާލަކީ އެއް ޒަމާނެއްގައި އެމްޕަޔަރ އޮފް ގާނާގެ ބައެކެވެ. މި ވެރިކަން ފެށިފައިވަނީ ތުކުލޯރާ ހަމައިންނެވެ. އެއީ ސެނެގާލް ކޯރުގެ މެދު ވާދީގައެވެ. ސެނެގާލުގެ އެންމެ ގިނަ ބަޔަކު ތަބާވާ ދީނަކީ އިސްލާމްދީނެވެ. މި ސަރަޙައްދަށް އެންމެ ފުރަތަމަ އިސްލާމްދީން އައިސްފައިވަނީ މީލާދީން 11 ވަނަ ޤަރުނުގެ ތެރޭގައެވެ. މީލާދީން 13 ވަނަ ޤަރުނާއި 14 ވަނަ ޤަރުނާ ހިސާބުގައި މި ސަރަޙައްދަށް އިރުމަތީ ވެރިންގެ ނުފޫޒު ފެތުރިގެން ދިޔައެވެ. ސެނެގާލުގެ ޔޮލޮފް އެމްޕަޔަރ އުފަންވީ ވެސް ހަމަ މި ދުވަސްވަރުއެވެ. މީލާދީން 15 ވަނަ ޤަރުނުން ފެށިގެން 1677 އާ ހަމަޔަށް ޔޫރަޕުގެ ޤައުމުތައް ކަމުގައިވާ ޕޯޗުގަލް އާއި ނެދަލޭންޑްސް އާއި ބްރިޓޭނުން ވަނީ މި ސަރަޙައްދުގެ ވިޔަފާރީގައި ކުރި ހޯދުމަށް ވަރަށް ބޮޑަށް މަސައްކަތްކޮށްފައެވެ. ދެން ފެށިގެން އައީ ފަރަންސޭސީންގެ ނުފޫޒެވެ. 1850 ގެ ތެރޭގައި ފަރަންސޭސީން ސެނެގާލުގެ މައިކަރައިގެ ތެރެ ހޯދަން ފެށިއެވެ. 1959 ވަނަ އަހަރުގެ ޖަނަވަރީ މަހުގައި ސެނެގާލާއި ފަރަންސޭސި ސޫދާން ގުޅިގެން މާލީ ފެޑެރޭޝަން އުފެދުނެވެ. ސެނެގާލަށް ފަރަންސޭސީންގެ އަތްދަށުން މިނިވަންކަން ލިބިފައިވަނީ4އެޕްރީލް 1960 ގައެވެ.\nސެނެގާލްގެ އާބާދީގެ 42% މީހުން ދިރިއުޅެނީ ރަށްފުށުގެ ހިސާބުތަކުގައެވެ. ސެނެގާލުގައި އެތައް ނަސްލެއްގެ މީހުން ދިރިއުޅެމުން ގެންދެއެވެ. އަދި ހަމަ އެހެންމެ އެފްރިކާގެ އެހެން ޤައުމުތަކެކޭ އެއްފަދައިން ސެނެގާލުގައި ވެސް ވަރަށް ގިނަ ބަސްބަހުން ވާހަކަ ދައްކައެވެ. ސެނެގާލުގެ އާބާދީގެ ތެރެއިން 43% މީހުންނަކީ ވޮލޮފް ނަސްލަށް ނިސްބަތްވާ މީހުންނެވެ. ސެނެގާލްގެ އާބާދީގެ 95% މީހުންނަކީ މުސްލިމުންނެވެ. 4% އަކީ ކްރިސްޓިޔަނުންނެވެ. 1% މީހުންނަކީ އަދިވާސީ ދީންތަކަށް ތަބަޢަވާ މީހުންނެވެ.\nސެނެގާލްގެ މިއުޒިކުގެ ސަގާފަތަކީ އެފްރިކާގެ އެހެން ޤައުމުތަކަށް ވުރެ ވެސް ކުރިއަރާފައިވާ ސަގާފަތެއް ކަމަށް ބުނެވެއެވެ.\n1994 ވަނަ އަހަރުގެ ޖަނަވަރީ މަހުގައި ސެނެގާލްގެ އިޤްތިޞާދަށް ހެޔޮ ބަދަލުތަކެއް ގެނައުމުގެ ގޮތުން މަސައްކަތްތަކެއް ކުރެވިފައިވެއެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 1739 ޑޮލަރެވެ. ujdhsfgbjedgbsfjgebdsjrgbfejndsgrf


Dhiraagu hihsaadhaarunge suvaaleh nei?\nދިރާގު ހިއްސާދާރުންގެ ސުވާލެއް ނެތް؟\nމިދިޔަ އަހަރު 725 މިލިއަން ރުފިޔާގެ ސާފު ފައިދާ\nހިއްސާއަކަށް ބަހަން ނިންމީ 4.69ރ.\nހިދުމަތް ރަނގަޅު ކުރަން މަސައްކަތް ކުރޭ\nދިރާގުން ރޭ ބޭއްވި އަހަރީ އާއްމު ޖަލްސާއަށް ހާޒިރުވި ބައެއް މީހުން.--އަވަސް ފޮޓޯ: އަހުމަދު އަޒާން\nއަހަރީ އާއްމު ޖަލްސާއަކީ ކުންފުނީގެ ހިއްސާދާރުން ހިތުގައި އޮންނަ ސުވާލުތަކަށް ޖަވާބު ހޯދަން ލިބޭ ރަނުގެ ފުރުސަތެވެ. އަހަރީ އާއްމު ޖަލްސާތައް "ހޫނުވަނީ" މިހެންވެ އެވެ. ނަމަވެސް ރޭ ނިމިދިޔަ ދިރާގު އަހަރީ އާއްމު ޖަލްސާގައި ފެނުނީ ހިއްސާދާރުންގެ ސުވާލެއް ނެތް ތަނެވެ. ސަބަބަކީ ކޮބައި ހެއްޔެވެ؟\nޗެއާމަން މުހައްމަދު އަޝްމަލީ ހިއްސާދާރުންގެ ސުވާލެއް އޮތްތޯ އެއްސެވުމުން ފެނުނީ އެންމެ ސުވާލެއް ކުރިތަނެވެ. އެ ސުވާލުވެސް ހުޅިފައިވަނީ ނަމްބަރު ޕޯޓެބިލިޓީ އަށެވެ. ފަހަރެއްގައި ސުވާލެއް ނެތީ ކުންފުނީގެ ހިންގުން ރަނގަޅުވެ، ހިދުމަތް ރަނގަޅު ކުރަމުންދާތީ ކަމަށް ވެދާނެ އެވެ.\nނަމްބަރު ޕޯޓެބިލިޓީއާ ބެހޭ ގޮތުން ހިއްސާދާރެއް ކުރި ސުވާލަކަށް ޖަވާބު ދެއްވަމުން ދިރާގުގެ ސީއީއޯ އަދި މެނޭޖިން ޑިރެކްޓަރު އިސްލާއިލް ރަޝީދު ވިދާޅުވީ އެ ކުންފުނީގެ ކަސްޓަމަރުންގެ އަދަދު އިތުރުވަމުންދާ ކަމަށާއި، ކަސްޓަމަރުންގެ އަދަދު ހަތަރު ލައްކަ އަށް އަރާފައިވާ ކަމަށެވެ.\nދިރާގުގެ ބައެއް މުވައްޒަފުން.--އަވަސް ފޮޓޯ: އަހުމަދު އަޒާން\nދިރާގުން ވަނީ އެ ކުންފުނީގެ ހިދުމަތުގެ ފެންވަރު ރަނގަޅު ކުރުމަށް ގިނަ މަސައްކަތްތަކެއް ކުރަމުންނެވެ. އެ ގޮތުން މި މަސައްކަތުގެ ދަށުން މޮބައިލް ނެޓްވޯކު އަޕްގްރޭޑްކޮށް، ހިދުމަތް ފުޅާ ކުރަމުންނެވެ. މިގޮތުން އެ ކުންފުނިން ވަނީ މުޅިރާއްޖޭގެ ހުރިހާ ރަށަކަށް ވަނީ ތްރީޖީގެ ހިދުމަތް ދީފަ އެވެ. ދެން އޮތީ ކުންފުނީގެ މާލީ ހާތުގެ ވާހަކަ އެވެ.\nދިރާގަށް ނިމިދިޔަ އަހަރަކީ މާލީ ގޮތުން އުފާވެރި އަހަރެކެވެ. ރާއްޖޭގެ އެންމެ ބޮޑު މުއާސަލާތީ ކުންފުންޏަށް މިދިޔަ އަހަރު އަހަރު ސާފު ފައިދާގެ ގޮތުގައި 725 މިލިއަން ރުފިޔާ ލިބިފައިވެ އެވެ. މިދިޔަ އަހަރުގެ މާލީ ހިސާބުތައް ދައްކާ ގޮތުން މިދިޔަ އަހަރު އެ ކުންފުންޏަށް ޖުމްލަ އާމްދަނީގެ ގޮތުގައި ލިބިފައި ވަނީ 2.3 ބިލިއަން ރުފިޔާ ލިބިފައިވެ އެވެ. ނަމަވެސް އޭގެ ކުރީ އަހަރު ޖުމްލަ އާމްދަނީގެ ގޮތުގައި ލިބިފައިވަނީ 2.1 ބިލިއަން ރުފިޔާ އެވެ.


މޫސާގެފާނުގެ ވާހަކަ – 29 – DhiSalafiyyah\nމޫސާގެފާނުގެ ވާހަކަ – 29\n20/07/2020 ކުޑަކުދިންއަލްއަޚް ޢަބްދުލްމުޢިއްޒު ރަޝީދު\nފިރުޢައުނު ޙައްދުފަހަނައަޅައި ދިޔައެވެ. ކޮންކަމެއްގައި ހެއްޔެވެ؟ ޣާފިލުކަމުގައެވެ. އަދި ބޮޑާވެގަތުމުގައެވެ. ﷲ ޞުބްޙާނަހޫ ވަތަޢާލާ އޭނާއަށް އެކަމުގައި އިންޛާރުކުރެއްވުމަށް އިރާދަކުރެއްވިއެވެ. އަޅުތަކުން، ކާފިރުވުމަށް ﷲ އެދިވޮޑިނުގަންނަވައެވެ. އަދި ބިން ފަސާދަކޮށް އުޅޭ މީހުން ދެކެވެސް އެކަލާނގެ ލޯބިވެވޮޑިގެން ނުވެއެވެ.\nފިރުޢައުނުވީ ނަޞޭޙަތުން ފައިދާކުރާ މީހެއްކަމުގައި ނުވެއެވެ. ފިރުޢައުނަށް އިންޒާރު ކުރެއްވުމަށް ﷲ އިރާދަކުރެއްވިއެވެ.\nމިޞްރަކީ ވަރަށް ހަނަފަސްކަމެއް ނެތް ފެހި ބިމެކެވެ. ދަނޑު ގޮވާންކުރުމުގައި ކުރިއަރާފައިވާ ރަށެކެވެ. ހަމަޔަޤީނުންވެސް މީގެ ކުރިން ޔޫސުފުގެފާނުގެ ޒަމާނުގައި، (ބަނޑުހައިހޫނު ކަން ޢާއްމު ވި ދުވަސްވަރުގައި) މިޞްރުންވަނީ ދުރުރަށްތަކަށް ކަބޯތަކެތީގެ ގޮތުން އެހީތެރިވެދީފައެވެ. މިޞްރުން ޝާމްކަރައަށް އެހީތެރިކަން ދެވުނީ ކިހިނެތް ހެއްޔެވެ؟ އަދި ކަންޢާނު ގެ އަހުލުވެރިންނަށް ވެސް މެއެވެ. މިޞްރުގެ ބިމުގެ ފެހިކަމަކީ އެ ރަށުގެ ވަރަށް ބޮޑުބަޔަކަށް ދެމިފައިވާ ނީލަ ކޯރެވެ. އެ ކޯރުން އެމީހުންގެ ދަނޑުތަކަށް ފެން ދެއެވެ.\nމިޞްރުގެ މުއްސަނދި ކަމަކީ އެ ބިމަށް ވެހޭ ވާރޭ ފެނާއި އަދި ނީލަކޯރެވެ. ރިޒުޤުގެ ތަޅުދަނޑިތައް ލިބިވޮޑިގެންވާ ފަރާތަކީ ﷲ ތަޢާލާކަން އެމީހުން ނުދަނެއެވެ. ﷲ، އެކަލާނގެ އިރާދަކުރައްވާ އަޅަކަށް ރިޒުޤު ތަނަވަސްކޮށްދެއްވައެވެ. ނީލަކޯރު ހިނގަހިނގާ ހުންނަނީ ﷲ ގެ އަމުރުފުޅަށެވެ. އަދި އެ ކޯރުގެ ފެން މަދުނުވެ ހުންނަނީ ވެސް ﷲ ގެ އަމުރުފުޅަށެވެ.\nއެމީހުންގެ އަތުން މޭވާތައް މަދުވިއެވެ. އަދި އެ އެއްޗެހީގެ އޮށްތައް ވެސް މަދުވިއެވެ. ބަނޑުހައިހޫނުކަން ފެތުރިގެންދިޔައެވެ. އެކަން ޙައްލުކުރުމަށް، ފިރުޢައުނަށާއި އޭނާގެ ވަޒީރުންނަށް ނުކުޅެދުނެވެ. އެހިނދު މިޞްރުގެ މީހުންނަށް ޔަޤީންވެގެން ދިޔައީ ފިރުޢައުނަކީ އެމީހުންގެ ރައްބު ނޫން ކަމެވެ. އަދި ރިޒުޤުވަނީ ﷲގެ އަތްޕުޅުގައި ކަމެވެ. އެކަމަކު ބުއްދިން ފައިދާ ޙާޞިލުކުރި ބަޔެއްކަމުގައި ފިރުޢައުނާއި މިސްރުގެ މިހުންނެއް ނުވިއެވެ. އަދި އެއީ ﷲ ގެ ޙަޟްރަތުން އައި އިންޛާރެއް ކަމުގައި އެމީހުން ބަލައެއް ނުގަތެވެ. ޢިބްރަތް ލިބިގަތުމުގެ ބަދަލުގައި އެމީހުންގެ މައްޗަށް ވެރިވީ ޝައިތާނެވެ. އެމީހުން ބުންޏެވެ. މިއީ ބަނޫއިސްރާއީލާއި މޫސާގެފާނުގެ ނުބައިކަމުން، އަހަރުމެންނަށް ޖެހިފައިވާ ބަނޑުހައިހޫނު ކަމެކެވެ. ހުރި ޢަޖައިބެއްގެ ބޮޑުކަމާއެވެ! މޫސާގެފާނު މީގެ ކުރިން އެމީހުންނާއެކު މިޞްރުގައި ނޫޅުއްވާ ހެއްޔެވެ؟ އަދި ބަނޫއިސްރާއީލުގެ މީހުން މީގެ އެތައް ޒަމާނެއްގެ ކުރިން މިޞްރުގައި ތިބި ބަޔެއް ނޫން ހެއްޔެވެ؟\nއެހެނެއް ކަމަކު އެ ކަންތައް އެ މީހުންނަށް ކުރިމަތިވީ، އެމީހުންގެ ނުބައި ޢަމަލުތަކުގެ ސަބަބުންނެވެ. އަދި އެ މީހުންގެ ކުފުރުގެ ސަބަބުންނެވެ. ފިރުޢައުނާއި އޭނާގެ ޤައުމުގެ މީހުންނަށް ޙައްޤު އެނގުމާއެކުވެސް ، ޙައްޤަށް ދެކޮޅުވެރިވެގަތެވެ. އެމީހުން ބުންޏެވެ. ކަލޭގެފާނު އަހަރުމެންގެ މައްޗަށް ތި ހެއްދެވި ސިޙުރަށް، އަހަރުމެން ކިޔަމަނެއް ނުވާނަމަވެ.\nމާނަ: “އެބައިމީހުން ދެންނެވިއެވެ. ތިމަންމެން، ސިޙުރުގައި ޖެއްސެވުމަށްޓަކައި ކޮންމެފަދަ އާޔަތެއް ކަލޭގެފާނު ތިމަންމެންނަށް ގެނެސްދެއްވި ކަމުގައިވިޔަސް، ކަލޭގެފާނަށް އީމާންވާ ބަޔަކުކަމުގައި ތިމަންމެން ނުވާހުށީމުއެވެ.”


Easa jehi dhe goal aa eku UV athun TC molhuvejje - vNews.mv\nއީސަ ޖެހި ދެ ގޯލާއެކު ޔޫވީ އަތުން ޓީސީ މޮޅުވެއްޖެ\nއިސްމާޢީލް ޝާހު 25 June 2019, 19:26\nމެޗުގެ ދެވަނަ ހާފުގެ ފަހުކޮޅު ޓީސީގެ އިސްމާއީލް އީސާ (މެސީ) ކާމިޔާބުކޮށްދިން ގޯލުތަކާއެކު ދިރާގު ދިވެހި ޕްރިމިއަރ ލީގުގައި ޔުނައިޓެޑް ވިކްޓްރީ (ޔޫވީ) އަތުން ޓީސީ މޮޅުވެއްޖެ އެވެ.\nގައުމީ ފުޓުބޯޅަ ސްޓޭޑިއަމްގައި ކުޅުނު މި މެޗު ޓީސީ ކާމިޔާބުކުރީ 2-0 ގެ ނަތީޖާއަކުންނެވެ. މި މެޗުގައި އީސަ ގޯލު ޖަހާފައިވަނީ މެޗުގެ ފަހު ވިހި މިނެޓުގެ ތެރޭގައެވެ.\nމެޗުގެ ފުރަތަމަ ހާފުގައި ދެ ޓީމަށްވެސް ގޯލުޖަހާނެ ރަނގަޅު ފުރުސަތުތަކެއް ލިބިގެންދިޔައެެވެ. ނަމަވެސް ފުރަތަމަ ހާފު ނިމުނީ ދެޓީމުން ކުރެ ޓީމަކަށް ލަނޑެއް ނުޖެހިއެވެ.\nޓީސީގެ ފުރަތަމަ ގޯލު ޖަހާފައިވަނީ ދެވަނަ ހާފުގެ 70 ވަނަ މިނެޓުގައެވެ. މި ގޯލު އޭނާ ޖަހާފައިވަނީ ޓީސީގެ ކެޕްޓަން އަކްރަމް އަބްދުލް ޢަނީ ނަގައިދިން ހިލޭޖެހުމެއް ޕެނަލްޓީ އޭރިއާ ތެރެެއިން ކޮންޓްރޯލްކޮށްލުމަށް ފަހުގައެވެ. ޓީސީގެ ދެވަނަ ގޯލު ޖަހާފައިވަނީ މެޗުގެ އެންމެ ފަހު މިނެޓުގެ ތެރޭގައެވެ. ޓީސީގެ ލީޑުފުޅާކޮށްދިން ލަނޑު އީސަ ކާމިޔާބުކުރީ އިއްބެ ދިން ބޯޅައަކުންނެވެ.\nމެޗަށްފަހު ވާހަކަދައްކަމުން ޓީސީގެ ކޯޗު މުޙައްމަދު އާތިފް (އާތީ) ބުނީ މެޗުން މޮޅުވެ ހިތްހަމަޖެހުން ލިބުނުކަމުގައި ވީ ނަމަވެސް ކުޅުންތެރިން ތިބީ ވަރުބަލިކޮށް ކަމަށެވެ. އަދި ކުރިޔަށްއޮތް ގްރީންސްޓްރީޓް މެޗަކީ އުނދަގޫ މެޗަކަށް ވެގެންދާނެ ކަމަށް އާތީ ބުންޏެވެ.\nޔުނައިޓެޑް ވިކްޓްރީގެ ކޯޗު މުހައްމަދު ނަޒީހު ބުނީ ޖުމްލަކޮށް މެޗު ގޯސް ނޫން ކަމަށެވެ. އަދި ދޭއް ސުމެއްގެ ނަތީޖާއަކީ ބޮޑު ފަރަގެއް ނޫންކަމަށާއި މި ނަތީޖާގެ މާނައަކީ އިދިކޮޅު ޓީމުން ތަފާތު މޮޅު ފުޓްބޯޅައެއް ކުޅުން ނޫންކަމަށެވެ.\nދިރާގު ދިވެހި ޕްރިމިިއަރ ލީގުގައި މި ދެ ޓީމުންވެސް މިހާތަނަށް ތިން މެޗު ވަނީ ކުޅެފައެވެ. އެގޮތުން ޔޫވީ ކުޅުނު ތިން މެޗުގެ ތެރެއިން މޮޅުވީ އެއް މެޗުންނެވެ. އަނެއް ދެ މެޗުން އެ ޓީމު ވަނީ ބަލިވެފައެވެ. ޓީސީ ކުޅުނު ތިން މެޗުގެ ތެރެއިން މޮޅުވީ ދެ މެޗުންނެވެ. އަދި އެއް މެޗު ނިމުނީ އެއްވަރުވެގެންނެވެ.


Addu City Council ge 2021 vana aharah lafaa kuraa budget faas kohfi\nއައްޑޫ ސިޓީ ކައުންސިލްގެ 2021 ވަނަ އަހަރަށް ލަފާކުރާ ބަޖެޓް ފާސްކޮށްފި\n15 ޖެނުއަރީ 2021 1 year ago\nއައްޑޫ ސިޓީ ކައުންސިލަށް 2021 ވަނަ އަހަރު ލިބޭނެ ކަމަށް ލަފާކުރެވޭ ޢާމްދަނީ އާއި، ދައުލަތުން ކައުންސިލަށް ދެއްވާފައިވާ ބަޖެޓް ހިމަނައިގެން މި އަހަރަށް ކައުންސިލުން ލަފާކުރާ ބަޖެޓް ފާސްކޮށްފިއެވެ.\nއައްޑޫ ސިޓީ ކައުންސިލްގެ 2021 ވަނަ އަހަރަށް ލަފާކުރާ ބަޖެޓް ފާސްކޮށްފައި ވަނީ 07 ޖަނަވަރީ 2021 ވަނަ ދުވަހު ބޭއްވެވި ކައުންސިލްގެ މި އަހަރުގެ ފުރަތަމަ ރަސްމީ ޖަލްސާއިންނެވެ. މި ބަޖެޓް ވިޔަ މޮޑިއުލް އަށް އަޕްލޯޑް ކުރެވި، މޭޔަރ އެޕްރޫވް ކުރައްވާފައި ވަނީ 14 ޖަނަވަރީ 2021 ވަނަ ދުވަހުއެވެ.\nބަޖެޓް ފާސްކުރުމަށް 07 ޖަނަވަރީ 2021 ވަނަ ދުވަހު ބޭއްވެވި ރަސްމީ ޖަލްސާގައި ވަނީ ބަޖެޓް ރެކޮމެންޑޭޝަންގެ ގޮތުގައި ލޯކަލް ގަވަރމަންޓް އޮތޯރިޓީ (އެލް.ޖީ.އޭ)ގެ މޮނިޓަރިންގެ ރިޕޯރޓްގައި މުވައްޒަފުންނަށް ދެމުން ގެންދާ "ސްޕެޝަލް ޑިއުޓީ އެލަވަންސް" ދިނުމާއި ގުޅޭ ގޮތުން ފާހަގަކުރެވިފައިހުރި ކަންކަމަށް ރިޢާޔަތް ކުރުމަށްފަހު، "ސްޕެޝަލް ޑިއުޓީ އެލަވަންސް" ގެ ބަދަލުގައި އިތުރު ގަޑީގެ ފައިސާ ދެވޭނެ އިންތިޒާމް ހަމަޖެއްސުމަށާއި، ދައުލަތުން ދޫކުރާ ގްރާންޓް ގެ ގޮތުގައި ކޮންމެމަހަކު ކައުންސިލަށް ލިބޭ ޢަދަދުގެ 5% އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބަޖެޓްގެ ގޮތުގައި ކައުންސިލްގެ " ޚަރަދު2" އެކައުންޓަށް ދޫކުރެވޭނެ އިންތިޒާމް ހަމަޖެއްސުމަށްވެސް ފާސްކޮށްފައެވެ.\n2020 ވަނަ އަހަރު މުޅި ދުނިޔެއަށް ކުރިމަތިވި ކޮވިޑް-19ގެ ބަލިމަޑުކަމުގެ ސަބަބުން ދިވެހިރާއްޖޭގެ އިޤްތިޞާދަށް އައި ހީނަރުކަމުގެ ސަބަބުން އައްޑޫ ސިޓީ ކައުންސިލަށް 2020 ވަނަ އަހަރު ލިބުނު އާމްދަނީ ވަނީ ވަރަށް ބޮޑަށް ދަށްވެފައެވެ. މި އަހަރުގެ ބަޖެޓު ފާސްކުރިއިރު، ކައުންސިލަށް މި އަހަރު ލިބޭނެ ނެޓް އާމްދަނީ ކަމަށް ލަފާކޮށްފައި ވަނީ 71,383,475 ދިވެހި ރުފިޔާއެވެ. މީގެ އިތުރުން ދައުލަތުން ދެއްވާ ގްރާންޓްގެ ގޮތުގައި 59,375,505 ދިވެހި ރުފިޔާ ލިބޭނެ ކަމަށްވެސް ބަޖެޓުގައި ހިމަނާފައިވެއެވެ.\nއައްޑޫ ސިޓީ ކައުންސިލްގެ 2021 ވަނަ އަހަރަށް ލަފާކުރާ ބަޖެޓުގެ މުޅި ޖުމުލައަކީ 136,554,544.00 ދިވެހި ރުފިޔާއެވެ. މި ބަޖެޓާ ބެހޭ އިތުރު ތަފްޞީލް ތިރީގައި މިވާ ލިންކުން ފެނިވަޑައިގަންނަވާނެއެވެ.\n2021 ވަނަ އަހަރަށް ލަފާކުރާ އައްޑޫސިޓީ ކައުންސިލް ބަޖެޓް ފާސްކުރުމާ ގުޅޭ ޤަރާރު


Allegri ge badhalugai Juventus ah Conte? | Mihaaru\n09 މެއި 2019 - 11:59\nމި ނިންމުން ނިންމީ ޔުވެންޓަސްގެ ރައީސް އަންދްރޭ އަންޔެލީއާ އެކު ބޭއްވި ބައްދަލުވުމަކަށް ފަހު ކަމަށްވެ އެވެ. މީގެ ފަސް އަހަރު ކުރިން ޔުވެންޓަސްއާ ހަވާލުވެ އެލެގްރީ އެ ޓީމަށް ޖެހިޖެހިގެން ފަސް ސީޒަނުގައި އިޓާލިއަން ލީގު ކާމިޔާބުކޮށްދިން ނަމަވެސް މައްސަލައަކީ ޔޫރަޕުގައި ކާމިޔާބެއް ނުހޯދުމެވެ. އެލެގްރީއާ އެކު އެ ޓީމު ޗެމްޕިއަންސް ލީގުގެ ދެ ފައިނަލުން ވަނީ ބަލިވެފަ އެވެ. މި ސީޒަނުގައި ކްރިސްޓިއާނޯ ރޮނާލްޑޯ ގެނެސް ވަރުގަދަކުރި ނަމަވެސް ކުއާޓާ ފައިނަލުން އަޔަކްސް އަތުން ބަލިވެ ކެޓީ އެވެ.\nޔުވެންޓަސް އަށް ގެންނާނެ ކަމަށް ބެލެވޭ ކޮންޓޭ އަކީ އެ ޓީމުން މިހާރު ދަމަހައްޓަމުން އަންނަ ކާމިޔާބުގެ ސިލްސިލާ ފަށައިދިން ކޯޗެވެ. އެގޮތުން 2011 ގައި ހަވާލުވެ ޔުވެންޓަސްގައި ވަރުގަދަ ސްކޮޑެއް ބިނާކޮށް ޖެހިޖެހިގެން ތިން ސީޒަނުގައި ލީގު ކާމިޔާބުކޮށްދިނެވެ. އޭނާ 2014 ގައި ކުއްލި ގޮތަކަށް ޓީމު ދޫކޮށްލީ ޓްރާންސްފާ މައްސަލައިގައި ޑިރެކްޓަރުންނާ ހިޔާލުތަފާތުވެގެންނެވެ.\nކޮންޓޭ ފަހުން އިޓަލީ އާއި ޗެލްސީ އަށް ކޯޗުކޮށްދީ ކާމިޔާބު ދުވަސްތަކެއް ހޭދަކުރުމަށް ފަހު މިވަގުތު ހުރީ ހުސްކޮށެވެ. އޭނާ ގެންދަން އޭއެސް ރޯމާ، އިންޓަ މިލާން އަދި އޭސީ މިލާނުން ވެސް މަސައްކަތްކުރެ އެވެ. އެކަމަކު ކޮންޓޭ ވަނީ ރޯމާއާ ހަވާލުވާނެކަމަށް ދާދި ފަހުން ބުނެފަ އެވެ. އޭނާ ބޭނުންވަނީ ސީރިއަސް ޕްރޮޖެކްޓެއް އޮތް ޓީމަކާ ހަވާލުވުމެވެ.\nޔުވެންޓަސް އިން ވަކިވުމަށް ފަހު އެލެގްރީ ހަވާލުވާނެ ކަމަށް ރިޕޯޓްތައް ބުނަނީ ޕީއެސްޖީއާ އެވެ. އެ ޓީމާ ހަވާލުވާނީ ހޯސޭ މޮރީނިއޯ ކަމަށް ވެސް ވާހަކަތައް ދެކެވެ އެވެ.


Ufanvee iruves ( kuruvaahaka )\nއައިޝަތު ޚަތުމާ – ގްރޭޑް 10\nދުނިޔެމަށްޗައް ވެރިވެފައިވާ ކަނު އަނދިރިކަން ފިލުވާލަމުން ފަތިސް ވަގުތުގެ އަރާމް ފިނިކަން މަޑުމަޑުން ކަނޑުވާލަމުން އުދަރެހުން އަރައިގެން އަންނަ އިރުން އެޅެމުންދާ ރަން ދޯދިތަކަށް މަރުހަބާ ކިޔުމަށް ޓަކައި މިރީތިމަންޒަރު ބަލަން އިން ޝަޒުރާ އަށް މިމަން ޒަރުގެ ފުރިހަމަ ކަމުން ދުނިޔޭގެ ޚިޔާލެއް ފިކުރެއް ނުކުރެވެއެވެ. މަންމަން ވެފައިވާ މުޅިދުނިޔެއަށް ވެރިވެފައިވާ ހަމަހިމޭންކަން ފިލުވާދެނީ އެކިތަފާތުވައްތަރުގެ ދޫނިސޫފާސޫފީގެ ގޮވުން ތަކާއި އިއްވާލާ ރީތިރާގުތަކުން ނެވެ. ދުނިޔޭގެ އެކިދިމާއިން އެނބުރެމުން ސެނބުރެމުން އަންނަފިނިވައިރޯޅި ތަކަކީ ޝަޒުރާގެ މި އެކަނިވެރި ހަށިގަނޑުގައި ބީހިލާ ވަގުތީ ބައިވެރިއެކެވެ.\nއެކިކަހަލަ ކަން ކަމުގައި ޚިޔާލުކުރުމުގައި ވަގުތުހޭދަކުރުމަކީ މިހާރަކަށް އައިސް ޝަޒުރާގެ އާދައެކެވެ. މިރީތިމަންޒަރު ބަލަން އިނދެ އެކިތަފާތުވައްތަރުގެ ޚިޔާލުތަކުގައި ވިސްނަމުން ގޮސް މާޒީގެފޮތުގައި ލިޔެވިފައިވާ އެކިޞަފްހާތައް ކިޔަމުން ދަނިކޮށްމާޒީގެ ކަޅުއަނދިރި ޞަފްހާތަކާ ޝަޒުރާ އާއި ކުރިމަތި ލައިފިއެވެ.\nމީގެ ދެއަހަރު ކުރިއެވެ. ޝަޒުރާގެ ލޯބިވާ ޝާމް އާއި ޝަޒުރާގެ ކައިވެނި ކުރެވި ދެމީހުންގެ ކައިވެނީގެ ފުރަތަމަ ރެއަށް މަރުހަބާ ކިޔައިފިއެވެ. އެރޭވެގެންދިޔައީ ޝާމް އާއި ޝަޒުރާގެ ލޯބީގެ އަދިޒަވާޖީ ހަޔާތުގެ މާބަގީޗާގައި އެތަކެއް ވަސްމީރު މާތަކެއް ފޮޅި ދިރިއުޅުން ގެންދާނެގޮއި ރޭވި އެތަކެއް ވައުދުތަކެއް ކުރެވިގެން ނެވެ.ޝަޒުރާ އާއި ޝާމް ނިންމިގޮތުގައި އެމީހުން ނިންމީ ހަމަސް ދުވަސް ފަހުން އެމީހުންގެ ދިރިއުޅުމަށް އިތުރުފުރާނަ އެއް އުފަން ކުރާށެވެ. އެއީ ޝާމް އަކީ ރަނގަޅުވަޒީފާއެއް ގައި އުޅޭ ކުއްޖެއް ކަމުން ހަމަސް ދުވަހުގެ ތެރޭގައި އެކަމަށް ތައްޔާރު ވެވޭނެ ތީއެވެ.\nނަމަވެސް ހަމަސް ދުވަސް ވެގެން ދިޔައިރުވެސް ދަރިޔަކު ހޯދާކަށް ޝާމް ގަބޫލެއް ނުވިއެވެ. މިކަމާމެދު ޝަޒުރާ އަށް ތަފާތު ޝައްކުތައް ކުރެވެން ފެށިއެވެ. އަދި ދެމީހުންގެ ރީތިދިރިއުޅުން މަޑުމަޑުން ބަދަލްވަމުން ދާކަން ފާހަގަކުރެވެއެވެ. ޝާމްވެސް މަޑުމަޑުން ޝަޒުރާ އާއި ދުރުވެ ޝަޒުރާ ވެސް ޝާމްގެކަން ކަމުގައި ފަރުވާކުޑަކުރެވެމުންދެއެވެ. މިހެން ގޮސް ދެމީހުން ގެ ޒަވާޖީ ހަޔާތް ކަޅުވިލާގަނޑަކުން ބެދި ދެމީހުން ވަރިވާހިސާބަށް ދިޔައެވެ. އަދިޝަޒުރާ ޝާމްގެކައިރިން ވަރިވާން އެދުނެވެ.\nނަމަވެސް ހަގީގަތަކީ މިއީ އެއް ނޫނެވެ. ޝަޒުރާއަށް ހަގީގަތް އިނގުނީ މާފަހުންނެވެ. ހަގީގަތުގައި ޝާމް ޝަޒުރާދެކެ ވަނީ ތެދުވެރި ސާފުލޯތް ބެކެވެ. ޝާމް އަތުގައި ލާރިނެތިގެން ހަރަދު ނުކުރެވިގެނެއްނޫނެވެ. އަސްލަކީ ޝާމްއަކީ ދުނިޔެއަށް އުފަންވީރުވެސް ދަރިން ލިބުމުގެ ނަސީބުން މަހުރޫމް ވެފައިވާ ކުއްޖެކެވެ. ޝާމް އެކަން ހާމަނުކުރީ ޝަޒުރާގެ ލޯބިން މަހުރޫމުވާން ބޭނުންނުވާތީއެވެ.\nނަމަވެސް އެކަން ސިއްރުކުރުން އެއީ ޝާމް ގެކުށެއް ކަން ޝާމްގަބޫލުކުރެއެވެ. އިންސާނުންނަށް ކުއްވެސް ކުރެވެ އެވެ. ޝާމްއަށް މާފުހައްގުނުވަނީ ބާވާ އެވެ. މިއަދުޝަޒުރާ އެވަނީ ކަންތައްކުރެވުނުގޮތުން ދުނިޔެއަށްވެސް ލަދުން ޝާމްގެކައިރިން މާފަށް އެދެން ވެސް ނުކެރިފަ އެވެ. ސަބަބަކީ ޝާމް އޭނާ ގެންގުޅުނީ ދަނޑި ދޫނިފުއްގަނޑެއްހެން ރަނެއް މަލެއް ހެންނެވެ. އޭނާއަށް މަދުވަނީ ފަހެކޯޗެއް ތޯއެވެ.\nއެކަނިވެރިވެފައިވާ ޝަޒުރާ މިންޖުވުމެއް ނެތް މިޚިޔާލުތަކުގެ ތެރެޔަށް ގެއްލިފައި އިނދެ ހޭވެރިކަމެއް ވީއިރު އަރައިގެން އައި އިރުން ފުރިހަމަ އެޅެމުން ދިޔަ އަވިން މުޅިމީހާ ވަނީ ދާހިއްލާ ފޯވެފައެވެ. ވަރަށް ހިތްވަރުކޮއްފައި ތެދުވެ ގައިންވެލި ފޮޅާލާފާ ކުރިޔަށް ހިނގައިގަތީ ޝާމްގެ ކުރިމައްޗައް އެރުމުގެ ހިތްވަރު ދެއްވުން އެދި ﷲ އަށް ދުވާކުރަމުންނެވެ.\nDhen ekkala meehaa


Yameenge account freeze kuran hushaelhi massalaige isthiunaaf...\nޔާމީންގެ އެކައުންޓް ފްރީޒް ކުރަން ހުށައެޅި މައްސަލައިގެ އިސްތިއުނާފް އަޑުއެހުން ބާއްވައިފި\nއިސްތިއުނާފް މައްސަލައިގައި ދެން އޮންނާނީ ހުކުމް\nކ. މާލެ 16 މެއި 2019 | ބުރާސްފަތި 14:19 2,667\nމިއަދުގެ ޝަރީއަތުގެ މަޖިލީހަށް ފަހު ރައީސް ޔާމީން ކާރު ކޮޅަށް އަރާވަޑައިގަންނަވަނީ - ޝުއައިބް މުހައްމަދު އިގްބާލް\nޕްރޮސެކިއުޓަރ ޖެނެރަލްގެ އޮފީހުން ސުޕްރީމް ކޯޓުގައި އިސްތިއުނާފު ކުރި ކުރީގެ ރައީސް އަބްދުﷲ ޔާމީން އެކައުންޓް ފްރީޒް ކުރި މައްސައިގެ އަޑުއެހުން ބާއްވައިފިއެވެ.\nރައީސް ޔާމީންގެ މައްޗަށް އުފުލާފައިވާ މަނީ ލޯންޑަރިންގެ ދައުވާއާއި ގުޅިގެން އެމަނިކުފާނުގެ އެކައުންޓްތައް ފްރީޒް ކުރުމަށް ކްރިމިނަލް ކޯޓުން ކުރި ހުކުމް ހައިކޯޓުން ވަނީ އިސްތިއުނާފް ކޮށްފައެވެ. ހައިކޯޓުން ކުރި ހުކުމް އިސްތިއުނާފް ކުރުމަށް ދައުލަތުގެ ފަރާތުން ސްޕްރީމް ކޯޓަށް ހުށައެޅި މައްސަލައިގެ އަޑުއެހުން ސުޕްރީމް ކޯޓުގައި ބާއްވާފައި ވަނީ ބުރާސްފަތި ދުވަހުއެވެ.\nއެ އަޑުއެހުމުގައި ދައުލަތުން އެމައްސަލަ އިސްތިއުނާފަށް ހުށައެޅި ސަބަބުތައް ބަޔާންކޮށް ދައުލަތުގެ ވަކީލު ވިދާޅުވީ ހައިކޯޓުން ކުރި ހުކުމް ބާތިލް ކުރުމަށް އެދިލައްވާ ކަމަށާއި ރައީސް ޔާމީންގެ އެކައުންޓުގައި ހުރި ފައިސާ ދޫވެއްޖެނަމަ ދައުލަތުން ލިބޭ ފައިސާ ގެއްލިދާނެތީ ފައިސަލާ ކުރެވޭ ހުކުމެއް ނެރެވެންދެން އެމަނިކުފާނުގެ ނަންފުޅުގައި އިސްލާމިކް ބޭންކް އެކައުންޓުގައި ހުރި އަށް އެކައުންޓާއި ބީއެމްއެލްގެ އެކައުންޓުތަކާއި، މޮރިޝަސް ކޮމާޝަލް ބޭންކްގައި އެމަނިކުފާނުގެ ނަންފުޅުގައި ހުޅުވާފައިވާ އެކައުންޓުން މުއާމަލާތް ކުރެވޭ ގޮތް ހުއްޓުވުމަށް އެދިލައްވާ ކަމަށެވެ.\nރައީސް ޔާމީންގެ ދިފާއީ ވަކީލު ވިދާޅުވީ އެމައްސަލަ ދައުލަތުގެ ފަރާތުން އިސްތިއުނާފަށް ހުށައެޅީ އިސްތިއުނާފު ކުރުމުގެ މުއްދަތު ހަމަވެފައި އެކައުންޓުން މުއާމަލާތް ނުކުރެވޭނެ އަމުރެއް ކަން ފާހަގަ ކުރައްވާ ކަމަށެވެ. އެންޓި ކަރަޕްޝަން ކަމިޝަން(އޭސީސީ)ގެ ބެލުމުގެ ދަށުގައި ހުރި ފައިސާއެއް ގެއްލިގެން ދާނެ ފައިސާއެއް ކަމަށް ނުބެލެވޭ ކަމަށާއި އެހެން ކަމުން ހައިކޯޓުގެ އަމުރަށް ތާއީދު ކޮށް ދިނުމަށް ވަކީލު ވަނީ އެދިވަޑައިގެންފައެވެ.\nޕްރޮސިކިއުޓަރ ޖެނެރަލްގެ ފަރާތުން އިސްތިއުނާފަށް ހުށަހެޅުއްވި އެ މައްސަލަ ބެއްލެވީ ސުޕްރީމް ކޯޓުގެ5ފަނޑިޔާރުންގެ ބެންޗުންނެވެ. އެއީ އުއްތަމަ ފަނޑިޔާރު ޑރ. އަޙްމަދު ޢަބްދުﷲ ދީދީ، ފަނޑިޔާރު ޢަބްދުﷲ އަރީފް، ފަނޑިޔާރު އާދަމް މުޙައްމަދު އަބްދުﷲ، ފަނޑިޔާރު ޢަބްދުﷲ ދީދީ، ފަނޑިޔާރު ޢަބްދުލްޣަނީ މުޙައްމަދު އެވެ.\nއިސްތިއުނާފުގެ އަޑުއެހުމުގައި އުއްތަމަ ފަނޑިޔާރު ވިދާޅުވީ ދެން އޮންނާނީ އިސްތިއުނާފް މައްސަލައިގެ ހުކުމް އިއްވުން ކަމަށެވެ.\nރައީސް ޔާމީންގެ މައްޗަށް މަނީ ލޯންޑަރިންގެ ދައުވާ އުފުލާފައި ވަނީ އެމްއެމްޕީއާރުސީގެ ބޮޑު ޚިޔާނާތުގެ ފައިސާ އެސްއެފްގެ އެކައުންޓެއް މެދުވެރިކޮށް އެމަނިކުފާނުގެ އަމިއްލަފުޅު އިސްލާމިކް ބޭންކް އެކައުންޓަށް ޖަމާކޮށްފައި ވާތީއެވެ. އެސްއޯއެފުން އެމަނިކުފާނުގެ އެކައުންޓަށް ޖަމާކޮށްފައި ވަނީ އެއް މިލިއަން ޑޮލަރެވެ. އެމައްސަލައިގެ ޝަރީއަތް ކްރިމިނަލް ކޯޓުގައި ކުރިއަށް ދާއިރު މިހާތަނަށް ވަނީ މައްސަލައިގެ ދެ ޝަރީއަތް ބާއްވާފައެވެ.


އަންނަމަސް ނިމޭއިރު ރާއްޖެއަށް މަދުވެގެން 18 އެއަރލައިނަކުން ދަތުރުކުރާނެ- ޓޫރިޒަމް މިނިސްޓަރ އަންނަމަސް ނިމޭއިރު ރާއްޖެއަށް މަދުވެގެން 18 އެއަރލައިނަކުން ދަތުރުކުރާނެ- ޓޫރިޒަމް މިނިސްޓަރ\nއަންނަމަސް ނިމޭއިރު ރާއްޖެއަށް މަދުވެގެން 18 އެއަރލައިނަކުން ދަތުރުކުރާނެ- ޓޫރިޒަމް މިނިސްޓަރ\nއަންނަމަސް ނިމޭއިރު ރާއްޖެއަށް މަދުވެގެން 18 އެއަރލައިނަކުން ދަތުރުތައް ކުރާނެކަމަށް ޓޫރިޒަމް މިނިސްޓަރ ވިދާޅުވެއްޖެއެވެ.\nޓޫރިޒަމް މިނިސްޓަރ ޑރ. އަބްދުﷲ މައުސޫމް ވިދާޅުވީ، ބައިނަލްއަޤްވާމީ 12 އެއަރލައިނަކުން މިހާރު ރާއްޖެއަށް ދަތުރުތައް ކުރަމުން އަންނަކަމަށެވެ. އަދި އަންނަ މަސް ނިމެންވާއިރަށް މަދުވެގެން ބައިނަލްއަޤްވާމީ 18 އެއަރލައިނަކުން ދަތުރުތައް ފަށައި، ދުނިޔެއާއި ރާއްޖެ ގުޅުވާލަދޭނެކަމަށެވެ.\nރާއްޖޭގެ ބޯޑަރު ޖުލައި މަހުގެ 15 ވަނަ ދުވަހު ހުޅުވާލުމާއިއެކު މިހާތަނަށް 12 އެއަރލައިނަކުން ވަނީ ދަތުރުތައް ފަށާފައެވެ. އެއީ އޭރޯފްލޮޓް، އެއަރ އިންޑިއާ، ބްރިޓިޝް އެއަރވޭސް، އެޑްލްވެއިސް، އެމިރޭޓްސް، އިއްތިހާދު އެއަރވޭސްއެވެ. މީގެއިތުރުން އިންޑިގޯ، ޤަތަރު އެއަރވޭސް، ސްޕައިސްޖެޓް، ސްރީލަންކަން އެއަރލައިން، ޓާކިޝް އެއަރލައިންގެ އިތުރުން ރާއްޖޭގެ ޤައުމީ އެއަރލައިން މޯލްޑިވިއަނުންވެސް އަންނަނީ ބައިނަލްއަޤްވާމީ މަންޒިލްތަކާއި ރާއްޖެއާއި ދެމެދު ދަތުރުތައް ބާއްވަމުންނެވެ.\nމިމަހުގެ ބާކީއޮތް ދުވަސްތަކާއި އަންނަމަހުގެ ތެރޭގައިވެސް ރާއްޖެއަށް ގިނަ އެއަރލައިންތަކަކުން ދަތުރުތައް ފެށުމަށް މިހާރު ވަނީ ޝެޑިއުލްކޮށްފައެވެ. އޭގެތެރޭގައި ހިމެނެނީ ނޯޑްވިންޑް، އަޒުރު އެއަރ ރަޝިއާ، ގޯއެއަރ، ޗައިނާ ސަދަން އެއަރލައިން، ފްލައި ދުބާއީ، ގަލްފް އެއަރ، ލުފްތަންސާ އަދި އޮސްޓްރިއަން އެއަރލައިން ހިމެނެއެވެ.\nޓޫރިޒަމް މިނިސްޓްރީއާއި ރާއްޖޭގެ ފަތުރުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކުން ކޯވިޑް19 އަށްފަހު އަލުން ކޮޅަށް ޖެހުމަށް އަންނަނީ ގިނަ މަސައްކަތްތަކެއް ކުރަމުންނެވެ.


ޖުލައި 2020ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nޖުލައި 2020ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nޖުލައި 2020ގައި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއަށް ޖުމުލަ 170 މައްސަލަ ރިޕޯޓުކޮށް އެޓެންޑްކޮށްފައިވެއެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 93 މައްސަލަ ޖުލައި މަހު ވަނީ ރިޕޯޓުކޮށްފައެވެ.\nމި ބާވަތުގެ މައްސަލަތަކުގެ އިތުރުން ޖިސްމާނީ ހާނިއްކައިގެ 20 މައްސަލަ، އިހުމާލުވުމުގެ 20 މައްސަލަ، ގެވެށި އަނިޔާގެ އަމަލެއް ކުރާތަން ކުއްޖަކަށް ދެއްކުން ނުވަތަ ފެނުމުގެ7މައްސަލަ، ނަފްސާނީ ހާނިއްކައިގެ4މައްސަލަ، ނަހަމަގޮތުގައި ބޭނުންކުރުމުގެ2މައްސަލަ، އެހެން ކުދިންގެ ފަރާތުން އިންޓަރނެޓް މެދުވެރިކޮށް ގަނާ ލިބުމުގެ2މައްސަލަ އަދި އެހެންކުދިންގެ ފަރާތުން ގަނާލިބުމުގެ އަދި ފުރައްސާރައިގެ ޝިކާރައަކަށްވުމުގެ 1 މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 29 މައްސަލަ ޖުލައި މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ނަފްސާނީ އަނިޔާކުރުން ނުވަތަ އަނގަބަހުން ކުރެވޭ އަނިޔާގެ މައްސަލައެވެ. އެ ގޮތުން މި ބާވަތުގެ 12 މައްސަލަ މި މުއްދަތުގެ ތެރޭގައި ރިޕޯޓުކޮށްފައިވެއެވެ.\nމީގެ އިތުރުން ޖިސްމާނީ އަނިޔާކުރުމުގެ 11 މައްސަލަ، ޖިންސީ ހާނިއްކަކުރުމުގެ3މައްސަލަ، މުދާ ހިފެހެއްޓުމާއި މުދަލަށް ގެއްލުންދިނުމުގެ 1 މައްސަލަ، ބާރާއި ނުފޫޒު ފޯރުވުމުގެ 1 މައްސަލަ އަދި ބިރުދެއްކުމުގެ ގޮތުން ކުރެވޭ ކަންކަމާ ގުޅޭ 1 މައްސަލަ ހިމެނެއެވެ.\nޢާއިލީ 19 މައްސަލަ ޖުލައި މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ކުދިން ބެލުމުގައި ޖެހޭ7މައްސަލަ، ދަރިންނަށް ޚަރަދު ދިނުމުގައި ދިމާވާ6މައްސަލަ އަދި ޙަޟާނާތު ނުވަތަ ކުދިންނާ ބައްދަލުނުކުރެވޭ5މައްސަލަ ހިމެނެއެވެ.\nނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން ބޭނުންވެގެން 11 މައްސަލަ ޖުލައި މަހު މިނިސްޓްރީއަށް ވަނީ ހުށަހަޅައިފައެވެ.\nއެއީ ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ 8 މައްސަލައާއި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ3މައްސަލައެވެ.\nއަމިއްލަ ނަފުސަށް ގެއްލުންދިނުމާ ގުޅޭ 10 މައްސަލަ ޖުލައި މަހު މިނިސްޓްރީއަށް ރިޕޯޓުކޮށް އެޓެންޑްކޮށްފައިވެއެވެ.\nއެކި ބާވަތުގެ ކުށްކުރާ ކުޑަކުދިންގެ3މައްސަލަ ޖުލައި މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ގެއިން ނުކުމެގެން ދިޔުމުގެ2މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމުގެ2މައްސަލަ ޖުލައި މަހު ވަނީ ރިޕޯޓުކޮށްފައެވެ.\nމިފަދަ މައްސަލަތަކުގެ ތެރޭގައި އުފަންވުން ރަޖިސްޓްރީ ނުކުރުމާ ބެހޭ 1 މައްސަލަ އަދި ތަޢުލީމަށް ހުރަސްއެޅުމުގެ 1 މައްސަލަ ހިމެނެއެވެ.\n04 މުޙައްރަމް 1442\n23 އޮގަސްޓު 2020\nއަންހެނުންނާއި ކުޑަކުދިންނަށް ކުރާ އަނިޔާ ހުއްޓުވުމަށް ގައުމީ ފެންވަރުގައި ސްޓޭކްހޯލްޑަރ ކޮންސަލްޓޭޝަން ބައްދަލުވުމެއް ބާއްވައިފި →\n← ގެވެށި އަނިޔާ ހުއްޓުވުމަށް ބާރުއެޅުމުގެ ގޮތުން އެފް.ސީ.އެސް.ސީތަކަށް އަމާޒުކޮށްގެން ވަރޗުއަލް ޓްރޭނިންގ ޕްރޮގްރާމެއް ފަށައިފި


UNDP ge hiley eheege kudhi project thakaai gulhey gothun FVM City CouncilAi badhalukoffi\n5 އޭޕްރީލް 2020 ( އާދީއްތަ )\n22 ޖެނުއަރީ 2020, 18:28 |\nޔޫއެންޑީޕީގެ ފަރާތުން ހިލޭ އެހީދޭ ކުދި ޕްރޮޖެކްޓްތަކާއި ގުޅޭ ގޮތުން ފުވައްމުލައް ސިޓީ ކައުންސިލްގެ މުވައްޒަފުންނާއި އެކު ބައްދަލުވުމެއް މިއަދު ބާއްވައިފިއެއެވެ. ހިލޭ އެހީދޭ މި ޕޮރޮގްރާމަކީ ގްލޯބަލް އެންވަޔަރަންމަންޓް ފެސިލިޓީ (ޖެފް) އެވެ.\nމި ޕްރޮގްރާމުގެ ދަށުން ހިލޭ އެހީ ދިނުމަށް ހަމަޖެހިފައި ވަނީ ތިމާވެއްޓާއި ދަނޑުވެރިކަން އަދި އިޔާދަކުރަނިވި ހަކަތައާއި ގުޅުންހުރި ޕްރޮޖެކްތައް ހިންގުމަށްޓަކައި އަމިއްލަ ޖަމިއްޔާ ޖަމާއަތްތަކަށެވެ. މިއަހަރުގެ ޕްރޮގްރާމަށް ޕޮރޮޕޯސަލް ހުށަހެޅުމަށް ހުޅުވާލުމަށް ހަމަޖެހިފައި ވަނީ އަންނަ ފެބްރުއަރީ މަހުއެވެ.\nމި ޕްރޮގްރާމުގައި ދަށުން މީގެ ކުރިންވެސް ފުވައްމުލައް ސިޓީގެ އެކި ޖަމާއަތްތަކަށް ހިލޭ އެހީ ދީފައިވެއެވެ. އަދި ހިލޭ އެހީދޭ މިޕްރޮގްރާމުގެ ދަށުން، މަގުގައި ފެން ހިންދާ ނިޒާމެއް ގާއިމްކުރުމާއި، ގޯތިތެރޭގައި ވާ ހުސްތަންކޮޅުގައި ގަސް ހެއްދުމާއި ބައިލޮޖިކަލް ޑައިވާސިޓީ ކެޓަލޮގެއް ތައްޔާރުކުރުމުގެ ޕްރޮޖެކްޓްތަކެއްގެ މަސައްކަތް ފުވައްމުލައް ސިޓީގައި ފަށާފައި ވެއެވެ. މީގެ ތެރެއިން މިހާރު ކުރިއަށްދަނީ އެވެއަރ ސޮސައިޓީ އިން ހިންގާ ބައިލޮޖިކަލް ޑައިވާރސިޓީ ކެޓަލޮގް ތައްޔާރުކުރުމުގެ މަސައްކަތް އެކަންޏެވެ.\nމީގެތެރެއިން ގޯތިރޭގައި ވާ ހުސްތަންކޮޅުގައި ގަސް ހެއްދުމާއި ގުޅޭ ޕްރޮޖެކްޓް ކުރިޔަށް ނުދާތީ އެޕްރޮޖެކްޓްގެ ގްރާންޓް ޔޫއެންޑީޕީން ކެންސަލް ކޮށްފައިވާ ކަމުގެ މައުލޫމާތު ލިބެއެވެ.\nޔޫއެންޑީޕީގެ ޓީމަކުން ފުވައްމުލައް ސިޓީ އަށް ކުރާ މިދަތުރުގެ އެއް ބޭނުމަކީ ‘ޖެފް’ ގެ ތެރެއިން ހިލޭ އެހީ ދީގެން ހިންގާ ކުދި ޕޮރޮޖެކްޓްތަކުގެ މަސައްކަތް ކުރިޔަށްދާގޮތް ބެލުމެވެ.\nގްލޯބަލް އެންވަޔަރަންމަންޓް ފެސިލިޓީ (ޖެފް) ގެ މައިގަނޑު މަޤްސަދަކީ ދުނިޔެއަށް ކުރިމަތިވާ ތިމާވެށީގެ އެކި މައްސަލަތަކަށް އެގައުމެއްގެ އިސް ފަރާތްތަކުގެ ލަފާއާއެކު ހައްލުހޯދުމެވެ.\nއިތުރު ލިޔުންހިލޭ އެހީގެ ޕްރޮޖެކްޓްޔޫއެންޑީޕީ\nTags: ހިލޭ އެހީގެ ޕްރޮޖެކްޓް, ޔޫއެންޑީޕީ


Idhikolhu leader Navalny Jalugai bahattan edheyne : Russia\nއެލްކްސީ ނަވާލްނީ: އޭނާއަށް ބޮޑު އަދަބެއް ކަނޑައެޅުމަށް މިއަދު ކޯޓަށް ހާޒިރު ކުރަނީ\nރަޝިއާގެ އިދިކޮޅު ލީޑަރު އެލެކްސީ ނަވާލްނީ ފުލުހުންގެ ބެލުމުގެ ދަށުގައި ބަހައްޓަން ކޮށްފައިވާ އަމުރު ކެންސަލްކޮށް ޖަލު ހުކުމަކަށް ބަދަލު ކުރަން ކޯޓުގައި އެދިވަޑައިގަންނަވާނެ ކަމަށް ރަޝިއާގެ އެޓާނީ ޖެނެރަލް އޮފީހުން ނެރުނު ބަޔާނެއް ބުނެފި އެވެ.\nބަޔާނުގައި ބުނެފައިވާ ގޮތުން ނަވާލްނީއަށް ޖަލު ހުކުމަކަށް އެދެނީ ރަނގަޅު ކިތަންމެ ގޮތެއް އިހުތިޔާރަށް ދޫކޮށްލުމުން ވެސް އޭނާ އެއްބާރުލުން ނުދެއްވާތީ ކަމަށެވެ.\nނަވާލްނީއަށް 2014 ގައި ވަނީ ތިން އަހަރާ ހަމަހުގެ ޖަލު ހުކުމެއް އިއްވާފަ އެވެ. އެއީ އޮޅުވާލުމާއި މަކަރު ހެދުން އަދި ވައްކަމުގެ މައްސަލަތަކެއް ސާބިތުވުމުންނެވެ. އެހެން ނަމަވެސް، އެޓާނީ ޖެނެރަލް އޮފީހުން ބުނެފައިވާ ގޮތުން ޝަރުތުތަކެއްގެ މަތިން އޭނާއަށް އަދަބު ލުއި ކޮށްދިނެވެ. އެއީ ހަ އަހަރުގެ ޕްރޮބޭޝަން މުއްދަތެއް ކަނޑައަޅައި މަހަކު ދެފަހަރު ފުލުހަށް ހާޒިރުވެ އުޅޭ ނޫޅޭ ތަން ބުނެ ދިނުނެވެ.\nނަވާލްނީއަށް ވިހަ ދިން ހާދިސާގައި ފަރުވާއަށް ޖަރުމަނަށް ވަޑައިގެންނެވުމަށްޓަކައި ޕްރޮބޭޝަންގެ ދަށުން ފުލުހަށް ހާޒިރު ވާން ނުޖެހޭ ގޮތަށް ފަރުވާގެ މުއްދަތު ބަދަލު ކޮށްދިން ކަމަށް އެޓާނީ ޖެނެރަލްގެ އޮފީން ބުނެ އެވެ.\nއޮކްޓޯބަރު 2020 ގައި ފަރުވާގެ ހުރިހާ ކަމެއް ފުރިހަމަކޮށް ނާވާލްނީ ދޫކޮށްލިކަން "ރަޝިއަން ފެޑެރަލް ޕެނިޓެންޝަރީ ސާވިސް" އަށް އެނގިފައިވާ ކަމަށް ވެ އެވެ. އެ މުއްދަތުން ފެށިގެން ނަވާލްނީގެ ފަރާތުން ފުލުހަށް އެއްވެސް މައުލޫމާތެއް ދީފައި ނުވާ ކަމަށް ބަޔާނުގައި ވެ އެވެ. ރަޝިއާއިން "ވޯންޓެޑް" ލިސްޓަށް ނަވާލްނީ ލާން ޖެހުނީ އެހެންވެ ކަމަށް ވެސް ބަޔާނުގައި ވެ އެވެ.\nޖަރުމަނުން ފަރުވާ ހޯއްދެވުމަށް ފަހު ޖެނުއަރީ 17 ގައި ރަޝިއާއަށް ވަޑައިގެންނެވިތަނުން ނަވާލްނީ ވަނީ ހައްޔަރު ކޮށްފަ އެވެ. އޭނާ ދޫކޮށްލަން ގޮވާލައި މޮސްކޯގެ މަގުތަަކަށް އެތައް ހާސް ބަޔަކު ވަނީ އެއްވެފަ އެވެ. މިކަމާ ގުޅިގެން ދެދުވަހެއްގެ މަތިން ހައްޔަރު ކުރަން ޖެހުނު މީހުންގެ އަދަދު 9.000 އަށް ވުރެ ގިނަވާނެ ކަމަށް މިހާރު ވަނީ ލަފާ ކުރެވިފަ އެވެ.\nނަވާލްނީގެ މައްޗަށް މިހާރު އޮތް އަމުރު ކެންސަލްކޮށް ޖަލުހު ކުމަށް ބަދަލު ކުރަން އޭނާ މިއަދު ކޯޓަށް ހާޒިރު ކުރަން ވަނީ ނިންމާފަ އެވެ.\nރަޝިޔާ ކުށްކުރުން ޕޮލިޓިކްސް\nރަޝިއާގެ އިދިކޮޅު ލީޑަަރުގެ އަންހެނުން ހައްޔަރު ކޮށްފި


Covid In Salaamaiyve Aanmu Haalathakah Ehmenah Dheveyne Dhuvas Bill Gates Lafaakoffi - Vaguthu\nކޮވިޑުން ސަލާމަތްވެ އާއްމު ހާލަތަކަށް އެންމެނަށް ދެވޭނެ ދުވަސް ބިލް ގޭޓްސް ލަފާކޮށްފި\nކޮވިޑް-19 އާއި ގުޅިގެން ކަމެއް ލަފާކުރާ ވާހަކަދައްކާއިރު އެންމެ ފުރަތަމަ އަންނަ އެއްނަމަކަށް އަބަދުވެސް މިވަނީ ބިލް ގޭޓްސްގެ ނަމެވެ. އޭގެ އެއްސަބަބަކީ ކޮވިޑްގެ ބަލި މަޑުކަމާއި ދުނިޔެ ކުރިމަތިލުމުގެ ފަސް ވަރަކަށް އަހަރު ކުރިން ބިލް ގޭޓްސް ދިން އިންޒާރެވެ. މިފަދަ ބަލިމަޑުކަމެއް ކުރިމަތިވެދާނެ ކަމާއި އެހެންކަމުން މިކަމަށް ތައްޔާރުވެ ތިބުމަށް ބިލް ގޭޓްސް ލަފާދިނެވެ. ނަމަވެސް އެފަދަ ތައްޔާރީއެއް ނުވެވި އުޅެނިކޮށް ކޮވިޑް ކުރިމަތިވެ ދުނިޔެ މިވަނީ ހުއްޓުމަކަށް އައިސްފައެވެ.\nބިލް ގޭޓްސް މިހާރު ލަފާކުރަނީ ކޮވިޑުން ދުނިޔެ ސަލާމަތްވެ އަހަރެމެން އެންމެން ކުރިން އުޅުނު ގޮތައް އުޅެވޭނެ ކަމަށް ލަފާކުރެވޭ ދުވަހެވެ. ބިލް ގޭޓްސް ބުނާ ގޮތުގައި ކުރީގެ އާއްމު ހާލަތައް ދެވޭނީ 2022 ވަނަ އަހަރު ނިމޭއިރު އެވެ.\nދުނިޔެ އެއްކޮށް އާއްމު ހާލަތައް އަންނާނީ އަންނަ އަހަރު ފަހުކޮޅު ކަމަށް ބިލް ގޭޓްސް ވިދާޅުވީ ކޮވިޑުން ދިފާއުވުމަށް ވެކްސިން ޖެހެމުންދާ އަދަދާއި، އަދި ކުރިއަށް އޮތްތަނުގައި ވެކްސިން ޖެހިގެން ދާނެ މީހުންގެ އަދަދަށް ރިއާޔަތް ކުރުމަށް ފަހުއެވެ.\n"ކޮވިޑަކީ އަހަރެމެންނަށް ކުރިމަތިވި އެންމެ ނުރައްކާތެރި، އެންމެ ބިރުވެރި ހާދިސާ. ނަމަވެސް ވެކްސިނާއިއެކު މިހާރު މިކަމުން ސަލާމަތްވެވޭނެ އަލިމަގެއް މިވަނީ މިފެނިފައި. 2022 ވަނަ އަހަރު ނިމޭއިރު އަހަރެމެން އެންމެން ވެސް ތިބޭނީ އާއްމު ދިރިއުޅުމަށް އެނބުރި ދެވިފައި." ބިލް ގޭޓްސް ވިދާޅުވިއެވެ.\nބިލް ގޭޓްސް އާއި އޭނާގެ އަނބިކަނބަލުން މެލިންޑާ އަކީ ކޮވިޑާއި ދެކޮޅަށް ކުރަމުން އަންނަ މަސައްކަތުގައި އެންމެ ބޮޑު އެހީތެރިކަމެއް ދެމުން އަންނަ ދެކަނބަލުންނެވެ. ދެކަނބަލުން މިހާރު ވެސް ވަނީ ކޮވިޑާއި ގުޅިގެން ދުނިޔޭގެ އެކި ގައުމުތަކުގެ އެކި ފަރާތްތަކަށް 1.75 ބިލިއަން ޑޮލަރު ހަދިޔާ ކުރައްވާފައެވެ.\nއަދަދުތައް ހިފެހެއްޓުމެއްނެތި މައްޗަށް، ބިރުވެރިކަން ވަނީ އިތުރު\nމާޗް 26, 2021 15:31\nކާކުގެ ނަމެއްގަތޯ ކޮރޯނާ ވެކްސިން ޕޭޓެންޓް އޮތީ ބަލާފަ ތި މީހުންނަށް ތައުރީފު ކޮށްބަލަ. ބިލްގޭޓްސް އަށް ތި ހުރިހާ ވެކްސިން އެއް ވިއްކައިގެން އެންމެ ބޮޑު ފައިދާވާނީ. ތި ހުރިހާ ވެކްސިން އެއް ހަދަނީ ރޮކްފެލާމެޑިސިންގ ކުންފުނިތަކުން. އެއީ ދުނިޔޭގެ މުއްސަނދިންގެ ލިސްޓު ކަމުގައިވާ ފޯބްސްއަށް ނާރާ ގިޒިލިއަނުން. ދުނިޔެ އެކީ ކަހާލަމުން އެދަނީ 20 ވަރަކަށް އާއިލާއިން.\nމާޗް 26, 2021 16:55\nAllah iraadha kurehvi kameh menuvee nuve eve.... Allah ee emme molhah dhenevodigrn vaa ilaahu\nމާޗް 26, 2021 19:57\nޙެހެހެހެހެ....އެއީ އެމީހުން ކަން ކުރާނެ ގޮތް....މިއީ ބިލްގޭޓްސް މެންގެ ހީލަތްތެރި ކަމެއްކަމާ މެދު ގައިމުވެސް މަ ޝައްކެއް ނުކުރަން....ކޮންމެ ކުންފުންޏަކުން ވެކްސިނެއް ހެދިޔަސް ބިލްގޭޓްސް މެނަށް އޭގެ ބޮޑު ފައިދާ އެއް އޮންނާނެ....ހުރިހާ ނުބައެއްގެ އަޑީގަ ރޮތްސްޗައިލްޑް ފެމިލީ އާއި އިނގިރޭސި ޝާހީ އާއިލާ އޮވެގެން ބިލްގޭޓްސްމެން ލައްވަ ކުޅުވާ ފިލްމެއް މީ....މި ފިލްމު ބަލަން ތިބޭނީ މަދު ބަޔަކު...ފިލްމު ކުޅެނީ ގިނަ ބަޔަކު...\nމާޗް 26, 2021 21:22\nބަތް ކައްކާމީހާ އައް އިގޭނީ ބަތްކެކޭނެ އިރު ލަފާކުރަންވެސް.\nމާޗް 27, 2021 10:34\nހުރިހާ ވެކްސިނެއް ވިއްކައިގެން މަށައް ބޮޑު މަންފާ ލިބޭނެ ކަމަށް ލަފާކުރެވެނީ 2022 ގައޭ ބުނިއްޔާ މާތާހިރު ވާނެ އެވެ........ ބިލްގޭޓްސަކީ އިންސާނިއްޔައްތަށް ހެޔޮއެދިގެން އުޅޭ މީހެއްނޫނެވެ.\nބިލް ގޭޓްސް އާއި އޭނާގެ އަނބިކަނބަލުން މެލިންޑާ އަކީ ކޮވިޑާއި ދެކޮޅަށް ކުރަމުން އަންނަ މަސައްކަތުގައި އެންމެ ބޮޑު މަންފާއެއް ހާސިލުކުރަމުން އައްނަ ދެމީހުންނެވެ.\nމިހާރު ވެސް ކޮވިޑާއި ގުޅިގެން ދުނިޔޭގެ އެކި ގައުމުތަކުގެ އެކި ފަރާތްތަކަށް 1.75 ބިލިއަން ޑޮލަރު ހަދިޔާ ކުރިޔޯލައެވެ.\nއެދުމެއްނެތި 1.75 ބިލިއަން ޑޮލަރު ވެދުން ކުރާނީ ކާކު ހެއްޔެވެ؟\nމާޗް 27, 2021 10:44\nގޭޓްސް އަށްއެއްޗިހިކިޔަން ކަލޭމެންތީ ކޮންބައެއް ގޭޓްސް އިންސާނިށްޔަތަށް ކޮށްދޭކަންތައްތަކުގެ ޒައްރެއްގެ މިންވަރުވެސް އިންސާނިށްޔަތަށް ކަލޭމެނަށްކޮށްދެވޭބާ\nމާޗް 27, 2021 16:37\nގޭޓްސް އަށް ފައިދާ ނުވާގޮތަށް އޭނާ އިނގިއްޔެއްވެސް ތަޅުވާނުލާނެ. އޭނާއަކީ ދުނިޔޭގެ އެލީޓުންގެ މިޝަން ކާމިޔާބު ކޮށްދޭން ނެރެފަހުރި ޕަޕެޓެއް.


Maalee Hiyaanaath Ge Mahsalathakah Scientific Shareeathuge Aleegai Hahlu Hoadhun - Vaguthu\nމާލީ ޚިޔާނަތުގެ މައްސަލަތަކަށް ސައިންޓިފިކް ޝަރީއަތްތަކުގެ އަލީގައި ޙައްލުހޯދުން\nމަދަނީ ޝަރީޢަތް ކުރުމުގެ ޢާއްމު އުސޫލަކީ ތަޤުލީދީ ފިޤުހުގައި ބަޔާން ކޮށްދެއްވާފައިވާ މަގެވެ. އެއީ މަދަނީ މައްސަލަތަކުގައި ދައުވާލިބޭފަރާތުން އިންކާރުކުރާ ހާލަތުގައި ދަޢުވާކުރާފަރާތުން ހެކިދެއްކުމެވެ. ހެކި ނުދެއްކިއްޖެނަމަ ދަޢުވާލިބޭ ފަރާތުގެ ހުވަޔާއެކު މައްސަލަ ނިންމުމެވެ. ހުވާކުރުމަށް އެފަރާތުން އިންކާރުކޮށްފިނަ ދައުވާ ކުރާފަރާތަށް އެހުވާ ރައްދުކޮށްގެން މައްސަލަ ނިންމުމެވެ. މިގޮތަށް ލުއިކޮށް ކުރެވޭ މަދަނީ ޝަރީއަތްތަކަކީ އެޝަރީޢަތެއްގައި އެ ދެޚަސްމުންގެ މާލީ ހައްގު ފިޔަފައި އިތުރު އެއްވެސް މީހެއްގެ ހައްގެއް އެކުލެވިފައިނުވާ މަދަނީ މައްސަލަ ތަކެވެ. ޖިނާއީ ޝަރީޢަތްތަކުގައިވެސް ދަޢުވާލިބޭ ފަރާތުން އިންކާރުކުރާ ހާލަތުގައި ޝައްކެއް ނެތް މިންވަރަށް ސާބިތުވާވަރަށް ހެއްކާ ގަރީނާ ދައްކަން ޖެހެއެވެ. ޝަރީޢަތުގެ ނަޒަރުގައި ދައުވާލިބޭ ފަރާތަކީ ބަރީއަފަރާތެކެވެ. އެހެންކަމުން ހެކި ނަފީކުރުމުގެ ފުރުސަތު ޖިނާއީ މައްސަލަތަކުގައި ދައުވާލިބޭފަރާތަށް އޮވެއެވެ.\nތަޤުލީދީ ފިގުހުގެ އާއްމު އުސޫލަކީ އިސްވެދެންނެވި މޭރުން ޝަރީއަތަށް ހުށަހެޅޭ މައްސަލަތަކަށް ހައްލުހޯދުން ކަމުގައިވިޔަސް ބައެއް ކަހަލަ ނާޒުކު ޝަރީއަތްތަކަށް ސައިންޓިފިކް އުސޫލުން ހައްލު ހޯދާދެވިފައި އެބަހުއްޓެވެ. ސައިންޓިފިކް ޝަރީއަތޭ ބުނެވޭ ބަހުގެ މުރާދަކީ އޭގައި ފޮރުފައި ހުންނަ ކަންތައްތައް ދަނެގަތުމެވެ. ނަބީ ރަސޫލުންގެ ސީރަތުން މިފަދަ ޝަރީޢަތްތަކަށް އިޝާރާތް ލިބި ފައިވެއެވެ. އަދި ފިޤުހު ފޮތްތަކުގައި މިވާހަކަ ލިޔެވިފައި ވެސް އެބަހުއްޓެވެ. މިއީ ޝަރީޢަތްކުރުމުގެ ނިޒާމަށް އާ އެއްޗެއް ވައްދަނީ އެއްނޫނެވެ. ނަމަވެސް ޝަރީޢަތްކުރުމުގެ ނިޒާމުގައި ހުރި އެއްޗެއް އޭގެ ބޭނުން ހިފަންޖެހޭ ވަގުތު ނުހިފޭތީވެ އެކަން ހަނދާންކޮށްދެނީއެވެ.\nސައިންޓިފިކް ޝަރީއަތް ތަކުގެ ނަމޫނާ ގިނަގުނައެވެ. މިސާލަކަށް ސުލައިމާނު (އަލައިހިއްސަލާމު) ކުރެއްވި ޝަރީއަތް ނަމޫނާ އަކަށް ބައްލަވާށެވެ. އެއްފަހަރަކު މީހަކުގެ ބަކަރިތަކެއް އެހެން މީހެއްގެ ދަނޑަކަށް ވަދެ ގޮވާން ސުންނާފަތިކޮށްލިއެވެ. އެމީހާ ސުލައިމާނު (އަލައިހިއްސަލާމު) ގެ އަރިަހަށް ދައުވާ އުފުލިއެވެ. އެހިނދު އެދައުވާގެ ޝަރީއަތް ނިންމެވީ ސައިންޓިފިކް ނަޒަރިއްޔާއަކުންނެވެ. އެއީ ބަކަރީގެ ވެރިފަރާތާއި ދަނޑު ހަވާލުކުރުމަށް ފަހު ކުރިއެކޭ އެއްގޮތަކަށް ދަނޑު އިއާދަކުރުމަށް އޭނާގެ މައްޗަށް ޙުކުމް ކުރެއްވުމެވެ. އަދި ކުރީގައި ހުރިގޮތައް ދަނޑު އިއާދަކުރެވެންދެން އެމުއްދަތުގައި ބަކަރި ތަކުން، ދަނޑުގެވެރިޔާ ފައިދާނެގުމަށް ހުއްދަކުރައްވާ ދަނޑުގެވެރިޔާއާ އެބަކަރިތަށް ހަވާލުކުރުމެވެ. މި ޝަރީއަތުގެ ސައިންޓިފިކް ހަމަތައް ރަނގަޅުކަމުން ކީރިތި ޤުރުއާން ވެސް މިކަމަށް ތައުރީފުކުރެއްވިއެވެ. މާތް ﷲ ވަޙީ ކުރެއވިއެވެ. (وَدَاوُودَ وَسُلَيْمَانَ إِذْ يَحْكُمَانِ فِي الْحَرْثِ إِذْ نَفَشَتْ فِيهِ غَنَمُ الْقَوْمِ وَكُنَّا لِحُكْمِهِمْ شَاهِدِينَ) الأنبياء 78 ، މާނައީ: އަދި داودގެފާނާއި، سليمانގެފާނު ހަނދުމަކުރާށެވެ! قومގެމީހުންގެ ބަކަރިތަކެއް ދަނޑަކަށްވަދެ، ރޭގަނޑުގައި ހުއިހެފި مسألةގައި، އެ ދެބޭކަލުން (ދެގޮތަށް) حكمކުރެއްވި ހިނދެވެ. އަދި އެ ދެބޭކަލުން ކުރެއްވި حكمގެ މައްޗަށް ތިމަންރަސްކަލާނގެ ހެކިވެވޮޑިގެންވަމެވެ.\nމި އާޔަތުގައި ދެބޭކަލުން ދެގޮތަށް ހުކުމް ކުރެއްވި ބަހުގެ މުރާދަކީ މި މައްސަލައަށް އެންމެ ފުރަތަމަ ގޮތެއް ނިންމެވީ ދާއޫދު (އަލައިހިއްސަލާމު) އެވެ. ނިންމެވި ގޮތަކީ (ދަނޑުން ހަލާކުވިތަކެތީގެ ބަދަލެއްގެ ގޮތުގައި) ބަކަރިތައް ދަނޑުވެރިޔާއަށް ނަގާދިނުމެވެ. ނަމަވެސް ސުލައިމާނު (އަލައިހިއްސަލާމު) އިޝާރާތް ކުރެއްވީ މަތީގައި ބަޔާންކުރެވުގޮތަށެވެ. އަދި އެނިންމުން ދާއޫދު (އަލައިހިއްސަލާމު) ގަބޫލުކުރައްވައި ދަރިކަލުން ގެ އެ ވިސްނުންފުޅަށް އުފާފާޅުކުރައްވާ ތާއީދު ކުރެއްވިއެވެ. ސުލައިމާނު (އަލައިހިއްސަލާމު) އަކީ ދާއޫދު (އަލައިހިއްސަލާމު) ގެ ދަރިކަލަކެވެ. ދާއޫދު (އަލައިހިއްސަލާމު) ޝަރީއަތް ކުރައްވާ ވަގުތުތަކުގައި ކާރީގައި އިންނަވައެވެ. އެހެންކަމުން ޝަރީއަތް ކުރުމުގެ އިލްމީ ހުނަރުތައް ލިބި ވަޑައިގަތެވެ. އަދި ބައެއް ފަހަރަށް ދާއޫދު (އަލައިހިއްސަލާމު) ނިންމަވާ ބައެއް ޝަރީޢަތްތަކަށް މިފަދަ ރަވްޔުތައް ސުލައިމާނު (އަލައިހިއްސަލާމު) ދެއްވައެވެ. އަދި އެ ރަވްޔަށް ދާއޫދު (އަލައިހިއްސަލާމު) ތާއީދު ކުރައްވައި އެއީ އެކަމުގެ އެންމެ ފަހުގެ ނިންމުންކަމުގައި ހަމަޖައްސަވައެވެ. ދާއޫދު (އަލައިހިއްސަލާމު) އާއި ސުލައިމާނު (އަލައިހިއްސަލާމު) އާއި ދެބޭކަލުންނަކީ ވެސް ނަބީބޭކަލުންނެވެ. ނަބީ ބޭކަލުންނަކީ މައުސޫމުބައެކެވެ.\nސައިންޓިފިކް ޝަރީއަތްތަކުގެ ރީތި ނަމޫނާ ވަރަށް ގިނަގުނައެވެ. މިސާލަށް ބައްލަވަން ބޭނުންފުޅުވާނަމަ ތިރީގައި މިދަންނަވާ ރެފަރެންސަށް ރުޖޫޢަވުންހުއްޓެވެ.\nދެ އަންހެކު އެދެމީހުންގެ ގެ ދެކުދީން ގޮވާގެން އުޅުމުގެ ތެރޭގައި އެތަނުން އެއްކުއްޖަކު ޖަނަވާރަކު ގެންދިއުމުން ދިރިހުރި ކުއްޖައަކީ ތިމްންނަގެ ކުއްޖާކަމަށް ބުނެ ދެއަންހެނުން ގެފަރާތުން އުފުލުނު ދައުވާ އަށް ދާއޫދު (އަލައިހިއްސަލާމު) ނިންމެވި ނިންމެވުމާއި އާއި ސުލައިމާނު (އަލައިހިއްސަލާމު) ގެ ނިންމެވުން ވިދާޅުވެލައްވާށެވެ. ( މުސްލިމް، ކިތާބުލް އަޤުޟިޔާ، ބާބު ބަޔާނި އިޚްތިލާފިލް މުޖުތަހިދީން، ހަދީސް 3347)\nސައިންޓިފިކް ޝަރީއަތްތަކުގެ އަލީގައި ގައުމަށް ދިމާވާ ސިޔާސީ ފިތުނަތަކާއި އަދި މާލީ ޚިޔާނަތުގެ މައްސަލަތަކަށް ހައްލު ހޯދުން ހުއްޓެވެ. އެކަކު ތާށިކޮށްގެން އޭނާގެ ފުރާނައަށް ގެއްލުންވާގޮތަށް އޭނާއަށް ނަފްސާނީ އުދަގޫތަކުރުމަކުން އެއިން ރައްޔަތުންނަށް ކުރާނެ އެއްވެސް މަންފައެއްނެތެވެ. ރައްޔަތުންނަށް މަންފާކުރާނީ ގެއްލުނު ފައިސާ އަވަހަށް ރައްޔަތުންނަށް ލިބުމުންނެވެ. ސިޔާސީ ހަމަޖެހުން އަވަހަށް ގާއިމުވުމުންނެވެ.\nމިސާލަކަށް މާލީ ޚިޔާނަތެއްގެ މައްސަލައެވެ. ބޮޑު އަދަދެއްގެ ފައިސާ ދައުލަތުން މަދުވެއްޖެއެވެ. މިފަދަ މައްސަލަ ދިވާވާވަގުތު އެކަން އެކަކުގެ ބޮލަށް ބިދިގެންގޮސް އެމީހަކު އޮންނަނީ އިންސާނީ ހުރިހާ ހައްްގަކުން މަހުރޫމު ކޮށްލެވޭ ހިސާބުގައެވެ. ޖާން ސަލާމަތްކުރުމަށް ޓަކައި ކަނޑުފެތޭ ހިސާބުގައެވެ. ހަގީގަތަކީ މިފަދަ ބޮޑެތި ޚިޔާނަތްތަކަކީ އެކަކު ނުވަތަ ދެމީހަކަށް ކުރުން ފަސޭހަ ކަންތަކެއްނޫނެވެ. އޭގައި އެތައްބަޔަކު ތަފާތު ހައިސިއްޔަތުން ބައިވެރިވެއެވެ. މިކަމުގެ ސީދާ ބައިވެރިންނާއި ނުސީދާ ބައިވެރީންނާއި ދައުލަތުގެ މުއައްސަސާތަކުގެ ތެރއިން އެބަޔެއްގެ އިހްމާލުން މިކަންކުރަން މަގުފަހިވި މީހުންނާއި މިއެންމެންނަކީ މިކަމުގެ ބައިވެރީންނެވެ. އެހެން ކަމުން މިފަދަ މައްސަލަ ތަކުގައި އެންމެ ފުރަތަމަ ކުރަންޖެހޭ ކަމަކީ ޝަރީއަތުން މިކަމުގެ ބައިވެރީން ސާބިތުކުރުވާ އަދި މިކަމުިގައި އެމީހަކު ބައިވެރިވި ނިސްބަތް ޝަރްޢީމަރުހަލާއަކުން ކަނޑައެޅުމެވެ. އެއަށް ފަހު ދެވަނަ މަރުހަލާގައި އެކަމުގައި ބައިވެރިވި އެންމެންގެ އަތުން އެމީހަކު ބައިވެރިވި ނިސްބަތަކުން ފައިސާ ރައްޔަރުންނަށް އަންބުރާ ލިބިގަތުމަށް ޝަރްއީ ހުކުމެއް ހޯދުމެވެ. މިގޮތުން ޚިޔާނަތުގެ ފައިސާގެ އެންމެ ބޮޑު ނިސްބަތުގެ އަދަދުގެ ޒިއްމާ އުފުލަން ޖެހޭނީ ފައިސާ ބޭނުން ކުރިފަރާތުންނެވެ. ބައިވެރީން ގެ ތެރެއިން އެބަޔެއްގެ އިހްމާލު އެކަމުގައި ސާބިތުވާ މީހުންނަކީ އެއްވެސް ހާލެއްގައި މިޖިނާއީ ކުށުގެ ބައިވެރީންނެއްނޫނެވެ. ނަމަވެސް އެމީހުން މިކަމުގައި ޒިއްމާކުރެވެނީ ދައުލަތުގެމުވައްޒަފެއްގެ އިހްމާލުން ދައުލަތަށް ލިބޭގެއްލުމުގައި އެމީހަކު ޒިއްމާ އުފުލަން ޖެހެނެކަމަށް އޮންން އަސާސުގެ މައްޗަށެވެ. އެހެންކަމުން މީގެ ކުށުގެ ރިކޯޑަށް އެމީހުންގެ ނަންނުވަންނާނެއެވެ. އަދި މިފަދަ މާލީ ޚިޔާނަތުގައި އިހްމާލުވާފަތާތުން ޒިއްމާއުފުލަން ޖެހޭ މިންވަރު މާލިއްޔަތު ގާނޫގައި ބަޔާންވެގެން ނުވާނަމަ، އެގާނޫނުތައް މާނަކުރުމުގެ މޭރުން އެކަމުގައި އެމީހުން ޒިއްމާ އުފުލަން ޖެހޭމިންވަރު ކަނޑައަޅާނީ ސުޕްރީމް ކޯޓުންނެވެ. ސުޕްރީމްކޯޓަށް ގާނޫނު މާނަ ކުރުމުގެ ހުއްދަދެވިފައި އޮންނަނީ ޝަރީއަތަށް ދިމާވާ މިފަދަކަންތަކަށް ވަގުތީ ހައްލު ގެނަސްދިނުމުގެ ބޭނުމުގައެވެ. އެއީ ރައްޔިތުންގެ މަޖިސުން ގާނޫނެއްހަދާއިރަށް އަނެއްދުވަހު އެބާތިލު ކުރަން އޮންނަ މާއްދާ އެއްނޫނެވެ. ސުޕްރީމްކޯޓުން މިގޮތަށް ކުރެވޭމާނަތައް އޭގެފަހުން ގާނޫނަކަށް ހަދާދޭނީ މަޖިލިސުންނެވެ.\nތިންވަނަ މަރުހަލާ އަކީ މިކަމުގައި ބައިވެރިވެ ފައިސާ ބޭނުންކުރިމީހުންގެ މައްޗަށް ޖިނާއީ ދަޢުވާއުފުލަން ދައުލަތުން ބޭނުންވެއްޖެނަމަ އެކަންކުރުމެވެ. ދަންނައެވެ. މިފަދަ ޖިނާއީ ދައުވާ ކުރުމުން އެމީހުންގެ ނުފޫޒުން ގައުމާއި ރައްޔަތުންގެ މަސްލަހަތު ގެއްލުވާލެވިދާނެ ކަމަށް ވެރިޔާއަށް ގަބޫލުކުރެވި އަދި އެފަދަ ނުރައްކަލެއް އެމީހުންގެ ފަރާރުން ލިބިދާނެ ކަމަށް ވެރިޔާ އަށް ޔަގީން ވެއްޖެނަމަ އެމީހުންގެ މައްޗަށް އުފުލޭ ޖިނާއީ ދައުވާގެ މައްޗަށް އަދަބު ދިނުމުގެ ބަދަލުގައި " ޞުލްޙަވެރި ޙައްލެއް" ގެ މައްޗަށް ނިންމިދާނެއެވެ. ނަމަވެސް ޖިނާއީ ދައުވާ ޝަރީއަތަށް އުފުލެންޖެހޭނެއެވެ." ޞުލްޙަވެރި ޙައްލެއް" ގެ މައްޗަށް މައްސަލަ ނިންމާދޭނީ ކޯޓުންނެވެ. ޖިނާއީ މައްސަލަތަކުގައި "ޞުލްޙަވެރި ޙައްލު" މިއީ ދިވެހި ރާއްޖޭގެ ޖިނާއީ އަދުލުގެ ނިޒާމަށް އިތުރުކުރަންޖެހޭ ބޮޅެކެވެ. ދާދި ފަހުން ޝަރްއީ ދައިރާގައި ހިނގަމުންދިޔަ ފަނޑިޔާރަކު ގެއްލުވާލިކަމުގެ މައްޗަށް ހިންގުނު ޝަރީއަތެއްގައި ވަކީލަކަށް ވަޑައި ގަތް ބޭފުޅަކު މިކަށް އިޝާރާތްކުރިކަން މިޑިޔާގެ އެދުވަސްވަރުގެ ޚަބަރުތަކުންއެގުނެވެ. ނަމަވެސް މިކަން ޤާނޫނީ ޖަމާއަތްތަކުގެ ސަމާލުކަމަށް ގެނެވޭވަރަކަށް ފެންމަތިނުކުރެވުނެވެ.\nމިފަދަ މަލީ ޚިޔާނަތުގެ މައްސަލަތައް ތަހުގުގީގުކޮށް ޝަރީއަތްކުމުގެ ބޭނުންތަކުގެ ތޭގައި އޮންނަ އެންމެ މުހިއްމު އެއްކަމަކީ މިފަދަ ހާދިސާތައް ތަކުރާރުވިޔަނުދިނުމެވެ. އެގޮތުން މާލިއްޔަތު ގާނޫނަށް ގެންނަންޖެހޭ އިސްލާހުތައް ގެނަނައުމެވެ. މާލީ މުއައްސަސާތަކަށް ގެންނަޖެހޭ އިސްލާހީ ބަދަލުތައްގެނައުމެވެ. އެތައްމީހުން ޒިއްމާ އުފުލަންޖެހޭ ކަމެއްގައި އެކަކު ހިފާހައްޔަރުކޮށްގެން އޭނާ ތެޅުވުމަކުން ރައްޔަތުންނާއި ސަރުކާރަށް ކުރާނެ އެއްވެސް މަންފާއެއްނެތެވެ. މަންފާ އޮތީ މި ފައިސާ އަވަހަށް ރައްޔަތުންނަށް ލިބުމުންނެވެ.\nއޯ މައި ގޯލް\nއޮގަސްޓް 17, 2019 19:29\nއޯ މައި ގޯލް ޔޫޓިއުބުން މިކަން އެނގެޔޭ.


Club Eagles ge coach kamah mohan\nކްލަބް އީގަލްސްގެ ކޯޗުކަމަށް މޯހަން\nކްލަބް އީގަލްސްގެ ކޯޗު މުހައްމަދު ޝިޔާޒް (މޯހަން) --- އަވަސް، ފައިލް ފޮޓޯ: އަހްމަދު ޝުރާއު\nކްލަބް އީގަލްގެ ހުސްވެފައިވާ ކޯޗުގެ މަގާމަށް މުހައްމަދު ޝިޔާޒް (މޯހަން) ހަވާލުވެއްޖެ އެވެ.\nއީގަލްސް ޓީމަށް ވޭދުވެދިޔަ އަހަރުތަކުގައި ކޯޗު ކޮށްދިން އިހުސާން އަބްދުލްގަނީ (ސާންތީ) އެޓީމު މިދިޔަ ސީޒަނުގެ ދިވެހި ލީގަށް ކޮލިފައިނުވުމާއެކު ފެނިގެންދިޔައީ 19 އަހަރުން ދަށުގެ ގައުމީ ޓީމާ ހަވާލުވިތަނެވެ.\nއަދި މިހާރު ސާންތީ އަކީ އެފްއޭއެމްގެ ޑެޕިއުޓީ ޓެކްނިކަލް ޑިރެކްޓަރެވެ.\nމިދިޔަ ސީޒަނުގައި ދ. ކުޑަހުވަދޫއަށް މިނިވަން 50 ޗެމްޕިއަންޝިޕް ކާމިޔާބުކޮށްދިން މޯހަން ވަނީ ދިވެހި ލީގުގައިވެސް ޒުވާން ކުޑަހުވަދޫ ޓީމު ގޮވައިގެން ނިކުމެ ވާދަކޮށްފަ އެވެ. ކުޑަހުވަދޫ އާއެކު ހޭދަކުރި ދުވަސްތަކަކީ ކޯޗެއްގެ ގޮތުގައި ކުރި އެންމެ ބުރަ މަސައްކަތުގެ ގޮތުގައިވެސް މޯހަން ވަނީ ސިފަކޮށްފަ އެވެ.\nގައުމީ ޓީމުގެ އެސިސްޓެންޓް ކޯޗުގެ ގޮތުގައި ގިނަ ދުވަސްތަކެއް ވަންދެން މަސައްކަތްކުރި މޯހަން ވަނީ 2008 އަހަރު ރާއްޖެ ސާފް ޗެމްޕިއަންޝިޕް ކާމިޔާބުކުރި ޓީމުގައި ކޯޗު ޖޯސެފް ޔަންކޭޒް އާއެކު މަސައްކަތް ކޮށްފަ އެވެ.\nއެއަށްފަހު 2012 ވަނަ އަހަރު މޯހަން ވަނީ ބައްޕަގެ ކްލަބް ނިއު ރޭޑިއަންޓަށް ދިވެހި ލީގު އަދި ޕްރެޒިޑެންޓްސް ކަޕް ކާމިޔާބުކޮށްދީފަ އެވެ. ނިއުގެ އިތުރުން މޯހަން ވަނީ ކްލަބް ވެލެންސިއާ އަށްވެސް އިރުޝާދުދީފަ އެވެ.\nއާސީޒަނަށް ތައްޔާރުވުމަށް އީގަލްސް ޓީމަށް ލަންކާ ގައުމީ ޓީމުގެ ކީޕަރު ސުޖަންގެ އިތުރުން ބިދޭސީ އިތުރު ތިން ކުޅުންތެރިން ގުޅޭނެ އެވެ. އާސީޒަނަށް އިގަލްސް ނިކުންނަ އިރު ކެޕްޓަން އަދި އެއްވަނަ މިޑްފިލްޑަރު އިމްރާން ނަޝީދު ވަނީ ނިއު ރޭޑިއަންޓް ސްޕޯޓްސް ކްލަބަށް ބަދަލުވެފަ އެވެ. މީގެއިތުރުން ޑިފެންޑަރު މުޖްތާޒް މުހައްމަދު ވަނީ މާޒިޔާއަށް ބަދަލުވެފަ އެވެ.\nމިސީޒަނަށް ތައްޓެއް ކާމިޔާބުކުރަން ޓާގެޓް ކޮށްގެން ނިކުންނަ އީގަލްސްއަށް ފާއިތުވެދިޔަ އަހަރުތަކުގައި ކުޅުނު ގިނަ ކުޅުންތެރިން މިއަހަރުވެސް އެޓީމަށް ކުޅޭނެ އެވެ. މިގޮތުން އެންމެ ފާހަގަ ކޮށްލެވޭ ކުޅުންތެރިންގެ ތެރޭގައި ހުނަރުވެރި ފޯވާޑް ރިޒްވާން، މިޑްފިލްޑަރު މުބީން އަދި ޑިފެންޑަރު ނޫމާން ހިމެނެ އެވެ.\nމެޗު ހަމަހަމަ ކުރުމަށްފަހު ޗެމްޕިއަން ޝީލްޑް ޓީސީން އުފުލާލައިފި


ޔާމީނަށް ސިޔާސީ ފައިސާ ފަރުދީ ގޮތުން ނުހޯދޭނެ: ދައުލަތް\nދައުލަތުގެ ރައްދު ޔާމީނަށް: "ސިޔާސީ ފައިސާއެއް ފަރުދީ ގޮތުން ނުހޯދޭނެ"\n23 ސެޕްޓެންބަރު 2021 - 13:30 0\nމިއަދުގެ އަޑުއެހުމުގައި ދައުލަތުގެ ވަކީލުން: ޔާމީންގެ ނުކުތާތަކަށް ވަނީ ރައްދު ދެއްވާފައި\nކުށެއް ކުރުމުގެ ނިޔަތެއް ނެތްކަން ސާބިތުކުރަން ކުރީގެ ރައީސް އަބްދުالله ޔާމީން އަބްދުލްގައްޔޫމް ދައްކަވާ އެއް ވާހަަކައަކީ, އެމަނިކުފާނަށް އެސްއޯއެފްއިން ޖަމާވި ފައިސާއަކީ ސިޔާސީ ގޮތުން ލިބިފައިވާ ފައިސާގެ ތެރެއިން އަހުމަދު އަދީބަށް ދީފައިހުރި ފައިސާ ކަމެވެ. އެއީ, އެމްއެމްޕީއާރްސީގެ ފައިސާ ނޫން ކަމެވެ.\nނަމަވެސް, މިކަމަށް ދައުލަތުން ރައްދު ދޭން ދެއްކީ, ސިޔާސީ ގޮތުން ވިޔަސް ޔާމީން ފައިސާ ހޯދާފައިވާ ގޮތް ގޯސް ކަމުގެ ގާނޫނީ ނުކުތާތަކެވެެ. އެ ފައިސާގައި ޔާމީން އަތްލުމުން އެއީ ރިޝްވަތާއި ކޮރަޕްޝަންގެ ގޮތުގައި ވެސް މާނަ ކުރެވޭނެ ކަމެެވެ.\nޔާމީންގެ މައްޗަށް މަނީލޯންޑްރިންގެ ކުށް ސާބިތުވެފައިވަނީ ގއ. ވޮޑުމުލާ ކުއްޔަށް ދީގެން އެމްއެމްޕީއާރްސީއަށް ލިބުނު ކަމަށް ބުނާ އެއް މިލިއަން ޑޮލަރާ ގުޅިގެންނެވެ. ކުރީގެ ނައިބު ރައީސް އަހުމަދު އަދީބު ހައްޔަރުކުރުމުގެ ކުޑަ ދުވަސްކޮޅެއް ކުރިން ޔާމީންގެ ނަމުގައި އިސްލާމިކް ބޭންކްގައި އޮތް ކަރަންޓު އެކައުންޓަކަށް އެއް މިލިއަން ޑޮލަރު އެސްއޯއެފްއިން ޖަމާވި އެވެ. އެސްއޯއެފްއަކީ އެމްއެމްޕީއާރްސީގެ ބޮޑު ހިޔާނާތުގައި އެންމެ ބޮޑަށް ބައިވެރިކޮށްފައިވާ ކުންފުންޏެވެ.\nއަދީބާ ގާތް ގުޅުމެއް އޮންނަ ބަޔަކު ހިންގާ އެ ކުންފުނީގެ ފަރާތުން ޔާމީންގެ އެކައުންޓަށް ފައިސާ ޖަމާކުރީ, ޔާމީން އިންނެވި ލޯންޗުކޮޅުގައި އެއްޗެއް ގޮއްވާލައި, އަދީބާއި ޔާމީންގެ ދެމެދު ރުޅިވެރިކަން އުފެދުނު ފަހުންނެވެ. އަދި, އަދީބުގެ މައްޗަށް ބޮޑެތި ތުހުމަތުތަކެއް ކުރެވެމުންދަނިކޮށެވެ.\nއެސްއޯއެފްއިން ޔާމީންގެ އެކައުންޓަށް ޖަމާވި އެއް މިލިއަން ޑޮލަރަކީ ވޮޑުމުލާ ކުއްޔަށް ދޫކޮށްގެން އެމްއެމްޕީއާރްސީއަށް ވަތް އެއް މިލިއަން ޑޮލަރު ކަމަށް ދައުލަތުން ބުނެ އެވެ. އަދި, އެ ފައިސާގެ އަސްލު އޮޅުވާލައި, އޭގެން ޔާމީން މަންފާ ހޯދި ކަމަށް ވަނީ ބުނެފަ އެވެ.\nއެއް މިލިއަން ޑޮލަރު, ޔާމީން ވަނީ އިސްލާމިކް ބޭންކްގައި އޮތް އެމަނިކުފާނުގެ އިންވެސްޓްމެންޓް އެކައުންޓަކަށް ޖަމާކޮށްފަ އެވެ. އެ ފައިސާއިން އެމަނިކުފާނަށް ދިޔައީ މަންފާ ލިބެމުންނެވެ. އަދި, އޭގެފަހުން އޭސީސީއާއެކު އެސްކްރޯ އެކައުންޓެއް ޔާމީން ހުޅުވައި, އެ އެކައުންޓަށް އެއް މިލިއަން ޑޮލަރުލި އެވެ. އެ އެއް މިލިއަން ޑޮލަރަކީ ކުރީގެ ޓޫރިޒަމް މިނިސްޓަރު މޫސާ ޒަމީރު މެދުވެރި ކުރައްވައި ޔާމީން ހޯއްދެވި އެއް މިލިއަން ޑޮލަރެވެ.\nޔާމީން އެދޭ ގޮތަށް މާނަކޮށްފިނަމަ, ޓްރާންސްޕޭރެންޓް ނިޒާމް ފުނޑޭނެ\nސުޕްރީމް ކޯޓުގައި މައްސަލަ އިސްތިއުނާފުކޮށް ޔާމީންގެ ފަރާތުން ހުށަހެޅި 22 ނުކުތާއަށް މިއަދު ދައުލަތް ތަމްސީލުކުރާ ޕްރޮސިކިއުޓާ ޖެނަރަލްގެ އޮފީހުން ވަނީ ރައްދުތައް ދީފަ އެވެ. އެގޮތުން, އެންމެ ހޫނުކޮށް ރައްދު ދީފައިވަނީ ޔާމީނަށް ލިބުނު ފައިސާއަކީ ސިޔާސީ ގޮތުން ލިބުނު އެއްޗެއް ކަމަށް ބުނެ ނަގާ ދިފާއުއަށެވެ.\nޕަބްލިކް ޕްރޮސިކިއުޓާ އަހުމަދު ނައުފަލް ވިދާޅުވި ގޮތުގައި, ސިޔާސީ ހަރަކާތްތައް ހިންގޭނީ ސިޔާސީ ޕާޓީތަކަށެވެ. އެއީ ވަކި ފަރުދަކަށް ހިންގޭ ގޮތަށް ގާނޫނު ބައްޓަންވެފައި އޮންނަ ކަމެއް ނޫނެވެ. އަދި, ސިޔާސީ ގޮތުން ފައިސާ ހޯދުމާއި ލިބިގަތުމަށް ވެސް ގާނޫނުގައި ގޮތްތަކެއް ބަޔާންކޮށްފައިވާ ކަމަށެވެ.\nއެގޮތުން, ސިޔާސީ ހަރަކާތްތައް ހިންގުމަށް ޕާޓީއަށް ފައިސާ ހޯދާނެ ގޮތާއި ފައިސާ ބަލައިގަނެ, އިލެކްޝަން ކޮމިޝަނަށް އަންގާނެ ގޮތުގެ އިޖުރާއަތްތައް ސިޔާސީ ޕާޓީތަކުގެ ގާނޫނުގައި ވެ އެވެ. އަދި, އިންތިހާބާ ބެހޭ ގާނޫނުގައި, އިންތިހާބަކަށް ފައިސާ ހޯދޭނެ ގޮތާއި ހޯދޭނެ މިންވަރު ވެސް ކަނޑައަޅާފައިވާކަން ފާހަގަ ކުރެއްވި އެވެ.\nހެޔޮ އެދޭ ފަރާތަކުން ނަން ހާމަނުކޮށް ހަދިޔާ ކުރާ ފައިސާއަކީ ވެސް އިލެކްޝަން ކޮމިޝަންގެ ހުއްދައެއް ނެތި ގަބޫލު ކުރެވޭނެ ފައިސާއެއް ނޫންކަން ނައުފަލް ފާހަގަ ކުރެއްވި އެވެ. އެހެންވެ, ރާއްޖޭގައި ސިޔާސީ ހަރަކާތްތައް ހިންގަން ގާއިމްކޮށްފައިވަނީ ވަރަށް ޓްރާންސްޕޭރެންޓް ނިޒާމެއްކަމަށް އޭނާ ވިދާޅުވި އެވެ.\nސިޔާސީ ޕާޓީއަށް ވަކި އުސޫލަކުން ފައިސާ ހޯދޭނެ ގޮތްތައް ގާނޫނުގައި ކަނޑައަޅާފައިވާއިރު, އޭގެ ބޭރުން ޕާޓީގެ މަގާމުތަކުގައި ތިބޭ މީހުންނަށް ސިޔާސީ ގޮތުން ފައިސާ ހޯދޭނެ މަގު ފަހިވެފައި އޮންނަނަމަ, ގާނޫނުގައިވާ އުސޫލުތައް އެހެން އޮތުމުގެ މަގުސަދު ގެއްލިގެންދާނެ ކަމަށް ނައުފަލް ވިދާޅުވި އެވެ.\nނަމަވެސް, ޔާމީންގެ ފަރާތުން އެދެނީ ގާނޫނު އެގޮތަށް މާނަކުރުމަށެވެ.\nއެކަމަކު, ނައުފަލް ވިދާޅުވީ ނިޒާމް ފުނޑޭ ގޮތަށް ގާނޫނުތައް މާނަކޮށްގެން ނުވާނެ ކަމަށެވެ. އެގޮތުން, ޔާމީނަށް ލިބޭ ފައިސާއަކީ އެމަނިކުފާނުގެ މަގާމުގެ ގޮތުން ސިޔާސީ ގޮތުން ލިބޭ ފައިސާ ކަމާއި, އެއީ ގާނޫނުގައި މައްސަލައެއް އޮތް ކަމެއް ނޫން ކަމަށް މާނަކޮށްގެން ނުވާނެ ކަމަށެވެ.\nސަބަބަކީ, ނައުފަލް ކުރިން ވެސް ފާހަގަ ކުރެއްވި ގޮތަށް ފަރުދީ ގޮތުން ސިޔާސީ ހަރަކާތް ހިންގުމުގެ ނިޒާމެއް ރާއްޖޭގައި ނެތީމަ އެވެ.\nއޭގެއިތުރުން ޔާމީނާއި އަދީބު ވެސް އޭރު ތިއްބެވީ އިންތިހާބީ މަގާމެއްގައި ކަމުން އެ މަގާމުތަކުގައި ތިއްބަވައިގެން ވިޔަފާރި ކުރުމަކީ ވެސް މަނާ ކަމެއްކަން ވަކީލް ފާހަގަ ކުރެއްވި އެވެ. އެހެންވެ, އެ ދެ ބޭފުޅުންގެ މެދުގައި ފައިސާ ބަދަލުކޮށް ގެންގުޅުމަކީ އޮތް ފުރުސަތެއް ނޫން ކަމަށެވެ.\nއެސްއޯއެފްއަކީ ސަރުކާރުގެ ގިނަ މަޝްރޫއުތަކެއް ހިންގަމުން ދިޔަ ކުންފުންޏެއް ކަމާއި ބޮޑެތި ވިޔަފާރިތަކެއް ކުރަމުން ދިޔަ ކުންފުންޏެއްކަން ޔާމީން ވަނީ ސުޕްރީމް ކޯޓުގެ ކުރީގެ އަޑުއެހުމެއްގައި ވިދާޅުވެފަ އެވެ. އެކަމާ ގުޅިގެން ދައުލަތުގެ ކަންބޮޑުވުން މިއަދު ފާހަގަކުރި އެވެ.\nވަކީލް ނައުފަލް ވިދާޅުވި ގޮތުގައި, ސަރުކާރުގެ މަޝްރޫއުތަކެއް ހިންގާ ކުންފުންޏަކުން ފޮނުވާ ފައިސާ ރައީސް ކަމުގެ މަގާމުގައި ހުންނަވައި ބޭފުޅަކު ބަލައިގަތުމަކީ ގޯހެއް ކަމަށެވެ. އޭނާ ސިފަ ކުރެއްވީ އެއީ ރިޝްވަތު ނުވަތަ ކޮރަޕްޝަންގެ ގޮތުގަ އެވެ.\nއެކަން ފާހަގަކުރުމުން ޔާމީންގެ ވަކީލުން އިއުތިރާޒު ވެސް ކުރެއްވި އެވެ. މަނީލޯންޑްރިން ނޫން އެހެން ކުށްތަކެއްގެ ތުހުމަތުތައް ޔާމީންގެ މައްޗަށް ދައުލަތުން ކުރަމުންދާ ކަމަށް އެ ވަކީލުން ވިދާޅުވި އެވެ. އެ އިއުތިރާޒު ވަކީލުން ނެންގެވިއިރު, ޔާމީން އިންނެވީ ހިނިފުޅުވަޑުވައިގެންނެވެ.\nނަމަވެސް, ދައުލަތުގެ ވަކީލް ވިދާޅުވީ, އެ ވާހަކަތައް ދައްކަން މުހިންމު ކަމާއި, ޔާމީންގެ ފަރާތުން އެދޭ ގޮތަށް ގާނޫނު މާނަ ކުރެވެން ނެތްކަން ބަޔާންކުރަން ޖެހޭ ކަމަށެވެ.\nޔާމީން އަދި އެމަނިކުފާނުގެ ވަކީލުން\nކުށްކޮށްގެން ހޯދި ފައިސާކަން ސާބިތުކޮށްދޭން ނުޖެހޭ\nމަނީލޯންޑްރިންގެ ކުށުން ސަލާމަތްވުމަށް ޔާމީން ނަންގަވައި އަނެއް ދިފާއުއަކީ ކުށްކޮށްގެން ހޯދި ފައިސާއެއްކަން ދައުލަތަށް ސާބިތުކޮށްދެވިފައިނުވުމެވެ.\nނަމަވެސް, ދައުލަތުގެ ވަކީލް ވިދާޅުވި ގޮތުގައި މަނީލޯންޑްރިންގެ ކުށް ސާބިތުކުރުމަށް އެ ފައިސާއަކީ ކުށްކޮށްގެން ހޯދި ފައިސާއެއްކަން ސާބިތުކޮށްދޭން ނުޖެހޭ ކަަމަށެވެ. އެއީ ކުށުގެ އުންސަރެއް ނޫން ކަމަށެވެ.\nއޭގެބަދަލުގައި އެ ފައިސާއާމެދު ތުހުމަތެއް ނުވަތަ ޝައްކެއް އޮތުމުން ފުދޭ ކަމަށް ވިދާޅުވި އެވެ. މި މައްސަލާގައި އެސްއޯއެފްއިން ޖަމާކުރި ފައިސާއަކީ ތުހުމަތެއް އޮތް ފައިސާއެއްކަން ޔާމީނަށް ވެސް އެނގޭ ކަމާއި އެކަން ދައުލަތަށް ސާބިތު ވެސް ކޮށްދެވިފައިވާ ކަމަށް ވަކީލް ވިދާޅުވި އެވެ.\nމަނީލޯންޑްރިންގެ ތުހުމަތުކޮށް އެކަމާ ގުޅޭ ގޮތުން ޔާމީނާ ތަހުގީގުގައި ސުވާލުކޮށްފައި ނުވާ ކަމަށް ބުނާ ނުކުތާއަށް ވެސް ދައުލަތުން ރައްދު ދިނެވެ. ޕަބްލިކް ޕްރޮސިކިއުޓާ އައިޝަތު މުހައްމަދު ވިދާޅުވި ގޮތުގައި, މަނީލޯންޑްރިންގެ ތުހުމަތުކޮށް އެކަމުގެ ގާނޫނީ އިންޒާރުދިންކަން ތަހުގީގު އިންޓަވިއުތަކުން ވެސް އެނގެ އެވެ. އަދި, ތަހުގީގުގައި ޔާމީން ދެއްވާފައިވާ ޖަވާބުތަކުން އެކަން އެމަނިކުފާނަށް ވެސް އެނގޭ ކަމާއި ޖަވާބުދާރީވާން ފުރުސަތު ލިބުނު ކަން ވެސް އެނގޭ ކަމަށެވެ.\nއައިޝަތު މުހައްމަދު ވިދާޅުވި ގޮތުގައި, ސުޕްރީމް ކޯޓަށް އިސްތިއުނާފު ކުރާއިރު ހުށަހަޅަން ޖެހެނީ ހައިކޯޓުގެ ނިންމުން ގާނޫނުއަސާސީ އާއި ގާނޫނުތަކާ ނުވަތަ ގަވައިދަކާ ހިލާފަށް އޮވެއްޖެނަމަ, އެކަމެއް ސާބިތުކުރުމަށެވެ. ނަމަވެސް, ޔާމީންގެ ފަރާތުން ހުށަހެޅި ގިނަ ނުކުތާތަކީ އެފަދަ ކަމެއް ސާބިތުކުރުމަށް ހުށަހަޅާފައިވާ ނުކުތާތަކެއް ނޫން ކަމަށް ވިދާޅުވި އެވެ.\nއެހެންވެ, އެ ނުކުތާތަކާ ގުޅޭ ގޮތުން ދައުލަތުން ދޭނެ ގާނޫނީ ރައްދުތަކެއް ނެތްކަން ވެސް ފާހަގަ ކުރެއްވި އެވެ. ބައެއް ނުކުތާތަކާ ގުޅޭ ގޮތުން ދައުލަތުން ރައްދުދީ, އެކަމަށް ޝަރީއަތުން ރިއާޔަތް ކުރަން ބޭނުން ނުވާކަން ވެސް ހާމަކުރެއްވި އެވެ.\nޔާމީންގެ ފަރާތުން ފާހަގަކުރި ޝަރީއަތް ހިންގުމުގައި އިޖުރާއަތާ ހިލާފުވެފައިވާ ކަމަށް ބުނާ ނުކުތާތަކަށް ރައްދު ދިނެވެ. އަދި, އެކަންކަން ހިނގާފައިވަނީ އެގޮތުގެ މަތިން ނޫންކަން ބަޔާންކޮށް ދިނުމާއެކު, އިޖުރާއަތާ އެއްގޮތަށް ކަމެއް ނުހިނގާ ކޮންމެ ފަހަރަކީ އޭގެ ޒާތުގައި އިންސާނީ ހައްގެއް ގެއްލިގެން ދާނެ ކަމެއް ނޫން ކަމަށް ވަކީލް ނައުފަލް ފާހަގަ ކުރެއްވި އެވެ.\nއެފަދަ ހައްގެއް ގެއްލިގެން ގޮސްފައިވާނަމަ, ބަޔާން ކުރަން ޖެހޭނެ ކަމަށާއި ނަމަވެސް, ޔާމީން އެކަން ފާހަގަ ކުރައްވާފައިނުވާ ކަމަށް ނައުފަލް ވިދާޅުވި އެވެ.\nދައުލަތުން ރައްދުދީ މިއަދު ނިންމާލާފައިވާއިރު, ދެން އޮންނަ އަޑުއެހުމެއްގައި އޮންނާނީ ދައުލަތުގެ ރައްދަށް ޔާމީންގެ ފަރާތުން ޖަވާބުދާރީވުމާއި ފަނޑިޔާރުންގެ ސުވާލުތަކަށް ޖަވާބު ދިނުމެވެ.\nއެ މައްސަލަ ބައްލަވާ ބެންޗުގައި ތިއްބަވަނީ ފަނޑިޔާރު މަހާޒު އަލީ (ރިޔާސަތު) އާއި ފަނޑިޔާރު ޑރ. އަޒްމިރަލްދާ ޒާހިރާއި ފަނޑިޔާރު ޑރ. މުހައްމަދު އިބްރާހިމެވެ.


Industrial zone gai huri vehicle thah nagan angaifi | Jazeera\tއިންޑަސްޓްރިއަލް ޒޯނުގައި ހުރި ވެހިކަލްތައް ނަގަން އަންގައިފި - Jazeera\nމަރިޔަމް ނިމާ ހަސަން June 24, 2021 358 views0\nމާލެ އިންޑަސްޓްރިއަލް ޒޯން -- ފޮޓޯ: ވަން އޮންލައިން\nމާލޭ އިންޑަސްޓްރިއަލް ޒޯނުގައި ހުރި ވެހިކަލްތައް ނަގަން އަންގައިފިއެވެ.\nމާލެ ސިޓީ ކައުންސިލުން މިއަދު ކުރި އިއުލާނެއްގައި ބުނެފައި ވަނީ، އިންޑަސްޓްރިއަލް ޒޯނުގެ ބްލޮކް ނަންބަރު 4،5،6،9 ޗާޓުގައި މާކްކޮށްފައިވަ ތަންތަނުގައި ބައެއް ފަރާތްތައްކުން ތަކެއްޗާއި ވެހިކަލްތައް ބަހައްޓާފައިވާ ކަމަށެވެ. އެހެންކަމުން، އެތަކެތި މިއަދުން ފެށިގެން އެއް މަސް ދުވަހުގެ ތެރޭގައި ނަގައި، އެ ބްލޮކްތައް ހުސްކޮށް ދިނުމަށް އެ އިއުލާނުގައި އެދިފައި ވެއެވެ.\nމީގެ ކުރިން ވެސް މާލެ ސިޓީ ކައުންސިލުން ވަނީ އިންޑަސްޓްރިއަލް ޒޯނުގައި ބަހައްޓާފައިވާ ވެހިކަލްތަކާއި ތަކެތި ނެގުމަށް އަންގާ އިއުލާން ކޮށްފައެވެ. އަދި އެގޮތަށް އިއުލާންކޮށް، ދޭ މުއްދަތު ފަހަނައަޅައި ދިއުމުން، އެތަނުގައި ތިބޭ ތަކެއްޗާއި ވެހިކަލްތައް އެ ކައުންސިލުން ނަގައެވެ. މިފަދައިން ނަގާ ތަކެއްޗާއި ވެހިކަލްތަކަށް ލިބޭ ގެއްލުމަށް ޒިންމާ ނުނަގާނެ ކަމަށް ވެސް އެ ކައުންސިލުން އާންމުކޮށް އަންގާ އިއުލާން ކުރެއެވެ.\nއިންޑަސްޓްރިއަލް ޒޯނުގައި ބަހައްޓާފައި ހުންނަ އިންޖީނު ނެތް އުޅަނދުތައް ވެސް މީގެ ކުރިން ނަގާ، ކުނީގެ ގޮތުގައި ނައްތާލާފައިވާ ކަން ފާހަގަ ކުރެވެއެވެ. އެ ތަނަކީ ދޭތެރެ ދޭތެރެއިން ސާފު ކުރާ ތަނެއް ކަމުގައި ވީ ނަމަވެސް، ކުނި އަޅާ، އެތަން ގޮނޑުކޮށްފައި އޮންނަ މަންޒަރު ވަރަށް ގިނައިން ފެނެއެވެ.


India in Raajje ah sifain fonuvaifi nama huhtuvaanan: China\nއިންޑިއާއިން ރާއްޖެއަށް ސިފައިން ފޮނުވައިފި ނަމަ އެކަން ހުއްޓުވަން ފިޔަވަޅު އަޅާނެ ކަަމަށް ބުނެ ޗައިނާއިން އިންޑިއާއަށް އިންޒާރު ދީފިއެވެ.\nޗައިނާ ސަރުކާރުގެ ގްލޯބަލް ޓައިމްސް ނޫހުގައި އިއްޔެ ލިއުނު އެޑިޓޯރިއަލްއެއްގައި ބުނެފައި އަމިއްލަ އަމިއްލައަށް ފިޔަވަޅު އަޅާ ހާލަތެއްގައި އެކަމާ ޗައިނާއިން ދެކޮޅު ހަދާނެ ގޮތް އިންޑިއާއިން މާކުޑަކޮށް އަންދާޒާކޮށްގެން ނުވާނެ ކަމަށެވެ.\nލިއުމުގައި ބުނެފައި ވަނީ އިންޑިއާއިން ރާއްޖެއަށް ނުފޫޒު ފޯރުވަން ފެށީ 1988 ވަނަ އަހަރު ކުރި ބަޣާވާތް ހުއްޓުވަން އޭރުގެ ސަރުކާރުން އެދުމުން އެހީތެރިވި ހިސާބުން ކަމަށެވެ. އެހިސާބުން ފެށިގެން ރާއްޖޭން އައީ ސަލަމާތީ ކަންކަމުގައި އިންޑިއާއަށް ބަރޯސާ ކުރުމުން ކަަމަށާއި އިންޑިއާއިން ކިބުރުވެރިވީ އެހެންވެ ކަމަށް ވެސް ބުނެފައި ވެއެވެ.\n"ދިވެހިރާއްޖޭގެ ރައީސް އަބުދުﷲ ޔާމީނު 2013 ވަނަ އަހަރު މަގާމާ ހަވާލުވެވަޑައިގެންނެވި ފަހުން އެގައުމުން ވަނީ ޔޫއެސް، ޗައިނާ، ސައުދީ އަރަބިއްޔާ އަދި ޕާކިސްތާނާ އެކު ދުރާލާ މުއާމަލާތް ކުރަންް ފަށާފައެވެ. އަދި މަޑުމަޑުން މާ މިނިވަން އަދި ތިލަފަތް ހަމަ ހާރިޖީ ސިޔާސަތަކަށް ވަނީ މިސްރާބު ޖަހާފައެވެ،" ލިއުމުގައި ވެއެެވެ.\nޗައިނާއިން މިމޭރުމުން ވާހަކަ ދައްކާފައި ވާއިރު ރާއްޖެއަށް ސިފައިން ފޮނުވާނެ ކަަމަކަށް އިންޑިއާއިން އަދި ރަސްމީކޮށެއް ނުބުނެއެވެ. އެކަމާ މަޝްވަރާ ކުރާ ކަމެއް ނުވަތަ ނޫން ކަމެއް ވެސް ނުބުނެއެވެ. ފެބްރުއަރީ މަހުގެ ފުރަތަމަ ދުވަހު ސުޕްރީމް ކޯޓުން ނެރުނު އަމުރާ ގުޅިގެން ސަރުކާރުން ރާއްޖޭގައިި ކުއްލި ހާލަތު އިއުލާނުކޮށް އުއްތަމަ ފަނޑިޔާރާއި ފަނޑިޔާރު އަލީ ހަމީދު ހައްޔަރު ކުރުމުން ސިފައިން ފޮނުވަން ގޮވައި ލެއްވީ ކުރީގެ ރައީސް މުހައްމަދު ނަޝީދެވެ. ނަމަވެސް އެމަނިކުފާނުގެ ގޮވައިލެއްވުމަށް އިންޑިއާ ސަރުކާާރުން އެއްވެސް ޖަވާބެއް އަދި ނުދެއެވެ.\nނަމަވެސް ގްލޯބަލް ޓައިމްސްގެ ލިއުމުގައި ބުނެފައި ވަނީ ރާއްޖެއަށް ސިފައިން ފޮނުވުމާ މެދު އިންޑިއާއިން މަޝްވަރާކުރަމުން އަންނަ ކަމަށެވެ. އަދި ބުނެފައި ވަނީ އިންްޑިއާއިން އެވާހަކަ ދައްކަނީ ފާޅުގައި ކަމަށެވެ.\nކުއްލި ނުރައްކަލުގެ ހާލަތު 1 ފެބުރުއަރީގެ އަމުރު އިންޑިއާ + ޗައިނާ


Singapore Airlines ge "Dreamliner" ge dhathuru thah raajje ah fashaifi\nސިންގަޕޯ އެއާލައިންސްގެ ޑްރީމްލައިނާ 10-787\nސިންގަޕޯ އެއާލައިންސްގެ ފްލީޓުގައި ހިމެނޭ އެންމެ ޖާގަ ބޮޑު އެއް ފްލައިޓު ކަމަށްވާ ޑްރީމްލައިނާ އިން ރާއްޖެ އަށް ދަތުރުތައް ފަށައިފި އެވެ.\nވެލާނާ އިންޓަނޭޝަނަލް އެއާޕޯޓުގަަ ރޭ ޑްރީމްލައިނާ 10-787 ފުރަތަމަ ފަހަރަށް ޖެއްސުމާއުކު ވަނީ ވޯޓާ ސެލިއުޓް އަރުވާފަ އެވެ. އެއާޕޯޓުން ފްލައިޓަަށް މަރުހަބާ ކިޔާފަ ވަނީ އެމްއޭސީއެލްގެ އެކްޓިން މެނޭޖިން ޑިރެކްޓަރު މޫސާ ސޯލިހާއި އެމްއެމްޕީއާރްސީގެ މެނޭޖިން ޑިރެކްޓަރު ތޮއްޔިބު މުހައްމަދު އެވެ.\nސިންގަޕޯ އެއާލައިންސްގެ ރާއްޖޭގެ ޖެނެރަލް މެނޭޖަރު އަހުމަދު ޒުހުރީ ވިދާޅުވީ ޓޫރިޒަމްގެ ޕީކް ސީޒަނާ ދިމަާކޮށް ދަތުުރުތައް ފަށާފައިވާ މި ފްލައިޓުން އޭޝިއާ ޔޫރަޕުގެ ގައުމު ތަކުން ރާއްޖެއަށް ފަތުރުވެރިން އަންނަ މިންވަރު އިތުރު ވެގެން ދާނެ ކަމަށެވެ. އޭގެ ތެރޭގައި ޖަޕާން. ސައުތް ކޮރެއާ އަދި އެމެރިކާ ހިމެނެ އެވެ.\nޖުމްލަ 337 މީހުންގެ ޖާގަ ހުންނަ މި ފްލައިޓުގެ ބިޒްނަސް ކްލާހުގައި 36 ސީޓު ހުރެ އެވެ. އަދި އިކޮނަމިކް ކްލާހުގަ 301 ޖާގަ ހުރެ އެވެ. މި ފްލައިޓުގެ ސީޓު ތަކުން އެންމެ ފަހުގެ ޓެކްނޮލޮޖީގެ ކެބިން ޕްރޮޑަކްޓު ތަކެއް ލިބެން ހުންނާނެ އެވެ. މި ކެބިންތައް ހާއްސަވާ އެއް ސަބަބަކީ ފްލައިޓަށް އެރުމުގެ ކުރިން ދުރާލާ ކެއުންތަކަށް ބުކިން ހައްދަން ފުރުސަތު ލިބުމެވެ.\nސިންގަޕޯ އެއާލައިންސުން އަންނަނީ 1984 ވަނަ އަހަރުން ފެށިގެން ރާއްޖެ އަށް ދަތުރު ކުރަމުންނެވެ.\nވެލާނާ އިންޓަނޭޝަނަލް އެއާޕޯޓް އެމްއޭސީއެލް ސިންގަޕޯ އެއާލައިންސް


Majili member kamun Shahid isthiufaa dhevvanee\nމަޖިލިސް މެންބަރު ކަމުން ޝާހިދު އިސްތިއުފާ ދެއްވަނީ\nއަބްދުﷲ ޝާހިދު: އިސްތިއުފާ ދެއްވަން ވަނީ ނިންމަވާފަ -- އަހުމަދު ޝުރާއު | އަވަސް\nރައްޔިތުންގެ މަޖިލީހުގެ ހެންވޭރު އުތުރު ދާއިރާގެ މެންބަރު ކަމުން އިސްތިއުފާ ދެއްވުމަށް އަބްދުﷲ ޝާހިދު ނިންމަވައިފި އެވެ. ޝާހިދު އެގޮތަށް ނިންމެވީ ސަރުކާރުގެ މަގާމަކަށް ވަޑައިގަންނަވާށެވެ.\nޝާހިދު މިއަދު ވިދާޅުވި ގޮތުގައި، މަޖިލިސް މެންބަރު ކަމުން އިސްތިއުފާ ދެއްވާނީ އިންތިހާބީ ރައީސް އިބްރާހިމް މުހައްމަދު ސޯލިހު، އިބޫ ރައިސުލްޖުމްހޫރިއްޔާގެ މަގާމުގެ ހުވާ ކުރެއްވުމުން ކަމަށެވެ.\nމަޖިލީހުގެ ރައީސްކަން ވެސް ކުރެއްވި އަބްދުﷲ ޝާހިދު މަޖިލީހުގެ މެންބަރެއްގެ ގޮތުގައި ވަޑައިގެންނެވީ 1995 ވަނަ އަހަރު އެވެ. މެދުކެނޑުމެއްނެތި މަޖިލީހުގައި ޝާހިދު މިއަދާ ހަމައަށް މަސައްކަތް ކުރައްވާފައިވާއިރު އިބޫ ވެސް މަޖިލިސް މެންބަރަކަށް އެންމެ ފުރަތަމަ ވެވަޑައިގެންނެވީ 1995 ވަނަ އަހަރު އެވެ.\nޝާހިދު ވިދާޅުވީ އިބޫއާއެކު މަޖިލީހުގައި އެތައް މަސައްކަތެއް ކުރެއްވުމަށްފަހު އިބޫގެ ސަރުކާރުގެ މަގާމެއްގައި ރައްޔިތުންނަށް ހިދުމަތް ކުރައްވަން ބޭނުންވާ ކަމަށެވެ. ނަމަވެސް ޝާހިދު ވަޑައިގަންނަވަނީ އިބޫގެ ސަރުކާރުގެ ކޮންމެ މަގާމަކަށް ކަމެއް ވިދާޅުވެ ނުވެ އެވެ.\n"އަޅުގަނޑު މަޖިލީހުގައި މި ހޭދަ ކުރި ދުވަސްތަކުގައި އެކި ކަހަލަ މަރުހަލާތައް އެކި ކަހަލަ ދުވަސްތައް ފެނިގެން ގޮސްފި، އެހެން ނަމަވެސް ރައްޔިތުންގެ މަޖިލިސް މިހާރު މި ދެކެމުންދާ ހިތްދަތި ކަޅު ދުވަސްތަކެއް ދުވަހަކު ވެސް ދެކިފައެއް ނުވޭ،" ޝާހިދު ވިދާޅުވި އެވެ.\nރައީސް މައުމޫން އަބްދުލްގައްޔޫމްގެ ވެރިކަމުގައި ފޮރިން މިނިސްޓަރުގެ މަގާމު ވެސް އަދާ ކުރެއްވި ޝާހިދު ވިދާޅުވި ގޮތުގައި އޭނާގެ އުއްމީދަކީ ކުރިއަށް އޮތް ދުވަސްތަކުގައި މަޖިލީހަކީ އާރާއި ބާރާއެކު ރައްޔިތުންގެ އަޑު އުފުލައި ހައްގުތައް ރައްކާތެރިކުރުމަށް މަސައްކަތް ކުރާ ތަނަކަށްވުން ކަމަށެވެ.\nޓްރާންސިޝަން ނުވަތަ ވެރިކަން ބަދަަލުވުމުގެ މަރުހަލާގައި އިންތިހާބީ ރައީސްގެ ފަރާތްޕުޅުން ސިޔާސީ ގޮތުން އެންމެ އިސްބޭފުޅަކަށް ހުންނަވައިގެން އެ މަސައްކަތް ކުރައްވަމުން ގެންދަވަނީ ވެސް ޝާހިދެވެ. އެމްޑީޕީގެ އެންމެ އިސް ދެ ބޭފުޅުންގެ ގޮތުގައި މިހާރު މާލޭގައި ހަރަކާތްތެރިވާ އެ ދެ ބޭފުޅުންގެ ގާތް ގުޅުމެއް އޮވެ އެވެ.\nއަބްދުﷲ ޝާހިދު ރައްޔިތުންގެ މަޖިލިސް އިބްރާހިމް މުހައްމަދު ސޯލިހު\nމަޖިލީހުގައި ޝާހިދުގެ ފަހު ދުވަސް: އުފާވެރި ހަދިޔާއަކާއެކު!\nއިބޫގެ ސަރުކާރަށް ފާޑުކިޔޭނެ، ނުހުއްޓުވާނަން: ޝާހިދު\nއިސްލާމީ ޔުނިވާސިޓީއެއް ހުރުން ލާޒިމު: މައުމޫން


SunOnline: Japanuge nagano gai umuru dhiguvumuge sirru\nޖަޕާނުގެ ނަގާނޯގައި އުމުރު ދިގުވުމުގެ ސިއްރު\nމިޙްނާ ނާސިހު 14 Dec 2019, 12:18\nނަގާނޯ ރައްޔިތުންތަކެއް--- ފޮޓޯ: އޭއޭއާރްޕީ\nޖަޕާނަކީ މުޅި ދުނިޔޭގެ ވެސް ޓެކްނޮލޮޖީގެ ގޮތުން އެންމެ ކުރިއަރާފައިވާ ގައުމެވެ. އެއާ އެކު، މިއަދު ޖަޕާނު މަގްބޫލުވަމުންދަނީ އެންމެ އުމުރުދިގު މީހުންގެ ގައުމުގެ ގޮތުންނެވެ.\nމީގެކުރިން 1980ގެ އަހަރުތަކުގައި ޖަޕާނުގެ ނަގާނޯ ސިޓީއަކީ އެންމެ ގިނައިން ސްޓްރޯކް ޖެހޭ ކަމަށް ޖަޕާނުން ރިކޯޑްކުރެވިފައިވާ ސިޓީއެވެ. ނަމަވެސް ސަރުކާރުން ގެނައި ބަދަލުތަކާއި އަދި އާންމު ފަރުފުންގެ ދިރިއުޅުމުގެ ވައްޓަފާޅި އަށް އައިސްފައިވާ ބަދަލާ އެކު، ނަގާނޯއަކީ މިއަދު އެންމެ އުމުރުދިގު މީހުން އުޅޭކަމަށް މުޅި ދުނިޔޭގައި ވެސް ރިކޯޑް އޮންނަ އެއް ސިޓީ އެވެ.\nއެމީހުން ބުނާ ގޮތުން މިކަމުގެ ސިއްރަކީ، ދުޅަހެޔޮކޮށް ކެއުމާއި ގަވާއިދުން ކަސްރަތުކުރުމާއި އަދި ގުޅުން ބަދަހިކުރުމެވެ.\nއާބާދީގައި 2.15 މިލިއަން މީހުން އުޅޭ މި ސިޓީއަށް ލިބިފަިއވާ ބައެއް ޝަރަފުތަކުގެ ތެރޭގައި، ލައިފް އެކްސްޕެކްޓަންސީ އެންމެ މަތީ ސިޓީއަށްވުމާއި، 65 އަހަރުންމަތީގެ މީހުންގެ އެމްޕްލޯއީމަންޓް ރޭޓް އެންމެ މަތީ ހިސާބަށްވުމާއި އަދި ތަރުކާރީ ބޭނުންކުރާ މިންވަރު ޕާ ކެޕިޓާއާޢި އަޅާބަލާއިރު އެންމެ މަަތީ ސިޓީއަށްވުންވެސް ހިމެނެ އެވެ.\nނަގާނޯގެ އަންހެނުންގެ އެވްރެޖް އުމުރަީ 87.2 އަހަރު ކަމަށްވާއިރު، ފިރިހެނުންގެ އެވްރެޖް އުމުރަކީ 80.9 އަހަރެވެ. މި އަދަދު އެމެރިކާގެ އެންމެ އުމުރުދިގު ސިޓީކަމުގައިވާ ހަވާއީއާއި އަޅާބަލާއިރު، ހަވާއީގެ އަންހެނުންގެ އުމުރަކީ 84.7 އެވެ. އަދި ފިރިހެނުންގެ އުމުރަކީ 78 އެވެ.\nމީގެއިތުރުން، އުމުރުންދުވަސްވީ މީހުންގެ އަދަދު އެހާމެ ގިނަ ނަގާނޯގެ އަނެއް ހާއްސަކަމަކީ މިއީ މުޅި ޖަޕާނުންވެސް ބޭސްފަރުވާގެ ޚަރަދު އެންމެ ކުޑަ ސިޓީއަށްވުމެވެ.\nނަގާނޯ ސިޓީ އޮންނަނީ ޖަޕާނުގެ އެލްޕްްސްތަކުގެ ތެރޭގައިކަމަށްވުމާއި އެކު، މިއީ ގިނަ ދުވަސްތަކަކަށް މިތަނުގައި ފިނި މޫސުމް ދިގުދެމިގެންދެ އެވެ. އަދި ވަށައިގެން ހުންނަ ފަރުބަދަތަކާ އެކު، ދަނޑުގޮވާން ކުރާނެ ބިން ވަރަށް މަދެވެ. އަދި ޖަޕާނުގެ މައިގަނޑު ކެއުމުގެ ބާވަތްކަމުގައިވާ މަހާއި ސީފުޑްގެ ބާވަތްތައް ވެސް މި ސަރަހައްދަކަށް އެހާ ފަސޭހައިން ނުލިބެ އެވެ.\nމިގޮތުން ނަގަނޯ ރައްޔިތުންގެ ސިއްޚަތު ރަނގަޅުކުރުމަށް ޓަަކައި ކުރެވުނު ފުރަތަމަކަމަކީ ލޮނު ބޭނުންކުރާ މިންވަރު މަދުކުރުމެވެ. މި ޕްރޮގްރާމްތައް ފެށުމުގެ ކުރިން ގަތްގަނޑަކަށް ދުވާލަކަށް ނަގާނޯގެ މީހުންގެ 15 ގްރާމްގެ ލޮނު ކޮންމެ ދުވަހަކު ބޭނުންކުރެ އެވެ. އޭގެ ސަބަބުން ނުރަނަގަޅު އަސަރުތަކެއް ސިއްހަތަށް ކުރި އިރު، 4500 ވޮލެންޓިއަރުން އިސްވެ ދޮރުންދޮރަށް ހިނގައި ލޮނު ބޭނުންކުރާ މިންވަރު ނޯޓުކޮށް އާ ރެސިޕީތަކެއް ތައްޔާރުކުރާނެ ގޮތުގެ ޑެމޮންސްޓްރޭޝަން ޓްރެއިން ސްޓޭޝަންތަކުގައާއި ސުޕާ މާރކެޓްތަކުގައި ވެސް ކުރިއަށް ގެންދިޔަ އެވެ. މި ޕްރޮގްރާމްތައް ފުޅާވެ ޕްރައިވެޓް ސެކްޓާގެ ބައިވެރިވުން ވެސް ލިބިގެން ދިޔަ އެވެ.\nމުޅި ޖަޕާނުގެ އާބާދީގެ ހަތަރުބައިކުޅަ އެއްބަޔަކީ 65 އަހަރު ނުވަތަ އެއަށްވުރެ މަތީ މީހުން ކަމުގައިވާއިރު، ޖަޕާނުގެ މައި ސިޓީ ޓޯކިއޯގައި އެކަނި ވެސް 3.1 މިލިއަނަށްވުރެ ގިނަ އުމުރުންދުވަސްވީ މީހުންގެ އުޅެ އެވެ. އެހެންކަމުން އާބަދީގެ މިހާބޮޑު ބައެއް، ދުޅަހެޔޮކޮށް އަދި ސިއްހަތު ރަނގަޅުކޮށް ބެހެއްޓުން ވެގެންދަނީ ޖަޕާނު ސަރުކާރުގެ ވެސް ވަރަށް މުހިންމު ސިޔާސަތަކަށެވެ.


America ge kureege Raees George Herbert Walker Bush maruvejje – adduLIVE\nއެމެރިކާގެ ކުރީގެ ރައީސް ޖޯޖް ބުޝް މަރުވެއްޖެ\n1 Dec 01, 2018, 11:19 ޝަބްނަމް ރަޝީދު\nކަނާތްފަރާތުން ޖޯޖް ހާބާޓް ވޯކާ ބުޝް އަދި ވާތްފަރާތުން އޭނާގެ ދަރިފުޅު ޖޯޖް ވޯކާ ބުޝް\nއެމެރިކާގެ 41 ވަނަ ރައީސް ޖޯޖް ހާބާޓް ވޯކާ ބުޝް އުމުރުން 94 އަހަރުގައި މަރުވެއްޖެއެވެ.\nޖޯޖް ހާބާޓް ވޯކާ ބުޝް މަރުވެފައިވަނީ ހުކުރު ދުވަހުގެ ރޭ ގައެވެ. އޭނާ މަރުވެފައިވާކަން އޭނާގެ އޮފީހުން ވަނީ ސްޓޭޓްމަންޓަކުން ޔަގީންކޮށްދީފައެވެ. އެ ސްޓޭޓްމެންޓްގައި ޖޯޖް ވޯކާ ބުޝް މަރުވީ ސަބަބު ހާމަކޮށްފައެއް ނުވެއެވެ. އެހެން ނަމަވެސް އޭނާ ވަނީ ތުރުތުރުއަޅާ ބަލީގެ ވައްތަރެއްގެ ޝިކާރައަކަށް ވެފައި ކަމަށާއި އަދި ދާދި ފަހަކާއި ޖެހެންދެން ނިއުމޯނިއާއަށް ތަފާތު އެކި ފަހަރުމަތިން ބޭސް ކޮށްފައިވާ ކަމަށް ޑެއިލީ މެއިލްއިން ރިޕޯޓް ކުރެއެވެ.\nބުޝް މަރުވިއިރު އޭނާގެ އަނބިކަނބަލުން ބާބަރާ ވެސް ވަނީ މީގެ އަށެއްކަ މަސް ކުރިން މަރުވެފައެވެ. ބުޝް މަރުވިއިރު ދުނިޔޭގައި އޭނާގެ5ދަރިން އެބަތިއްބެއެވެ. 17 ކާފަ ދަރިންގެ އިތުރުން 8 މުނިކާފަ ދަރިންވެސް ދުނިޔޭގައި އެބަތިއްބެެވެ.\nބުޝްގެ ދަރި ޖޯކް ވޯކާ ބުޝް ވަނީ އޭނާގެ ބައްޕަ މަރުވުމުން ހިތާމަފާޅުކޮށް ސްޓޭޓްމަންޓެއް ނެރެފައެވެ. އޭނާގެ ބައްޕަގެ މިޒާޖަށް ތައުރީފް ކުރައްވާ ބައްޕަގެ ޚިދުމަތަކަށް އެ ސްޓޭޓްމަންޓްގައި ބަލާލާފައިވެއެވެ.\nއެމެރިކާގެ ކުރީގެ ރައީސް ބަރަކް އޮބާމާވެސް ވަނީ ބުޝްގެ އާއިލާއަށް ތައުޒިޔާ ވިދާޅުވެފައެވެ.


BREAKING: Fiyoaree Falhu Thereygai Maruvefai Oiy Addu Zuvaanaku Fenijje - Vaguthu\nފިޔޯރީ ފަޅުތެރޭގައި ނިޔާވެފައި އޮތް އައްޑޫ ޒުވާނަކު ފެނިއްޖެ\nގދ. ފިޔޯރީ ފަޅުތެރޭ މޫދު އަޑީގައި ނިޔާވެފައި އޮތް ޒުވާނަކު ފެނިއްޖެއެވެ. މައުލޫމާތު ލިބިފައިވާ ގޮތުގައި ނިޔާވެފައި އޮއްވާ ފެނުނީ އެރަށު ފަޅުތެރޭގައި އޮތް "ޚަޒާނާ" ނަމަކަށް ކިޔާ ދޯންޏެއްގެ ފަޅުވެރިއެކެވެ.\nނިޔާވެފައިވަނީ އައްޑޫ ސިޓީ ފޭދޫ، ސްކައިނެޓް އަބްދުﷲ ސައީދު އެވެ.\nފިޔޯރީން މައުލޫމާތު ދެމުން އެރަށު ކައުންސިލުގެ ރައީސް "ވަގުތު" އަށް ވިދާޅުވީ އެޒުވާނާ ނިޔާވެފައި އޮއްވާ ފެނުނީ ފެންވަރަން މޫދަށް ފައިބާ އުޅެނިކޮށް ކަމަށެވެ. އޭނާ އިތުރަށް ވިދާޅުވެފައިވަނީ ފެންވަރަން ވެގެން މޫދަށް ފައިބާ މާ ގިނައިރުވުމުން، ދޯނީގައި ތިބި އެހެން ފަޅުވެރިން އޭނާ ހޯދަން ފެށިކަމަށެވެ.\nއެގޮތުން ބައެއް ފަރާތްތަކުން، އޭނާ އެރީ އެއްގަމަށްކަމަށް ބުނިކަމަށާއި އެހެންނަމަވެސް، މާސްކު އަޅައިގެން އެސަރަޙައްދުގެ މޫދު ބެލި ބެލުމުން، އަޑިން އޭނާ ފެނުނުކަމަށް ކައުންސިލްގެ ރައީސް ވިދާޅުވިއެވެ. އޭނާ ނެގިއިރުވެސް އަނގައިން ފޮނުތަކެއް އަރަމުންދިޔަކަމަށާއި އަދި އެވަގުތު ސީޕީއާރް ދިންކަމަށްވެސް ރައީސް ބުންޏެވެ. އެސަރަޙައްދުގެ މޫދުގެ ފުން މިނުގައި ހުންނާނީ 30 ފޫޓުކަމަށްވެސް އޭނާ ވިދާޅުވިއެވެ.\nފުލުހުންނަށް އެކަން އަންގައި، އެމްބިއުލާންސްގައި ޞިއްޙީ މަރުކަޒަށް ގެންދިޔައިރުވެސް، އެއީ ކާކުކަން، ރަށުގެ ފަރާތްތަކަށް ނޭނގޭކަމަށްވެސް، ވަގުތަށް މައުލޫމާތު ދެމުން ކައުންސިލުގެ ރައީސް ވިދާޅުވިއެވެ.\nއޭނާ އިތުރަށް ވިދާޅުވި ގޮތުގައި ޚަޒާނާ ދޯންޏަކީ އައްޑޫ ސިޓީ ފޭދޫގެ ދޯންޏެކެވެ. އެދޯނި ފިޔޯރީ ފަޅުތެރެެއަށް ވަދެފައިވަނީ އިއްޔެ ހަވީރު، ކަނޑުގަދަ ވެގެންނެވެ. އަދި، މިއަދު އެދޯނި ފުރުމަށް ހަމަޖެހިފައި އޮތްކަމަށްވެސް އޭނާ ވިދާޅުވިއެވެ.\nޖުލައި 8, 2018 14:30\nޢިންނާލިއްލާހި ވަެއިއްނާ އިލައިހި ރާޖިއޫން!\nޖުލައި 8, 2018 14:34\nކީއްވެ ނުފޮނުވެނީ ކޮންޑުޕުލިކޭޓެއްގެ ވާހަކައެއްބާ?\nފިޔޯރީ ފަޅުގެ ފުންމިނުފައި 30 މީޓަރ؟؟؟؟؟؟؟ ޔަޢުނީ 100 ފޫޓް؟؟؟؟؟؟؟؟ ތި ފަޅު ކޮނެދިން މީހަކަށް އައްސަރިބަހާއި ސާބަސް..... ކެކެކެކެކެކެކެ\nޖުލައި 8, 2018 18:20\nބޭފުޅާ، ލިޔެފަ އޮއް އެއްޗެއް ރަނގަޅަށް ކިޔާލަ ބަލަ. 30 ފޫޓު ދޯ އެއިނީ، 30 މީޓަރެއް ނޫން އިނގޭތޯ.\nޖުލައި 8, 2018 22:00\nއިންނާލިއްލާހި ވައިންނާއިލައިހި ރާޖިއޫން.. އެމީހެއްަރުވަންއޮތްތާކަށް އެމީހެއް ގެންދަވާނެ..\nޖުލައި 8, 2018 22:01\nއިންނާލިއްލާހި ވައިންނާއިލައިހި ރާޖިއޫން.. އެމީހެއްަމަރުވަންއޮތްތާކަށް އެމީހެއް ގެންދަވާނެ..\nޖުލައި 10, 2018 12:45\nާކައުންސިލްގެ ރައީސް ވިދާޅުވި ބުނި ކޮންމެ އެއްގޮތަކައް ލިޔުނު ނަމަ


Mahfooz's Blog - Mahfooz's Blog\n30/10/2019\tޚިޔާލު0335\nދިވެހިރާއްޖޭގެ ޤާނޫނުލްޢުޤޫބާތުގެ ދަށުން މީހަކު ޚިޔާނާތްތެރިވެއްޖެކަމަށް ކަނޑައެޅެނީ އެ ޤާނޫނުގެ 215 ވަނަ މާއްދާގައި ބަޔާންކޮށްފައިވާ ޝަރުޠުތައް ފުރިހަމަވުމުންނެވެ. އެ މާއްދާގައި ބުނެދީފައި އޮންނަ ގޮތުން ޚިޔާނާތަކީ، އެއްބަސްވުމެއްގެ ދަށުން، ނުވަތަ ޤާނޫނީ އިލްތިޒާމެއްގެ ދަށުން ނުވަތަ ޒިންމާ އުފުލަންޖެހޭ މަސްލަޙަތެއް އޮންނަ ޙާލަތުގައި، އަނެކާގެ މުދަލެއް މީހަކު ލިބިގަންނަނީ ވަކި އަގެއް އަދާކުރުމަށް ނުވަތަ އެ މުދަލުން ވަކި ތަސައްރުފެއް ކުރުމަށް ކަމަށްވެފައި، އޭނާގެ އަމިއްލަ މުދަލެއްގެ ގޮތުގައި …\n15/10/2019\tޚިޔާލު0205\nޖަލުގައި ގިނަ ދުވަސްތަކެއް ވެއަތުކުރެއްވި، މިހާރުގެ ހޯމް މިނިސްޓަރު ވިދާޅުވަނީ ޖަލަކީ ބަލައިގަނެވޭނޭ ތަނަކަށް ހައްދަވާނެކަމަށެވެ. އެ ވިދާޅުވި ކުރުކުރު ޖުމުލައިގެ މިހާރުގެ އަގަކީ 270,000,000.00ރ. (ދުއިސައްތަ ހަތްދިހަ މިލިއަން) ރުފިޔާއެވެ. ހިނގަމުން މިދާ މިސްރާބުން ހިސާބު ޖަހާނަމަ، އެ ގެންނަވަން އުޅުއްވާ އިސްލާހާއެކު އެ ވިދާޅުވި ޖުމުލައިގެ އަގު ބިލިއަނުން މަތިވާނެއެވެ. މި ދެންނެވި 270,000,000.00ރ. (ދުއިސައްތަ ހަތްދިހަ މިލިއަން) ރުފިޔާއިން އަޅުގަނޑުމެން ހިންގާ ޖަލުގެ ޙާލަތުން ބައެއް …\n03/10/2019\tޚިޔާލު0436\nމި ސަރުކާރުގެ މަތީފަޑި އުފެދުނީ ޖަލުގެ ތޭރިތަކުގެ އެތެރެއިންނޭ ދެންނެވުން ދޮގަކަށް ނުވާނެއެވެ. އެގްޒެކެޓިވް ޑިރެކްޓަރުންގެ ގޮތުގައި ތިއްބެވި ބޭފުޅުންނާ ހަމައިން ފެށިގެން ގޮސް ރައީސުލްޖުމްހޫރިއްޔާއާ ހަމައަށް ހުރިހައި ސިޔާސީ ބޭފުޅުންމެ ޖަލުގެ ގޮޅި ތަޖުރިބާ ކުރެއްވިއެވެ. މިހާރުގެ ރައީސުލްޖުމްހޫރިއްޔާ ޖަލުގެ ގޮޅީގައި ހޭދަކުރެއްވީ9ދުވަހެވެ. ހާލަތު ދެނެގަންނަން އެއީ ކުރު މުއްދަތެއް ނޫނެވެ. ހޯމް މިނިސްޓަރު ވަނީ3އަހަރެއްހައި ދުވަސް ޖަލުގައި ހޭދަކުރައްވާފައެވެ. ޔޫތު މިނިސްޓަރު …\n13/08/2019\tޚިޔާލު0511\nދައުލަތަކީ…….އާދެ، ތިޔަ ހީފުޅު ކުރެއްވި އިންތިޒާމަށް އަޅުގަނޑުމެން އެންމެންވެސް ކިޔާ ނަމެކެވެ. އަޅުގަނޑުމެން އެންމެން އެކުގައި އުޅޭން މެދުވެރިވި ނަސީބަށް ނުވަތަ ބަދުނަސީބަށް ރުހެމުން، އެންމެން އެކުގައި އުޅޭނޭ ގޮތާމެދު ވިސްނައި ފިކުރުކޮށް އެކުލަވާލި ފޮތުން އުފެއްދީ ދައުލަތުގެ ސަރުކާރެވެ. ދައުލަތުގެ އިދާރާތަކެވެ. ފަނޑިޔާރުގެތަކެވެ. މިހުރިހައި އިންތިޒާމުތަކަކީވެސް ރައްޔިތުންނަށްޓަކައި ރައްޔިތުން އެކަށައެޅި އިންތިޒާމުތަކެކެވެ. ދައުލަތުގެ އަފްރާދަކާމެދު ދައުލަތުގެ ފަރާތުން ވެވޭ ކޮންމެ ބޭއިންސާފަކަށް ޒިންމާވާނޭ ބަޔަކު ތިބޭނެއެވެ. އަޅުގަނޑުމެންގެ އަސާސީ …\n18/06/2019\tޚިޔާލު01,119\nދިވެހިރާއްޖޭގެ ސުޕްރީމް ކޯޓުގެ ފަނޑިޔާރު، ޢަބްދުﷲ ދީދީ ގެ މައްޗަށް މޯލްޑިވްސް ޕޮލިސް ސަރވިސްއަށް ހުށަހެޅުނު މައްސަލައެއް އެ ސަރވިސްއިން ތަޙުޤީޤު ކުރަމުން ގެންދާތީ ޖުޑީޝަލް ސަރވިސް ކޮމިޝަނުން ވަނީ އެ ފަނޑިޔާރު މަޤާމުގެ މަސައްކަތަށް ނުނުކުތުމަށް އަންގަވާފައެވެ. މި ނިންމުމާ ގުޅިގެން އެ ފަނޑިޔާރު ވަނީ އެ ފަނޑިޔާރު މަސައްކަތްކުރައްވާ ކޯޓަށް މައްސަލައެއް ހުށަހަޅުއްވާފައެވެ. ‘ފިޔަވަޅު އެޅުން’ މި ޢިބާރާތަކީ ޖުޑީޝަލް ސަރވިސް ކޮމިޝަންގެ ޤާނޫނާއި، ފަނޑިޔާރުންގެ ޤާނޫނުގެ …\n17/06/2019\tޚިޔާލު0775\nޖިނާއީ އިޖުރާއަތަކީ މީހެއްގެ މައްޗަށް ޖިނާއީ ކުށެއްގެ ތުހުމަތުކުރެވޭ ހިސާބުން ފެށިގެން އެ މައްސަލައެއްގެ ޙުކުމް ތަންފީޛްކޮށް ނިމުމާ ދެމެދު ހިނގާ އެންމެހައި ކަންކަން ހިންގަންޖެހޭނޭކަމަށް ޤާނޫނުގައި ބަޔާންކުރާ އުސޫލެވެ. އެ ކަންކަމުގެ ތެރޭގައި ހިމެނެނީ މުއްތަހަމުގެ މަސްލަޙަތު ނެގެހެއްޓުމަށްޓަކައި އެކަށައެޅިފައިވާ އުސޫލުތަކާއި، ޖިނާއީ ޢަދުލުގެ ނިޒާމުގެ ތެރޭގައި ކަންކަން އިންތިޒާމުކުރެވިފައި އޮންނަންވާނޭ ގޮތުގެ އިރުޝާދުތަކެވެ. މިއިން އިޖުރާއަތަކާ ޚިލާފްވުމުގެ ނަތީޖާއަކީ މުޅި މައްސަލައަށް އެކަމުގެ ސަބަބުން އަސަރުކުރުންތޯ ނުވަތަ …\n14/04/2019\tޚިޔާލު0651\nވެރިކަމުގެ ނިޒާމެއް އެކަށައެޅުމުގެ ބަހުސް ފެށި، އެއީ ޢާންމު ރައްޔިތުން ގޮތް ނިންމަންޖެހޭ ކަމެއްކަމުގައި ކަނޑައެޅުނީ7މެއި 2006 ދުވަހު ބޭއްވުނު ރައްޔިތުންގެ ޚާއްސަ މަޖިލީހުގެ ޖަލްސާއިން ނިންމި ނިންމުމާ ގުޅިގެންނެވެ. ޤާނޫނުއަސާސީ އިސްލާޙްކުރުމަށް އެކުލަވާލެވުނު ޚާއްސަ މަޖިލީހުގެ ވަރަށް ގިނަ ވަގުތު ބަހުސްކުރީ ޤާނޫނުއަސާސީ ބިނާކުރާނީ ކޮން ނިޒާމެއްގެ މައްޗަށްކަމާމެދުގައެވެ. އެ މައްސަލައިގެ ބަހުސް ފެށުނީ ރައްޔިތުންގެ މަޖިލީހުގެ 83 ވަނަ ޖަލްސާގައެވެ. ގޮތެއް ނިންމުމަށްޓަކައި ވޯޓަށް …\n10/04/2019\tޚިޔާލު0505\nދިވެހިރާއްޖޭގެ ފަހުގެ ސިޔާސީ ތާރީޚުގެ ގިނަ ސަފްހާތައް ފުރާލެވިފައި ހުރީ ރައީސް ނަޝީދުގެ ސިޔާސީ މަސައްކަތްޕުޅުގެ މައްޗަށެވެ. ކޮޅުނބުގައި ޕާޓީ ރަޖިސްޓްރީކުރުމާއި އަމިއްލަފުޅަށް އަރުވާލެވިގެން ހޭދަކުރެއްވި މުއްދަތު އެއީ އަދި މާފަހުގެ ތާރީޚެވެ. ރައީސް މުޙައްމަދު ނަޝީދުގެ ސިޔާސީ މަސައްކަތްޕުޅުގެ ތާރީޚު އެއަށްވުރެ މާ ދުރަށްވެސް ކިޔެއެވެ. ރައީސް މުޙައްމަދު ނަޝީދުގެ ސިޔާސީ މަސައްކަތްޕުޅުގައި އެތައް މަޤާމުތަކަކަށް އިންތިޚާބުވެފައި އެބަހުއްޓެވެ. އެ މަޤާމުތަކަށް ރައީސް ނަޝީދު އިންތިޚާބުކުރި މީހުންނަށް ރައީސް …\n02/04/2019\tޚިޔާލު0532\nނިޔާ ކަނޑައަޅާ މީހުން އިންސާފުން އެއްކިބާވެއްޖެއެވެ. އިންސާފަކީ ގަނެވިއްކާ އެއްޗަކަށް ހަދައި، އެ ބާޒާރުގައި ނިކަމެތި މީހާ ބާކީކޮށްފިއެވެ. ފަނޑިޔާރުގޭގެ އިޖުރާއަތު އަވަސްވުމާއި ލަސްވުމަކީ އަގުމަގު ކުރެވޭ ވިޔަފާރިއަކަށް ހަދައި، އިންސާފާމެދު ކުރާ އުއްމީދުގެ ހުޅުކޮޅުވެސް ނިއްވާލައިފިއެވެ. ޢާންމު ރައްޔިތުން ކޯޓޭ ކިޔާއުޅޭ އެ ވިޔަފާރި މަރުކަޒުން ވިއްކަނީ މައިގަނޑު ދެ ޕްރޮޑަކްޓެކެވެ. އެއީ އަދުލާއި އިންސާފެވެ. ޟަމީރާއި، ސަލާމަތް ބުއްދިއާއި ހޮޔޮ ވިސްނުމަކީ އެ ޕްރޮޑަކްޓްތަކާއެކު ހިލޭދޫކޮށްލެވޭ އެއްޗެކެވެ. …\nއިންތިޚާބުކުރަންވީ ކުރަން މިއުޅެނީ ކީއްކަން އެނގޭ ކެންޑިޑޭޓުން\n24/03/2019\tޚިޔާލު0436\nރައްޔިތުންގެ މަޖިލީހުގެ އިންތިޚާބަށް ކުރިމަތިލުމުގެ މުއްދަތު ހަމަވިއިރު ހަތަރުސަތޭކައެއްހައި ކެންޑިޑޭޓުން އެތިބީ ރައްޔިތުންގެ ވަކީލުންނަށްވުމަށް ތައްޔާރުވެގެންނެވެ. އެކަމަށް ހުރި ޝައުޤާއި ކުރާ މިންނެތް މަސައްކަތް ދެކިވަޑައިގަންނަވާށެވެ. ލޮލުފިޔައެއް ޖެހުމެއްނެތި، އަތުގައި ހުރިނަމަ ހުރި ފައިސާއެއް ހޭދަކޮށް، އިތުރަށް ދަރަނިވެރިވެގެންވެސް ކުރަން އެއުޅެނީ އެންމެ މަސައްކަތެކެވެ. ރައްޔިތުންނަށް ޚިދުމަތްކުރުމެވެ. ހޮވެންޖެހޭނީ މަހުޖަނުންކަމަށް ބޭފުޅަކު ވިދާޅުވާއިރު، އެހެން ބޭފުޅަކު ވިދާޅުވަނީ މަހުޖަނުން ހޮވިއްޖެނަމަ، އެންމެ މަދުވެގެން ލިބެންޖެހޭ މުސާރަ ކަނޑައެޅުންފަދަ ކަންކަމަށް ހުރަސްއެޅޭނޭކަމަށެވެ. …\nޕޭޖް 1 ގެ 1112345\t»\t10...Last »


SunOnline: Rape case: Police station kairee hamanujehun hingi bayaku hayyaru koffi\nރޭޕް ކޭސް: ޕޮލިސް ސްޓޭޝަން ކައިރީ ހަމަނުޖެހުން ހިންގި ބަޔަކު ހައްޔަރުކޮށްފި\nޝަފްނާ ހުސައިން 25 Mar 2021, 23:58\nއުތުރުގެ ރަށެއްގައި ކުޑަކުއްޖަކު ރޭޕް ކުރި މައްސަލައިގައި ތުހުމަތުވާ މީހުން ހައްޔަރުކުރަން ގޮވާލައި، ޕޮލިސް ސްޓޭޝަން ކައިރިއަށް އެއްވެ ހަމަނުޖެހުން ހިންގި ބަޔަކު ހައްޔަރުކޮށްފި އެވެ.\nމާޗު މަހުގެ ތިން ވަނަ ދުވަހު، އުތުރުގެ ރަށެއްގައި ކުޑަ އަންހެން ކުއްޖަކަށް ޖިންސީ ގޯނާ ކުރިކަމަށް ތުހުމަތު ކުރެވޭ މައްސަލައެއް ފުލުހުންނަށް ހުށަހެޅީ 11 ވަނަ ދުވަހު އެވެ.\nއެ ހާދިސާގައި ރޭޕްގެ ޝިކާރައަކަށްވީ އުމުރުން 14 އަހަރުގެ އަންހެން ކުއްޖާ ވަނީ ހާދިސާ ހިނގި ގޮތް، އާއިލާ އަށާއި ޖެންޑާ މިނިސްޓްރީއަށް ކިޔައިދީފަ އެވެ. އަދި އެކުއްޖާ ވަނީ މާލެ ގެނެސްފަ އެވެ.\nފުލުހުންގެ މީޑިއާ އޮފިޝަލް ވިދާޅުވީ ރޭ އެ ރަށުގައި ހިނގި ހަމަނުޖެހުންތަކާ ގުޅިގެން މިހާތަނަށް ކޯޓު އަމުރެއްގެ ދަށުން ހަތަރު މީހަކު ހައްޔަރުކޮށްފައިވާ ކަމަށެވެ. ހައްޔަރުކޮށްފައިވަނީ ދިވެހި ފިރިހެނުންނެވެ.\nއެރަށުގައި ހަމަނުޖެހުން ހިންގައި ދައުލަތުގެ މުދަލަށް ގެއްލުންދީ، ފުލުހުންނަށް ހަމަލާދީފައިވާ ކަމަށާއި އެ މައްސަލަ ފުލުހުން ތަހުގީގު ކުރަމުން އަންނަ ކަމަށެވެ.\nކުއްޖާ ރޭޕް ކުރިކަމުގެ ތުހުމަތުވާ އެއްވެސް މީހަކު މިހާތަނަށް ހައްޔަރުކޮށްފައެއް ނުވެ އެވެ. ފުލުހުން ބުނީ މައްސަލަ ހުށަހެޅުނު ނަމަވެސް އެ މައްސަލާގައި ވަކި މީހެއްގެ މައްޗަށް ތުހުމަތު ކުރެވޭ ހެކި މިހާތަނަށް ތަހުގީގަށް ލިބިފައި ނުވާ ކަމަށެވެ.


Dr.Shaheem Preschool Principle Akah Soabira Ahmed Ayyan Kohfi - Vaguthu\nކޮއްކޮމެން ޕްރީ ސްކޫލްގެ ޕްރިންސިޕަލް އަކަށް ސޯބިރާ އަޙްމަދު އައްޔަންކޮށްފިއެވެ. ކޮއްކޮމެން ޕްރީސްކޫލަކީ ކުރީގެ އިސްލާމިކް މިނިސްޓަރު ޑރ.މުހައްމަދު ޝަހީމް އަލީ ސައީދު އިސްވެ ހުންނަވައިގެން ހިންގަވާ ޕްރީސްކޫލެކެވެ.\nކޮއްކޮމެން ޕްރީ ސްކޫލްގެ ޕްރިންސިޕަލް އަކަށް ސޯބިރާ އަޙްމަދު އައްޔަންކޮށް އެ ސްކޫލްގެ ފަރާތުން ވަނީ އޭނާއަށް މަރުޚަބާ ކިޔާފައެވެ.\nސޯބިރާ އަޙްމަދަކީ 28 އަހަރު އާލީ ޗައިލްޑްހުޑް އެޑިއުކޭޝަނާއި ކޮމިއުނިޓީ ޗައިލްޑްހުޑް އެޑިއުކޭޝަނާއި، ކޮމިއުނިޓީ ޑިވެލޮޕްމެންޓްގެ އިތުރުން ސޯޝަލް ޕޮލިސީ އެންޑް ލީޑާޝިޕް ޑިވެލޮޕްމެންޓްއާއި އެޑިއުކޭޝަނަލް މެނޭޖްމަންޓްގެ ދާއިރާއިން މަތީ ފެންވަރުގެ ތައުލީމީ ތަޖުރިބާކާރެކެވެ.\n1993 ވަނަ އަހަރު ނާސަރީ ސްކޫލް ޓީޗަރެއްގެ ގޮތުގައި ތަޢުލީމީ ދާއިރާއަށް ނިކުތް ސޯބިރާ އަޙްމަދަކީ މިހާރު ލީޑިންގް ޓީޗަރެއްގެ އިތުރުން އެކެޑެމިކް މެނޭޖަރުކަން ކޮށް ޑެޕިއުޓީ ޕްރިންސިޕަލްއެއްގެ ގޮތުގައި ޚަރަކާތްތެރިވަމުން ބޭކަނބަލެކެވެ. މީގެ އިތުރުން ޕްރައިވެޓް އަދި ޕަބްލިކް އެޑިއުކޭޝަނަލް އިންސްޓިޓިއުޓްތަކުގައި ލެކްޗަރާއެއްގެ ގޮތުގައިވެސް އޭނާ ދަނީ މަސައްކަތްކުރަމުންނެވެ. އޭނާ ވަނީ އާލީ ޗައިލްޑްހުޑް އެޑިއުކޭޝަން އެންޑް މާސްޓާސް ޑިގްރީއިން އެޑިއުކޭޝަނަލް ލީޑާޝިޕް އެންޑް މެނޭޖްމަންޓްއިން ބެޗެލާސް ޑިގްރީވެސް ހަދާފައެވެ.\nކޮއްކޮމެންގެ ޕްރީސްކޫލްގެ ނަމުގައި ހިންގަމުން އައި ސްކޫލް ބައްލަވައިގަނެ އެތަން ހިންގަވަން ފެއްޓެވިކަން ޑރ.ޝަހީމް އިއުލާން ކުރެއްވީ މީގެ ދެހަފްތާއެއްހާ ދުވަސް ކުރިންނެވެ. ޑރ.ޝަހީމް ވިދާޅުވީ މުސްތަޤުބަލުގައި ސްކޫލުގެ މަޤުޞަދަކަށްވާނީ، ފެންވަރު ރަނގަޅު ޒަމާނީ ތަޢުލީމެއް ފޯރުކޮށްދިނުމާއެކު، ރިވެތި އަދަބު އަޚުލާޤާއި ހުނަރުވެރިކަމާއި ރިވެތި ގޮތްތައް ދަސްކޮށް ދިނުމެވެ.\nނޮވެމްބަރު 16, 2021 23:44\nނޮވެމްބަރު 17, 2021 01:43\nޚަބަރަށް އަރަންޖެހޭ ވަރު ކަމެއް ކަމަކަށް ނުދެކެން… އެހެން ސްކޫލްތަކަށް ވެސް ޕްރިންސިޕަލްއިން ހޮވާ، ބްރޭކިންގ ނިއުސްއަކަށް ނުވޭ….ވަޓްސް ސޯ ސްޕެޝަލް؟\nނޮވެމްބަރު 17, 2021 02:41\n31 ސިކުންތު ކުރިން ( ނޮވެމްބަރު 16, 2021 )\nއަސްތާ ތިއޮތީ ލާދީީނީ ބިހެއް ފީކުރަން ލާފަ. ވަރަށް ވިސްނަންވާނެ .\nނޮވެމްބަރު 17, 2021 08:00\nޤައުމަށް ބޭނުންވަނީ ތިޔަފަދަ ޚުލްގު ހެޔޮ ތަޢުލީމީ ދަރިން. ގުޑް ލަކް\nނޮވެމްބަރު 17, 2021 13:15\nގައުމީ ކޯޗު ސުޒޭން މިކަމާ ވަރަށް އުފާވާނެދޯ\nނޮވެމްބަރު 17, 2021 14:57\nއެއީ ކޮންކަމަކާތޯ ޒުޒޭނު އުފާކުރާނީ...\nނޮވެމްބަރު 17, 2021 15:23\nމަގޭ އުމުރަށް ވުރެން މީނަ މިކަމުގައި ހޭދަ ކުރި މުއްދަތު ގިނަ، އެކަމު ވެސް ވަރަށް ރީތި\nނޮވެމްބަރު 19, 2021 09:35\nއާލީ ޗައިލްޑްހުޑް އެޑިއުކޭޝަނުން މާސްޓާސް ޑިގްރީ ހާސިލު ކުރިބާ؟ އެޑިއުކޭޝަނަލް ލީޑާޝިޕް އެންޑް މެނޭޖްމަންޓްއިން ބެޗެލާސް ޑިގްރީ ހާސިލު ކުރިބާ؟ މަޢުލޫމާތުގެ ކުށް ރަނގަޅުކޮށްލާ. ފަސްޓް ޑިގްރީ ނިންމިކަމުގެ ސަނަދު ލިބިއްޖެތަ؟ފަސްޓް ޑިގްރީ ނުނިންމާ މާސްޓާރޒް އެވިޑުން ނިންމީ ކިހިނެތްބާ؟ މާސްޓާރޒް ނިންމީކިތައް އަހަރުންބާ؟ ކޮންޕަބްލިކް އިންސްޓިޓިއުޓެއްގަތަ ކިޔަވާދެއްވީ؟ ކޮންތަނެއްގެ ޑެޕިއުޓީ ޕްރިންސިޕަލްއެއްގެ ގޮތުގައިތަ ޚަރަކާތްތެރިވަމުން އަންނަނީ؟ ލަދުން ބޯހަލާކު. ފޭކިސްތާނު. މަމޮޅު\nނޮވެމްބަރު 19, 2021 11:42\nސްކޫލެއްގެ ޕްރިންސިޕަލްގެ މަޤާމުގައި ތިބެންޖެހޭނީ ތަޢުލީމީ، އަޙްލާޤާ ސުލޫކް ރަނގަޅު މީހުން. ކޮއްކޮމެންގެ ޕްރީސްކޫލްގެ އައު ޕްރިންސިޕަލްގެ ސޯޝިއަލް މީޑިޔާއިން މިބޭފުޅާގެ މިދެންނެވި އަޙްލާޤް ހާމަވެގެންދާނެ. މިއީތޯ ސްކޫލެއްގެ ހުންގާނުގައި ހުންނަމީހެއްގެ ސިފަތަކަކީ. ލަދުން ބޯހަލާކު. ބުރުގާ އަލައިނިވާވެގެން ތިބީމާ ހަތަރުކަށިމަތި އަޙްލާޤުގެ ގޮތުނަ ހަމަވީބާ؟


Lanka ge minivandhuvahuge harakaaiythah sharafuveri kodhevvumah raees furaavadaigenfi | Mihaaru\nރައީސް އިބްރާހިމް މުހައްމަދު ސޯލިހް މިއަދު ލަންކާ އަށް ފުރާވަޑައިގަތުމުގެ ކުރިން ވެލާނާ އިންޓަނޭޝަނަލް އެއާޕޯޓުގައި ނައިބު ރައީސް ފައިސަލްއާ ސަލާމް ކުރައްވަނީ.---ފޮޓޯ: ރައީސް އޮފީސް\nލަންކާގެ މިނިވަން ދުވަހުގެ ހަރަކާތްތައް ޝަރަފުވެރި ކޮށްދެއްވުމަށް ރައީސް ފުރާވަޑައިގެންފި\n03 ފެބުރުއަރީ 2019 - 09:39 11 comments\nސްރީ ލަންކާގެ މިނިވަން ދުވަހުގެ ހަރަކާތްތައް ޝަރަފުވެރި ކޮށްދެއްވުމަށްޓަކައި ރައީސް އިބްރާހިމް މުހައްމަދު ސޯލިހް އެ ގައުމަށް މިއަދު ފުރާވަޑައިގެންފި އެވެ.\nލަންކާގެ މިނިވަން ދުވަހަކީ މާދަމާ އެވެ.\nލަންކާގެ ރައީސް މައިތުރިޕާލާ ސިރިސޭނާގެ ދައުވަތަކަށް ރައީސް އިބްރާހިމް މުހައްމަދު ސޯލިހްގެ ދެކަނބަލުން އަންނަ އަންގާރަ ދުވަހުގެ ނިޔަލަށް ލަންކާ އަށް ކުރައްވާ ރަސްމީ ދަތުރުފުޅުގައި، އެ ގައުމުގައި ދިރިއުޅޭ ދިވެހިންނާ މިއަދު ހަވީރު ބައްދަލުކުރައްވާނެ އެވެ. އަދި ދެ ގައުމުން ގުޅުން ބަދަހި ކުރާނެ ދާއިރާތަކާ މެދު ލަންކާ ސަރުކާރާ އެކު ރައީސް މަޝްވަރާތައް ބާއްވާނެ އެވެ.\nމީގެ އިތުރުން ލަންކާގެ ރައީސާއި ބޮޑުވަޒީރާ ވެސް ރައީސް އިބްރާހިމް މުހައްމަދު ސޯލިހް ބައްދަލު ކުރައްވާނެ ކަމަށް ރައީސް އޮފީހުން ބުންޏެވެ.\nމިއީ، މިދިޔަ އަހަރުގެ ނޮވެމްބަރު 17 ގައި ވެރިކަމާ ހަވާލުވެވަޑައިގެންނެވި ރައީސް އިބްރާހިމް މުހައްމަދު ސޯލިހް ލަންކާ އަށް ކުރައްވާ ފުރަތަމަ ރަސްމީ ދަތުރުފުޅެވެ. އެކަމަކު އަމިއްލަފުޅު ދަތުރުފުޅެއްގައި އެމަނިކުފާނު ވަނީ މިދިޔަ މަހުގެ ކުރީކޮޅު އެ ގައުމަށް ވަޑައިގެންފަ އެވެ.\nމަގާމާ ހަވާލުވެވަޑައިގެންނެވުމަށް ފަހު، ރައީސް އެންމެ ފުރަތަމަ ރާއްޖެ އިން ބޭރަށް ރަސްމީ ދަތުރުފުޅެއްގައި ވަޑައިގަތީ އިންޑިއާ އަށެވެ. އޭގެ ފަހުން ޔޫއޭއީ އަށެވެ. ލަންކާ އަކީ އެމަނިކުފާނު ރަސްމީ ދަތުރުފުޅުގައި ވަޑައިގަންނަވާ ތިންވަނަ ގައުމެވެ.\nއިތުރު ލިޔުންތައް ރައީސް އިބްރާހިމް މުހައްމަދު ސޯލިހް ސްރީ ލަންކާ ރާއްޖެ-ލަންކާ\nރައީސް، ޗުއްޓީ ދަތުރުފުޅެއްގައި ލަންކާ އަށް


vnews - Colombo ga hadhamun dhiya imaaraa theh vetti ethah bayakah aniyaa vejje\nކައިވެނީގެ ހަފްލާތަކަށް ޚާއްސަ ކޮށްގެން ކޮޅުނބުގައި ހަދަމުންދިޔަ އިމާރާތެއް ވެއްޓި އެތައްބަޔަކަށް އަނިޔާވެއްޖެ\nވެއްޓުނު އިމާރާތުގެ ދަށުވެ ގެއްލިފައިވާ މީހުން ސަލާމަތް ކުރުމުގެ މަސައްކަތް ކުރިއަށްދަނީ - ފޮޓޯ: އޭ.އެފް.ޕީ\nކައިވެނީގެ ހަފްލާތައް ބޭއްވުމަށް ޚާއްސަކޮށްގެން ސްރީލަންކާގެ ވެރިރަށް ކޮޅުނބުގައި އަލަށް ހަދަމުންދިޔަ އިމާރާތެއް ވެއްޓި ގާތްގަނޑަކަށް 20 މީހުން ޒަޚަމްވެއްޖެއެވެ.\nއިމާރާތް ވެއްޓުމުގެ ސަބަބުން އެ އިމާރާތުގައި އެވަގުތު މަސައްކަތް ކުރަމުންދިޔަ މީހުންގެ ތެރެއިން ތިން މީހަކު ގެއްލިފައިވާ ކަމަށްވެސް ފުލުހުން ބުނެފައި ވެއެވެ.\nވެރިރަށް ކޮޅުނބުގައި ހަތް ފަންގިފިލާއަށް ހަދަމުންދިޔަ "ދި އެކްސެލެންސީ" އިމާރާތް ވެއްޓި ބިމާހަމަވިއިރު މަސައްކަތްތެރީން ތިބީ އިމާރާތުގެ ފުރާޅު ހަދާންކަމަށް ވެއެވެ.\nސްރީލަންކާގެ ކަމާބެހޭ ފަރާތްތަކުން މިހާރު ގެންދަނީ، ވެއްޓުނު އިމާރާތުގެ ދަށުވެ ގެއްލިފައިވާ ތިންމީހުން ހޯދުމުގެ މަސައްކަތް ކުރަމުންނެވެ. އެހެންނަމަވެސް، އެހިސާބަށް ވަރަށް ބޯކޮށް މިހާރުވެސް ވާރޭ ވެހެމުންދާ ކަމަށް ވެއެވެ.\nއިމާރާތުގެ ދަށުން ނެރުނު 20 މީހުން މިހާރު ހޮސްޕިޓަލަށް ގެންދެވި ފަރުވާ ދެމުންގެންދާ ކަމަށާއި ބައެއް މީހުންނަށް ބޮޑެތި އަނިޔާތައް ލިބިފައިވާ ކަމަށްވެސް ފުލުހުން ބުނެފައި ވެއެވެ.\nއިމާރާތް ވެއްޓުނުއިރު އެންމެ ތިރީގައި މަސައްކަތް ކުރަންހުރި އުމުރުން 42 އަހަރުގެ ވީރަކޫން ބަންޑާ ބުނީ، އިމާރާތް ވެއްޓުމުގެ ކުރިން ވަރަށް ބާރު އަޑުފަށްގަނޑެއް އިވުނު ކަމަށެވެ.\n"ކޮންކްރީޓް ތަނބުތަކެއްގެ ދަށުގައި އަހަރެން ތާށިވީ. އެތަނުން އަހަންނަށް ސަލާމަތުން ނުކުމެވުނު. އެކަމަކު އަހަންނާއެކު މަސައްކަތް ކުރަންހުރި މީހާ އަދިވެސް ނުފެނޭ" ހޮސްޕިޓަލުގައި އޮވެ އޭއެފްޕީއާ ވާހަކަ ދައްކަމުން ވީރަކޫން ބުނެފައި ވެއެވެ.\nކޮންސްޓްރަކްޝަން ދާއިރާގައި އެކްސިޑެންޓްތައް ހިނގުމަކީ ސްރީލަންކާގައި ވަރަށް ނާދިރު ކަމެއް ކަމަށް ވެއެވެ. އެހެންނަމަވެސް، އެގައުމުގައި ހިނގައިދިޔަ ދިގުލީ ދާޚިލީ ހަނގުރާމަ ނިމުމަކަށް އައިސް އިމާރާތް ކުރުމުގެ ސިނާއަތް ބާރު ސްޕީޑްގައި ކުރިއަރަމުން ދިއުމުގައި އިމާރާތް ކުރުމުގެ ސަލާމަތީ މިންގަނޑުތަކާމެދު ކަންބޮޑުވުންތަކެއް އުފެދިފައިވާ ކަމަށް މީޑިއާއިން ބުނެއެވެ.


އޮލިމްޕަސް ހުންނަ މަގު ހަދާތީ "މީލޯތްބަކީ" ދެއްކުން...\nއޮލިމްޕަސް ހުންނަ މަގު ހަދާތީ "މީލޯތްބަކީ" ދެއްކުން މެދުކަނޑާލައިފި\nދެން އަޅުވާނީ އަންނަ މެއިމަހުގެ ފުރަތަމަ ހަފްތާގައި\n24 އޭޕްރިލް 2017 | ހޯމަ 19:13\nމީ ލޯތްބަކީގެ ޕޯސްޓަރެއް\nއެޕްރީލް މަހުގެ5ވަނަ ދުވަހު އޮލިމްޕަހުގައި ރިލީޒްކޮށްފައިވާ "މީ ލޯތްބަކީ" ދެން އަޅުވާނީ އަންނަ މެއިމަހުގެ ފުރަތަމަ ހަފްތާގައި ކަމަށް ޑާކްރެއިން އެންޓަޓެއިންމަންޓުން ބުނެފިއެވެ.\nފިލްމުގެ ޕްރޮޑިއުސަރު މުހައްމަދު އަލީ (މޮގާ) ރާއްޖެ އެމްވީއަށް ބުނީ ފިލްމު އެޅުވުން މެދު ކަނޑާލީ މިހާރު މަޖީދީ މަގު އަލުން ހެދުމުގެ މަޝްރޫއުގެ ދަށުން އޮލިމްޕަސް ހުންނަ ސަރަހައްދު ހަދަމުން ގެންދާތީ އޮލިމްޕަހަށް ވަދެ ނުކުމެ އުޅެން ދަތިތަކާ ކުރިމަތިވާތީ ކަމަށެވެ.\nއެގޮތުން މިމަހުގެ 21 އިން ފެށިގެން ފިލްމު މެދުކަނޑާލާފައިވާ ކަމަށް މޮގާ ބުންޏެވެ. އަދި މިއަންނަ މެއި މަހުގެ4ވަނަ ދުވަހުން ފެށިގެން6ވަނަ ދުވަހާ ހަމައަށް ފިލްމު ދައްކާނެ ކަމަށް ވެސް މޮގާ ވަނީ ބުނެފައެވެ.\nމި ފިލްމަކީ މިއަހަރުގެ މިހާތަނަށް އޮލިމްޕަހުގައި އެންމެ ގިނަ ހައުސްފުލް ޝޯތަކެއް އަޅުވާފައިވާ އެއް ފިލްމެވެ. މިހާތަނަށް އެ ފިލްމުގެ ދައްކާފައިވާ 17 ޝޯގެ ތެރެއިން 15 ޝޯ ވަނީ ހައުސްފުލްވެފައި ކަމަށް މޮގާ ބުންޏެވެ.\n"މީ ލޯތްބަކީ" ގައި މަޝްހޫރު ގިނަ ފަންނާނުންތަކެއް ފެނިގެންދާއިރު ލީޑް ރޯލުން ފެނިގެންދާނީ ޖުމައްޔިލް އަދި އައްޒަ އެވެ. ޑާކް ރެއިންގެ އެންމެ ފަހުން ބެލުންތެރިންނަށް ފެނިފައިވާ ފިލްމަކީ "ވާށޭ މަށާއެކީ" އެވެ. "މީ ލޯތްބަކީ" އަކީ މިއަހަރު މިހާތަނަށް އޮލިމްޕަހުގައި އަޅުވާ ތިންވަނަ ފިލްމެވެ.